text
stringlengths 248
25.3k
| label
stringclasses 10
values |
|---|---|
Майя Бывальцева 250 миллион манет висъялоз инвестор Удмуртиысь Дэри ёросысь Пероггуртын спортъя «Заря» огъет пуктыны. Со сярысь тодмо луиз улосвыл кивалтэтлэн тӧрезлэн Виктор Савельевлэн кивалтэмез улсын интые потаса ортчытэм кенешонын. Тодэ вайытом, спортъя «Заря» огъетын бассейн, йӧ каток, ворсам корт, шудон интыос пуктыны малпало. Инвестициослэн огъя быдӟалазы — 283 миллион манет. Отысь 33 миллион манетсэ гинэ элькун коньдэт висъялоз. Чакланъёсъя, огъетэз пуктон ужъёс 2020-тӥ арозь йылпумъяськозы. Нош бассейнэз 2016-тӥ ар пумын-2017-тӥ ар кутсконын усьтыны малпало ни. Инвестици ӵектосэ пырисько «Заря спорткомплекс» но Дэри ёрос. Кенешонын эскерем одӥгез ужпум герӟаськемын вал лэсьтӥськон радлыклэсь кылёнэн. 28-тӥ гудырикошконозь малпало кылдытыны план, кудӥз огъетэз пуктонэз 2020-тӥ арозь йылпумъяны луонлык сётоз. Со сяна, элькун кивалтӥсьёс Пероггуртын спортъя но шутэтсконъя нимысьтыз инты кылдытон ужпумез эскеро. Отын шутэтскон но спортэн вырон понна нимысьтыз инты кылдыны быгатоз, озьы ик тымет дурын кышкыттэмлыко пляж. Министерствоослы та инвестици площадкаез кылдытон борды басьтӥськыны косон сётӥзы. «Пероггуртын спортъя огъет элькунлы кык полэс кулэ. Нырысь ик, малы ке шуоно, милемлы инвестици ӵектосъёслэсь пайдалыксэс чакланы кулэ, шугъяськонъёсты тодыны, кудъёсыныз инвестор пумиськоз, соосты палэнтыны амалъёсты шедьтыны но ӵектосъёсты йыла-пумаз вуттыны. Кыкетӥез, малы ке шуоно, туала спортогъет, кытчы пиналъёс дунтэк ветлозы, — со гуртын улонлэсь ӟечлыксэ шӧдскымон будэтыны луонлык, али отын спортэн вырыны условиос ӧвӧл», — вераз Виктор Савельев. Тегъёс: Спорт ВикторСавельев Удмуртия инвестициос коньдэт кивалтэт лэсьтськон | Спорт |
Наталья Тетерина Туннэ, 13-тӥ тулыспалэ, Удмуртиын пильмаськылоз, куазь кӧс луоз, ивортэ Россиысь МЧС-лэн элькунъя валтӥсь управлениезлэн пресс-службаез. Тӧл уйпал но шундыӝужан вискысь секундскын 2–7 метре пельтоз. Элькунъя нуназе -6…-11 градус луоз. Тегъёс: Ижкар Удмуртия куазь | Инкуазь |
Майя Бывальцева Удмуртиысь Кун Кенешлэн 21-тӥ инвожое ортчем сессияз элькун кивалтэтлэн тӧроез интые Рафис Касимовлэсь кандидатуразэ эскеризы. Со понна куаразэ сётӥз 42 депутат, ивортэ «Удмуртия» агентстволэн корреспондентэз. 34-ез калыкен быръёмъёс пумит луизы. Озьыен, лушкем куара сётыса, депутатъёс Касимовлэн кандидатураезлы дур ӧз басьтэ. Регламент куремъя, ӵектэм муртэ юнматон понна 46 куара люканы кулэ. Табере куарусёнозь — элькун парламентлэн вуоноез сессиез дорозь, Рафис Касимов ужоскетъёсты быдэсъясен кыльыны быгатоз. Сӥзьыл солэсь кандидатуразэ куара сётонэ выльысь поттыны луоз, но улосвыл тӧро мукет адямиез ӧз ӵекты ке. Александр Соловьёв элькунысь нюлэс возёсъя министрез кивалтэтлэн тӧроезлэн воштӥсезлэсь ужзэ быдэсъясе юнматӥз 2016-тӥ арын 20-тӥ куартолэзе. Со интыын чаклано удысъёс пӧлын промышленность, эстӥськонъя но дыкужымъя огъет, жилищно-коммунальной возёс, транспорт но сюрес возёс удыс, нюлэс возёс но мукетыз. Тодэ вайытом, Андрей Сивцов ужысьтыз кошкем бере, вице-премьерлэн интыез кӧня ке толэзь ӵоже буш улӥз. ВАТСАН Рафис Зинатуллович Касимов вордскиз 1956-тӥ арын 24-тӥ тулыспалэ Удмурт АССР-ысь Балезино каргуртын. 1985-тӥ арын «Механизация сельского хозяйства» ӧнеръя Ижысь гурт возёсъя институтэз йылпумъяз. 1972–1982 аръёсы ожгар кужымъёсын служба нуиз, «Удмуртлес» комбинатын сборщик вал, Балезино ёросысь «Сельхозтехника» огазеяськонын водитель луыса ужаз. 1982–1987 аръёсы — Балезиноысь РТП-ынмастер-наладчик, прораб, валтӥсь инженер, кивалтӥсьлэн воштӥсез. 1987–1992 аръёсы — Балезиноысь возёскуспо лесхозлэн кивалтӥсез. 1992–1998 аръёсы — исполкомлэн тӧроезлэн воштӥсез, Балезино ёрос администрацилэн тӧроезлэн нырысетӥ воштӥсез. 1998–2004 аръёсы — Балезино ёрос администрацилэн тӧроез. 2004–2006 аръёсы — Удмуртиысь промышленностья, но транспортъя министрлэн нырысетӥ воштӥсез. 2006–2016 аръёсы — Удмуртиысь нюлэс возёсъя министр. Тегъёс: ВладимирНевоструев Удмуртия АлександрСоловьёв КунКенеш депутатъёс РафисКасимов | Политика |
Майя Бывальцева 10-15 гудырикошконэ Удмуртиын Йӧскалык но Олимпи шудонъёсы пыртымтэ спорт амалъёсъя VI огъяросси фестиваль ортчоз. Улосвылэн 43 улосвылъёсысь 1 сюрс 200-лэсь трос спортсменъёс вуозы шуыса чаклало. Со сярысь элькунысь Спортъя дасяськонъя центр ивортӥз. 18 аресысен 64 аресозь спортсменъёс пӧлын ӵошатсконъёс 16 спорт амалъёсъя мынозы: армрестлинг, бильярд, воздушно-силовой атлетика, гира ӝутъян, шальы лэзьян, лапта, мини-футбол, гозы кыскан, самбо, сумо, спорт ориентирование, корэш, эктон спорт, ӟуч шашкиен шудон, штангаез ӝутъянъя ӵошатсконъёс но бадӟым ӝӧквыл теннис. Нюръяськонъёс Ижкарын, Воткаын, Сарапул ёросысь Сигаево черкогуртын но Якшур-Бӧдья ёросын ортчозы. Фестивале куриськонъёсты 1-тӥ гудырикошконозь izrpg@mail.ru но il-ig@mail.ru электрон почтае келяно. Ужрад но куронъёс сярысь рос-просгес ивортон шедьтыны луоз. Витетӥез фестиваль 2019-тӥ арын Уфаын ортчиз. Ужрад «Спорт – норма жизни» федерал ӵектосэз быдэсъян улсын радъяське Тодэ вайытом, 2018-тӥ арын Сыктывкарын ортчем фестивальын Удмуртиысь спортсменъёс гозы кысканын вормизы. Ватсалом, Удмуртилэсь данзэ утись ньыль спортсменъёс Олимпи шудонъёсы пыриськозы, эшшо одӥгез - али Мордовия понна ӵошатскись. Тегъёс: Спорт Ижкар Удмуртия | Спорт |
Наталья Тетерина Удмуртиысь Йӧскалык лыдӟетъюрт Ижкарын улӥсьёсты Выль ар шудонъёс кылдытонъя ӟечлэсьтон ужрадэ пыриськыны ӧте. «БиблиоЁлка в стиле этно» акцилэн ужпумез – Выль ар каникулъёссэс эмъяськонниын ортчытӥсь пиналъёслы праздник мылкыд кылдытыны. Со сярысь ивортодэтъя «Удмуртия» агентстволы Йӧскалык лыдӟетюртысь Лыдӟиськон центрлэн кивалтӥсез Ирина Курс вераз. Солэн кылъёсызъя, 25-тӥ толсурозь ужрад улсын лыдӟетъюртын но куриськон сётэм ужъюртъёсын Выль ар кызлы шудонъёс лэсьтонъя мастер-классъёс ортчозы. Лэсьтэм шудонъёсын Элькун нылпи эмъюртысь кызэз чеберъялозы. Йӧскалык лыдӟиськонниысь ӧнерчиос мылкыд карисьёсты турлы техникая киужъёс лэсьтыны дышетозы. Кылдытэм шудонъёсын пӧртэм калыкъёслэн пужыоссы одно ик кутӥськозы. Соос эмъяськись пиналъёсты трос йӧслыко элькунэнымы тодматозы. Мастер-классъёссы пыриськонлэн дуныз – 150 манет. Та коньдон шудонъёсты лэсьтон материалъёслы мыноз. «БиблиоЁлка в стиле этно» акцие быдэс коллективен пыриськыны луэ. Со понна радъясьёслы куриськон сётоно, туннэ нуналлы куинез вуиз ни. Куинь мастер-классъёс милям та арняе ортчозы ни – туннэ, ӵуказе но ӵуказе улыса. Егитъёслэн движенизылэн элькун центраз, волонтёръёслэн отрядазы но Ижкарысь визьноданъя колониын Ирина Курс, Лыдӟиськонъя центрлэн кивалтӥсезУж доразы мастер-классъёсты ортчытон сяна, коллективъёс коньдонэн юрттыны быгато. Озьы ик акцие пыриськисьёсты 25-тӥ толсуре Элькун нылпи эмъюртысь кызэз чеберъяны ӧтё. Тегъёс: Ижкар Удмуртия Тазалык пиналъёс Мерлык Выльар Йӧскалыклыдӟетъюрт | Мерлык |
Анжелика Тихонова корреспондент Удмуртиысь биатлонистка Кристина Знакова 11-тӥ толшоре юниоркаос пӧлын 7 но ӝыны иськемъем спринт амалэн ӵошатсконын 18-тӥ луиз. Со одӥг мишеньзэ ӧз ворса но вормисьлэсь 2 минут 29,3 секундлы кылиз. «Удмуртия» агентстволэн ивортэмезъя, Ижкарын Александр Демидов нимо спортъя огъетын Росси ӵошатсконъёс йылпумъяськизы. Эшшо одӥгез элькунмылэсь данзэ утись Мария Блинова та ӵошатсконын 26-тӥ инты басьтӥз. Огъя верано ке, финишозь 29 нылашъёс вуизы. Вормисе потӥз Ирина Казакевич (Свердловск улосвыл) — со финише 25 минут 28,9 секунд ӵоже вуиз (1 мишеньзэ ӧз ворса). Кыкетӥ луиз Татьяна Воронова (ХМАО-Югра) — вормисьлэсь 12,3 секундлы бере кылиз (вань мишеньзэ ворсаз). Куинетӥ — Елизавета Каплина (ХМАО-Югра) — 36,1 секундлы кылиз (1 мишеньзэ ӧз ворса). Тегъёс: Спорт Ижкар Биатлон Удмуртия Россия | Спорт |
Анжелика Тихонова корреспондент Удмуртиын удмурт кылын йылтэм черк служебник поттӥзы. Со сярысь Ижкарысь но Удмуртиысь епархилэн пресс-службаез ивортэ. Книгае кылосбур тодосъя докторен, Удмурт кун университетысь профессорен, протодиаконэн Михаил Атамановен берыктэм текстъёс пыризы. Азьвылэз служебник 2018-тӥ арын южтолэзе потӥз вал. Выльдэм служебнике месяцесловез – ар ӵоже ортчоно черк праздникъёсты возьматӥсь парвослави дырпусэз – берыктонъёсты ватсазы Книга вашкала славян черк службеникъёслэн куронъёссыя быдэстэмын: текстъёсыз бадӟым шрифтэн бичамын, валэктонъёс пыртэмын, быдӟалаез вӧсяськон дыръя кутымон лэсьтэмын. Служебникез Ижкарысь Дун-чылкыт Пётр но Павел апостолъёслэн удмурт приходазы ветлӥсь Андрей Назаров дасяз. Матысь дыре книгаез Ижкарысь епархилэн управлениезлэн обросъёсын лавкаысьтыз басьтыны луоз. Озьы ик лыдӟе: «Протодиакон Михаил Атаманов: Библиез одӥг кылзэ но воштытэк берыктыны кулэ, сотэк Инмарлэсь вӧськарон басьтод» Тегъёс: Мерлык Ижкар Удмуртия черк удмурткыл вӧсьлык | Мерлык |
Майя Бывальцева Таяз арын толшорысен инвожоозь Удмуртиын шоро-куспо уждунлэн быдӟалаез 31 сюрс 314 манет луиз. Со сярысь Удмуртстат ивортэ. Кылем арысь та вакытэн ик ӵошатыса, шоро-куспо уждун 11,7 процентлы будӥз. Вузъёслы дунъёслэсь вошъяськемзэс лыдэ басьтоно ке, зэмос уждун 9,8 процентлы йылӥз. Инвожое элькунъя шоро-куспо уждун 33 сюрс 858 манет луиз. Вузъёслы дунъёслэсь будэмзэс лыдэ басьтыса, кылем арысь инвожо сярысь 8,8 процентлы будӥз. Удмуртстатын пусъё, пӧртэм удысъёсын ужасьёслы огкадь коньдон уг тыро. Гурт возёс, нюлэс возёс, пӧйшуран, чорыган но чорыг будэтон удысын ужасьёс инвожое шорлыдын 21 сюрс 456 манет басьтӥзы. Со элькунъя шоро-куспо уждунлэсь 1,6 поллы ӧжытгес. Азьвыл сямен ик бадӟым уждунзы музъем узырлыкез поттон удысын ужасьёслэн – 48 сюрс 481 манет, коньдон бергатон но утет огазеяськонъёсын – 43 сюрс 918 манет. Элькунъя шоро-куспо уждунлэсь 6,4 процентлы тросгес басьто дышетон удысын ужасьёс, шутэтсконэз но шулдыръяськонэз радъян, лулчеберет но спорт огазеяськонъёсын – 3,7 процентлы. Тазалыкез утён удысын – 1,1 процентлы ӧжытгес. 2018-тӥ арын толшоре-инвожое уждунлэн быдӟалаезъя Удмуртия Приволжск федерал округысь 14 улосвылъёс пӧлын 6-тӥ интыын вал. Асьмедыз азьпалто Пермь шаер, Татарстан, Самара но Нижний Новгород улосвылъёс, Башкортостан. Тегъёс: Мерлык Ижкар Удмуртстат Удмуртия уждун лыдпусъёс | Мерлык |
Анжелика Тихонова корреспондент Вавож ёросысь «Колос» гурт возёсэн кивалтӥсьлы Владимир Красильниковлы «Удмурт Элькунлэн дано кунмуртэз» дано ним сётӥзы. Со сярысь 25-тӥ тулыспалэ Вавожын Спортъя элькун тол гурт шудонъёсты усьтон ужрадын улосвыллэн тӧроез Александр Бречалов вераз, ивортэ Удмуртиысь тӧролэн но кивалтэтлэн пресс-службазы. Владимир Красильников «Колос» гурт возёсэн 1979-тӥ арысен кивалтэ ини. Сомында аръёс ӵоже со бадӟым, экономика ласянь кужмо, тупен-тупен азинскись предприятие кылдытӥз. «Колос» Удмуртиын уже выль амалъёсты кутонъя огез тужгес азинлыкоез возёс луэ. 2020-тӥ арын возёс вылӥ технологиосъя ужась фермазэ усьтӥз. 1 сюрс 712 пудолы чаклам выль огъетын «Карусель» скал кыскон зал сылэ. Со элькунамы выль технологиосъя ужась тужгес бадӟымез ферма луэ. Озьы ик возёсын Удмуртиын нырысетӥзэ пудо сиён дасян центр пуктӥзы. Ӵектосэз быдэстон понна возёс 500 миллион манетлэсь трос коньдон уже кутӥз Мер удысэз возён понна предприятие арлы быдэ 2 миллион манетлэсь трос коньдон висъя. Солы луыса возёслэн интывылаз пуксем кык шор ёзо школаослы, лыдӟетъюртъёслы, лулчеберет юртъёслы юрттэт сётӥське. Берло дыре возёслы луыса Водӟи черкогуртын лулчеберетъя но тазалыкез кыдатонъя центр, Выль Бия гуртын спортъя но тазалыкез кыдатонъя «Тазалык» огъет, Монья гуртын лулчеберетъя но тазалыкез кыдатонъя огъет пуктӥзы Возёс спортэз азинтонлы но бадӟым саклык висъя. Солэн интывылаз куасэн бызьылон понна ньыль югдытӥськись трассаос ужало: Выль Бияын, Водӟиын, Моньяын но Нюрдор-Котьяын. Со сяна, Выль Бияын стадионзы вань. Возёслэн коньдэтысьтыз спортъя ужрадъёс ортчытон, спартакиадаосы пыриськисьёсты пусъён понна арлы быдэ 200 сюрс манетлэсь трос коньдон сёто. Озьы ик арлы быдэ «Колос» гурт возёслэн кузьымъёсыз понна куасэн бызьылонъя ӵошатсконъёс ортчо. Нош 2020-2021 аръёсы Владимир Красильниковлэн кичӧлтэмезъя Спортъя 27-тӥ элькун тол гурт шудонъёслы «Жемчужина Удмуртии» куас база пуктӥзы. Сое 6-тӥ тулыспалэ усьтӥзы. Тодэ вайытом, 2020-тӥ ар пумын «Удмурт Элькунлэн дано кунмуртэз» дано нимез Кузьма Куликовлы сётӥзы вал. Тегъёс: Мерлык Вавож Удмуртия гуртвозёс данъетъёс данокунмурт АлександрБречалов | Мерлык |
Майя Бывальцева 4-тӥ шуркынмонэ Удмуртилэн кунлыкезлы 100 ар тырмонлы сӥзем видеолекциослэн выль сериез потӥз. Элькунын улӥсьёсын солэсь валтӥсь катсэ пӧртэм аръёсы кутон сярысь Удмуртиысь валтӥсь архивлэн ёзэтысьтыз кивалтӥсьлэн воштӥсез Сергей Ашихмин вералоз. Элькунлэн куинь валтӥсь катъёсыз Удмуртилэн автономилэн сямен инлыкез шӧдскымон будӥз 30-тӥ аръёс шорын. 1934-тӥ арын 28-тӥ толсуре Удмурт автоном область Удмурт АССР луиз. Со дырлы лулчеберетэз ӝутонын но грамотаез тодымтэен нюръяськонын бадӟым азинсконъёс вал ни, со кун тӧрлык ёзэсъёсын но кивалтонын ужан понна йӧскалык кадръёсты кылдытыны но элькунлэн историяз нырысетӥзэ Кункатэз дасяны луонлык сётӥз Сергей Ашихмин, Удмуртиысь валтӥсь архивлэн ёзэтысьтыз кивалтӥсьлэн воштӥсезУлон азинскемъя кунын ортчись воштӥськонъёсты кункатэн юнматыны кулэ луиз. Соин валче 1978-тӥ но 1994-тӥ аръёсы Кункатъёс кутэмын вал. Учкисьёс со вакытысь видеоез адӟыны быгатозы. Тодэ вайытом, «Terra Удмуртия» ӵектос 14-тӥ коньывуонэ кутскиз. Солэн нырысетӥ выпусказ удмурт музъемъёслэн вашкалазы сярысь вераськон мынӥз. «Кыдёкысь дауръёс пушкысь»: удмурт музъемъёслэн вашкалазы Кыкетӥ выпускысь Удмуртиын корт поттон заводъёслэн кылдэмзы, Ижын но Воткаын нырысетӥ улӥсьёс сярысь тодӥмы. Иж но Вотка заводъёс: кылдэмзы но нырысетӥ улӥсьёсыз Видеолекциосын курслэн куинетӥ серияз веразы, кызьы Ижысь заводын пыӵал тӥрлык поттыны кутскизы, кыӵе пыӵалъёс лэсьтӥзы татын XIX даурын. Кызьы Ижысь заводын пыӵал поттыны кутскизы Ньылетӥез выпуск удмуртъёслэн историысьтыз тужгес шимес учырлы – Мултан ужлы – сӥземын. 124 сюрс учкисьёс тодӥзы, кызьы Росси империысь устоосыз журналистъёс, юристъёс но мер ужасьёс адямиез курбон сётэмен янгыше уськытэмъёсты утьыны выризы. Мултан уж – кызьы удмуртъёсты янгыше уськытон быдэс Росси империез зуркатӥз Витетӥяз видеолекциын ХХ даур кутсконын Ижысь но Воткаысь рабочийёслэн большевикъёслы пумитъяськонзы сярысь вераськон мынӥз. Тазэ выпускез 61 сюрс пала адями учкиз. Ижын но Воткаын пумитъяськон: бугыръяськись 1918-тӥ ар Видеолекциосын курслэн куатетӥ серияз веразы, кызьы элькунлэн уйпалаз Совето Союзысь тужгес бадӟымзэ льнозаводэз пуктыны малпало вал но малы ӵектос улонэ ӧз пыӵа. «Глазкарысь завод»: льнозаводысен уранозь Сизьыметӥез лекция Удмуртилэн Быдӟым Атыкай ож аръёсы улонэзлы сӥземын. Удмуртия Быдӟым Атыкай ож аръёсы Тямысэтӥ серияз тодмо конструкторлэн Михаил Калашниковлэн но солэн валтӥсь кылдытосэзлэн адӟонзы сярысь вераськон мынӥз. Михаил Калашников но быдэс дуннелы тодмо автомат Укмысэтӥ выпускын элькунлэн революцилсь азьло но туннэ нуналозь крезьгур йылолъёсыз, со пӧлын «На родине П. И. Чайковского» фестиваль, сярысь тодӥмы. Устолыкъя «На родине П.И. Чайковского» фестиваль Тегъёс: Мерлык Ижкар Удмуртия история Удмуртилэнкунлыкезлы100ар 100ар | Мерлык |
Майя Бывальцева 26-тӥ коньывуонэ Удмуртие кезьыт омыр вуыны кутскоз. Кызьы ивортэ улосвыл Гидрометцентрлэн пресс-службаез, вуоно уе термометрлэн пусэз -3 градусозь лэзькоз. Кӧснуналэ элькунысь уйпал но шор ёросъёсын кот лымы но зор кӧня ке усьыны быгатоз Алла Шумихина, Удмуртиысь Гидрометцентрлэн пресс-секретарезАрнянуналэ, 28-тӥ коньывуонэ, Атлантикаысь циклон Удмуртие тросгес зор-кот вуттоз. Уйпал ёросъёсын лымыялоз, шор но лымшор ёросъёсын – лымыялоз, кот лымые но зоре выжоз, собере нош ик лымыялоз Алла Шумихина, Удмуртиысь Гидрометцентрлэн пресс-секретарезСюресъёс вылын кот лымы кынмоз, йӧвалег луоз. Термометр 0…+5 градус возьматоз. 29-тӥ коньывуонэ потон уе куд-ог интыосын бус луыны быгатоз. Тодэ вайытом, азьвылгес Кун автоинспекциысь ӧнерчиос водительёслы машиназылэсь питранъёссэ воштыны ӵектӥзы. 29-тӥ коньывуонэ шӧдскымон кезьытскоз. Уйин но, нуназе но температура нольлэсь улӥын возиськоз, нуназе куд-ог интыосын ӧжыт лымыялоз. Алла Шумихина, Удмуртиысь Гидрометцентрлэн пресс-секретарезВуоно арня кутсконын Удмуртилэн уйпал ёросъёсаз уйёсы температура -6…-8 градусозь лэзькыны быгатоз. Туннэ элькунын тӧл кужмоялоз шуыса ивортӥзы. Тегъёс: Гидрометцентр Удмуртия куазь лымы йвалег | Инкуазь |
Майя Бывальцева Калык дружинникъёсты утетаны араз быдэн 500 манет висъяськоз. Муниципалитетъёслы элькун коньдэтысь субсидиос сётон сярысь пуктэтэз 27-тӥ инвожое юнматӥз Удмуртиысь кивалтэтлэн азьвалтэтэз, ивортэ «Удмуртия» агентстволэн корреспондентэз. Удмуртиысь кунпуш ужъёсъя министерствоысь мерлыко эрикрадэз утёнъя полицилэн кивалтӥсезлэн ужзэ огдырлы быдэсъясь Олег Опарин верамъя, калык дружинникъёсты утетан ужпум азьвыл йылаз-пумаз вуттымтэ вал. Соин сэрен али интыысь аскивалтон ёзэсъёсын 162 гинэ дружинникъёс утетамын. Со дыре ик улосвылын 63 калык дружинаос но 2 мерлыко огазеяськонъёс пусъемын, отын оглом 600-лэсь трос адями. Ужоскетъёссэ быдэсъян вакытэ калык дружинниклэсь улонзэ но тазалыксэ утетан — со мерлыко утён. Со сяна, Удмуртиысь кивалтэт калык дружинаосты азинтон понна элькун коньдэтысь 1 миллион 700 сюрс манет мында субсидиосты люкылӥз. Коньдон мыноз дӥськут, оргтехника, канцеляр вузъёс басьтыны, ужан интыосты арендае басьтэм понна тыриськонъёслы. Уксёез интыосы келялозы, муниципал бюджетъёсысь но валче вылысь коньдон висъязы ке. Тегъёс: Ижкар МВД Удмуртия дружинникъёс коньдэт | Мерлык |
Майя Бывальцева Удмуртиысь ваньмыз трос нылпиё семьяос транспортлы выт тыронъя капчиятонъёс басьтозы. Сыӵе пумкылъян 24-тӥ куарусёнэ элькунысь Кун Кенешлэн сессияз кутӥзы. Со трос нылпиё семьяослы транспортъя выт тыронъя капчиятонъёс басьтыны луонлыкъёсты паськытатэ. Али ужась катъя сыӵе эрикрадзы вань со семьяослэн гинэ, кудъёсызлэн шоро-куспо табышсы толэзь ӵоже улыны тырмымон коньдонлэсь пичигес Зоя Степнова, Удмуртилэн Кун Кенешысьтыз тазалыкез утёнъя, демографияя но семья политикая ялан ужась ӧрилэн тӧроезТа дыре Удмуртиын 17 сюрслэсь трос нылпиё семьяос капчиятонэз кутыны быгато. Выль катэз кутыса, ваньмыз трос нылпи будэтӥсь семьяос, табышсы шоры учкытэк, 150 вал кужымозь одӥг транспортлы 50 процентлы ӧжытгес выт тырыны быгатозы. Транспортлы вытъя капчиятон ватсаса 4 сюрс 287 семья басьтоз Коньдэтысь ватсаса 4 миллион 300 сюрс манетозь уксё висъяськоз. Тегъёс: Мерлык Ижкар Транспорт КунКенеш семья катрадлык вытъёс | Мерлык |
Майя Бывальцева 12-тӥ куарусёнэ Ижкарысь Шор карлдуын водительёслы 20 выль туала автолавкаослэсь усьтонъёссэс сётъязы. Удмуртпотребсоюзлэн сӧзнэтаз соос элькунысь тужгес кыдёкысь гуртъёсын ужалозы. Ужрадэ пыриськиз Удмуртилэн тӧроез Александр Соловьёв. «Туннэ милям эшшо одӥг праздник. Ми ёросъёсысь потребобществоослэн водительёссылы туала автомагазинъёслэсь усьтонъёссэс сётӥськомы… Оскисько, коньдон умой уже понэмын… Удмуртпотребсоюз, кытчы вуэ та выль техника, трос аръёс ӵоже ни кунлэн оскымон партнёрез. Со адямиослы кулэ луись вузъёсты вуттэ отчы, кытчы нокин уг мыны — тужгес кыдёкысь гуртъёсы. Выль автолавкаос элькунысь 400-лэсь трос пичи гуртъёсы мынозы. Водительёслэн сюрес вылазы кортӵог но, корт но медаз шедьы!», — вераз со. Улосвыл кивалтӥсьлэн верамезъя, та машинаосты басьтыны Удмуртилэн коньдэтысьтыз 22 миллион 200 сюрс манет висъязы. Озьы элькунын потребкооперациез азинтонъя кун политикаез быдэсто. «Элькунысь кооператоръёс понна туннэ пусйымон ужрад — ми 20 туала автомобильёс басьтӥмы. Пичи гуртъёсын улӥсьёс понна мукет вузкаронниос ӧвӧл. Улосвыл тӧрлыкъёслы тау кариськомы милемлы юрттэмзы понна. Мер но экономика удысъёсты азинтонын потребкооперация кун тӧрлыкъёслэн юрттӥсьсы вал но луоз», — вераз Удмуртпотребсозлэн Кенешезлэн тӧроез Рауф Каримов. Со пусйиз, элькун кивалтӥсьёс Удмуртпотребсоюзлы юрттэмен, улосвылысь кооперативной промышленностьын выльдӥськонъёс ортчытыны но вузъёсты поттонэз будэтыны луонлык кылдӥз. Кылем арлы йылпумъянъёсъя, элькунысь кооператоръёс 2 миллиард манет тыр сиён-юонъёс поттӥзы, со Удмуртпотребсоюзлэн вузбергатонэзлэн 40 процентэз луиз. Тегъёс: Мерлык Авто Ижкар Удмуртия АлександрСоловьёв | Мерлык |
Майя Бывальцева 26-тӥ коньывуонлы Удмуртиын коронавирус инфекциен черлан 395 выль учыръёсты пусйизы. Висьыны усемъёс пӧлын 44 пиналъёс но 65 арессэс ортчем 110 пиналъёс. Со сярысь элькунысь оперативной штаб ивортӥз. Диагноззы Ижкарын 187 улӥсьёслэн зэмаз, Воткаын – 47, Можгаын – 29, Балезино ёросын – 26, Сюмси, Можга ёросъёсын – быдэн 16, Глазкарын – 14, Сьӧлта, Шаркан ёросъёсын – быдэн 11, Алнаш, Вавож ёросъёсын – быдэн тямыс, Вотка, Ува ёросъёсын – быдэн сизьым, Сарапулын, Грак ёросын – быдэн кык, Дэри, Камбарка, Кизнер, Якшур-Бӧдья ёросъёсын – быдэн одӥг муртлэн. 228 адями йӧназ. 24 мурт кулӥз. Кышномуртъёслы 46, 49, 51, 53, 60, 62, куинезлы 64, кыкезлы 65, 67, 69, 70, кыкезлы 71 арес вал, воргоронъёслы – 61, 62, 66, 67, 69, 70 кыкезлы 72 арес 26-тӥ коньывуонлы Удмуртиын коронавиурсэн черлан 62 сюрс 150 учыръёс лабораториосын зэматэмын. 50 сюрс 78 адями йӧназ, 2 сюрс 705 мурт улонысь кошкиз. Та дыре 602 висисьёслэн тазалыксы секыт лыдъяське. Берло нунал ӵоже коронавируслы 5 сюрс 616 эскеронъёс ортчытӥзы. Коронавируслэсь прививка 478 сюрс 888 адями пуктӥз, со пӧлысь 340 сюрс 593 мурт кык компонентэн. «Спутник Лайт» вакцинаез 82 сюрс 506 адямилы пуктӥзы. Тодэ вайытом, 25-тӥ коньывуонысен Удмуртиын выль сюбегатонъёс кутӥсько. Тегъёс: Тазалык Ижкар висён Удмуртия коронавирус | Тазалык |
Майя Бывальцева Ижкарын вордскем Алина Загитова фигурной нискыланъя Россилэн Кубокезлэн 4-тӥ люкетаз вормисе потӥз. Кызьы ивортэ sportur.ru, ӵошатсконъёс Казаньын ортчизы. 14 аресъем спортсменка вакчи но эркын программаосын вормиз, оглом 194,21 балл люказ. Азвесь медаль утӥз Станислава Константинова (Санкт-Петербург), со 193,81 балл люказ. Солэн улосчиез Елизавета Нугуманова 184,17 баллэн куинетӥ луиз. Тодэ вайытом, Алина Загитова фигурной нискыланъя Россилэн Кубокез понна вожвылъяськонлэн куинетӥ люкетаз но вормиз. Тегъёс: Спорт Ижкар Удмуртия Россия фигурнойнискылан | Спорт |
Туспуктэм: vk.com (Олег Овчинников) Майя Бывальцева Вавож ёросысь Партчи (Гурезь-Пудга) гуртын лулчеберт юртэз тупатъянэз йылпумъязы. Ужъёсты «Культура малой родины» ӵектосъя быдэстӥзы. Со сярысь Удмуртиысь тӧролэн но кивалтэтлэн пресс-службазы ивортӥз. « Тупатъян ужъёс куинь люкетэн мынӥзы. 2021-тӥ арын укноос, шуныт сётон сӧзнэт, пыронэз воштэмын вал, отмосткаосты тупатъязы, зор ву виян гумыос пуктӥзы, фойеын выжез но вӧлдэтэз воштӥзы, выль светильникъёс пуктӥзы » Олег Овчинников, Вавож ёрослэн тӧроез 2022-тӥ арын учкисьёслы залысь выжез, вӧлдэтэз но борддоръёсты тупатъязы, выль мебель но сценалы материалъёс басьтӥзы. 2023-тӥ арын кабинетъёсты рос-прос тупатъязы. Котькуд висъетын выжез, вӧлдэтэз, ӧсъёсты воштӥзы, борддоръёсты ӵошкытатӥзы. Оглом 2023-тӥ арын «Огъя Россия» партилэн «Культура малой родины» ӵектосэзъя Удмуртиын 28 лулчеберет юртъёсты выльдозы. Та дырлы Юкаменск, Сарапул, Ува, Дэбес ёросъёсын тупатъян ужъёсты быдэстӥзы ни. Озьы ик ӵектос улсын муниуипал лулчеберет юртъёслэсь материально-технической базазэз выльдо, музейёсы, театръёсы, лыдӟетъюртъёсы кулэ тӥрлык басьто. Тегъёс: тупатъянужъёс Лулчеберет Вавож Удмуртия | Лэсьтӥськон |
Туспуктэм: vk.com (Владимир Головин) Наталия Сильвестрова Уваын нылписолы пневматической биатлон ыбылӥськонни лэсьтозы. Сое Азьмуртлэн лулчеберет кичӧлтонъёсъя фондлэн вожвылъяськоназ вормем «Кубок Черезова» ӵектос улсын радъялозы. Со сярысь ёрос тӧро Владимир Головин «ВКонтакте» мерлыко вотэсысь бамаз ивортӥз. Ыбылоськонни куас база дорын кылдоз. Али лэсьтӥськон интыез дасяло. Щитъёс, мишеньёс, мишень возёнъёс, спорт пыӵалъёс но соослы пыкетъёс басьтозы. Ужъёсты биатлон сезонлэн кусконэзлы усьтыны малпало. Тегъёс: Спорт Биатлон ыбылӥськон лэсьтӥськон Ува Удмуртия | Лэсьтӥськон |
Анжелика Тихонова корреспондент Ижкарын 2021-тӥ арын «Большой ремонт» ӵектос улсын тупатъяно дышетон ужъюртъёс тодмо луизы. Озьы, туэ 15 школаослэсь но нылпи садъёслэсь липетсэс выльдозы, нош 18 ужъюртъёслэсь – укнооссэс. Со сярысь «ВКонтакте» мерлыко вотэсысь бамаз Ижкарлэн тӧроез Олег Бекмеметьев ивортӥз. Липетъёссэс выльдозы: - Устинов ёросын – 76, 34, 16 номеро школаослэсь но 106 номеро нылпи садлэсь; - Первомай ёросын – 59 номеро школалэсь но 95, 22, 17 номеро нылпи садъёслэсь; - Ленин ёросын – 45 номеро школалэсь но 213, 281 номеро нылпи садъёслэсь; - Индустри ёросын – 69, 52, 72 номеро школаослэсь; - Октябрь ёросын – 287 номеро нылпи садлэсь. Выль укноос пуктылозы: - Индустри ёросын – 8 номеро школаын, 70, 184, 162, 150, 163 (2-тӥ корпусаз), 194 (1-тӥ корпусаз), 160 (1-тӥ но 2-тӥ корпусъёсаз) номеро нылпи садъёсын; - Первомай ёросын – 25 номеро лингвистической лицейын (2-тӥ корпусаз), 90 (1-тӥ корпусаз), 58 номеро школаосын, 24, 39 номеро нылпи садъёсын; Октябрь ёросын – 62, 67 номеро школаосын, 129, 156 номеро нылпи садъёсын. Со сяна, Ленин ёросын 55 номеро школалэсь азьпалзэ тупатъялозы. Солы 13 миллион 200 сюрс манет висъялозы. Кар тӧро пусйиз, южтолэзь пумын тупатъян ужъёсты нуон понна конкурс кутскоз, гужемлы подрядчикъёс тодмо луозы. Туэ торгъёс аукцион сямен уз, вожвылъяськон сямен ортчозы. Со лэсьтӥськон удысын трос аръёс ужам огазеяськонъёсты бырйыны луонлык сётоз. Тодэ вайытом, кылем арын Ижкарын «Большой ремонт» ӵектосъя 77 мерлыко ужъюртъёслэсь липетъёссэс тупатъязы. Тегъёс: Дышетон Ижкар школаос тупатъянужъёс дӥськут лэсьтськон | Лэсьтӥськон |
Майя Бывальцева 25-тӥ толсуре Удмуртие Россиысь калыкез дышетонъя министрлэн воштӥсез Виктор Басюк вуылӥз. Элькун министерствоысь, дышетонъя ужъюртъёсысь ӧнерчиосын ӵош со элькунысь дышетӥсьёсты ӧнерлыкъя азинтон но йӧскалык дышетон ужпумъёсты эскериз. Ивортодэтъя «Удмуртия» агентстволэн кивалтӥсез Ижкарысь Кузебай Герд нимо гимназиын ортчем пумиськонэ вуылӥз. Милемлы туннэ валаны кулэ, кызьы дышетӥсьёсты ӧнерлыкъя азинтон сӧзнэт пуктэмын, со пӧлын элькунлэсь улосвыл аспӧртэмлыкъёссэс, анай кылэз дышетонэз лыдэ басьтыса. Росси азьмурт шор ёзо дышетонъя устоосыз дас кунъёс пӧлы пырыны ужпум пуктӥз. Со понна дышетонлэсь ӟечлыксэ будэтоно. Отын валтӥсь инты басьтэ дышетӥсь. Соин ик туннэ милям ужпуммы, дышетӥсьёсты азинтонъя сыӵе сӧзнэт кылдытыны, кудӥз дышетӥсьлы быгатонлыкъёссэ ялан будэтыны юрттоз Виктор Басюк, Россиысь калыкез дышетонъя министрлэн воштӥсезВиктор Басюк Глазкарысь дышетӥсьёсты дасянъя институтэ но вуылӥз. Солэн верамезъя, дышетсконни туж умой мылкыд кельтӥз. Солэн туж юн йылолъёсыз вань, уката ик визьнодан, этнокультура ласянь. Озьы ик умоен пусйиз Кузебай Герд нимо гимназиез. Отын удмурт кылэз, лулчеберетэз нылпи садысен кутскыса дышето. Татын пиналъёсты дышето солы, мар выжыосын, генетикаен сётэмын. Со йылолъёсты утён духовно-нравственной визьноданлы, вордскем шаерез гажаны дышетонлы инъет луэ, вераз Виктор Басюк. Солэн кылъёсызъя, сыӵе уж сӧнзнэт амалэн нуиськыны но элькунысь дышетонъя министерствоен радъяськыны кулэ. Милям ужпуммы – утьыны калык культурая, кылъя югдурез, кытын пинал со кылын вераськыны мед быгатоз, пиналъёс анай кылынызы мед вераськозы. Сое утён понна, семьяосын анай кылын вераськыны кулэ, кыӵе ке конкурсъёс, праздникъёс радъяны кулэ. Дышетон огазеяськонъёсын сыӵе югдурез утьыны кулэ Ирина Крохина, Удмуртиысь дышетонъя но тодосъя министрлэн воштӥсезГимназилэн кивалтӥсез Татьяна Волкова верамъя, туннэ соослэн 736 пиналъёс пӧлысь удмурт кылэз 10-эз гинэ уг дышето. Со анай-атайёсын ужамлэн ужъемышез, угось али ӵапак соос быръё, кыӵе кылэз анай кыл чотын дышетоз нылпизы. Тросэз анай-атайёс быръё ӟуч кылэз анай кыл чотын, малы ке шуоно соос малпало, ӟучез анай кыл чотын дышетэм сётоз соослы луонлык умойгес сётыны ЕГЭ. Но Виктор Стефанович милем валэктӥз тазы: анай-атайёсын ужаны кулэ, валэктыны, со ЕГЭ-лы ватсаса дасян ӧвӧл шуыса, <...> Мон вераны быгатӥсько, анай кылэз дышетон зэмзэ но куанергес нылпиез уг лэсьты. Верано ке гимназия сярысь, ӟуч кылъя ЕГЭ-эз нылпиос туж вылӥ сёто: куинь ар ӵоже 76-77 шор балл - со туж бадӟым балл. Татьяна Волкова, Кузебай Герд нимо йӧскалык гимназилэн кивалтӥсезВить ар талэсь азьло анай кылэз дышетон одно дышетоно предметъёс пӧлы пыриз. Виктор Басюк верамъя, анай кылъёсты дышетонъя огъя концепция вань, но со бордын трос ужано на. Удмуртия ӟеч ужъемышъёс возьматэ кылъёсъя ужан программаосты но, учебникъёсты но дасян ласянь, пусйиз федерал министрлэн воштӥсез. Тодэ вайытом, удмурт кылъя но литературая 5-11 классъёслы удмурт кылъя но литературая федерал лыдметэ пыртыны ӵектӥзы, матысь нуналъёсы сое быдэстэмез возьмало. Покчи классъёслы учебникъёс азьвылгес пыртэмын ни. Методика ласянь сыӵе рос-прос уж нуэмен ваньмыз кылъёс ушъяськыны уг быгато, соин ик та ласянь Удмуртиын вань марлы дышетскыны Виктор Басюк, Россиысь калыкез дышетонъя министрлэн воштӥсезУдмуртиысь Дышетон удысысь йӧскалык ужпумъёсты эскеронъя тодос институтлэн кивалтӥсез Надежда Ураськина верамъя, мукет улосвылъёсысь ужъюлтошъёссы вазиськыло ни ужан амалъёсынызы тодматыны курыса. Ми туннэ кышкатэк но вераны быгатӥськом, что быгатомы возьматыны сое мукет элькунъёслы но: авторъёс - учебникъёссэс, тодон-валанзэс методика удысын, выль технологиосты кызьы кутӥськомы, кызьы электрон учебникъёс туннэ дасясько, кыӵе амалъёсъя Надежда Ураськина, Удмуртиысь Дышетон удысысь йӧскалык ужпумъёсты эскеронъя тодос институтлэн кивалтӥсезСо дыре ик Надежда Ураськина учебникъёс гожтӥсь авторъёсты дышетыны нокытын шуыса ужпумез ӝутӥз. Тани выль ми доры лыкто специалистъёс, кытын соосты дышетоно, кызьы кутскыны дышетыны, нокытын но сыӵе курсъёс уг сёто, нокытын но сыӵе институтъёс ӧвӧл. Соин ик мон та юанэз ӝутӥ, хотя бы кыӵе ке но курсъёс ортчытъяны, соослы куронъёс пуктыны, книга гожъясьёслы, кыӵе со куронъёс СанПиНъя, кыӵе туала учебник луыны кулэ. Виктор Стефанович оскытӥз, сыӵе курсъёс малпаськомы шуыса радъяны. Малпаськом, со умой луысал, радъяськысалзы ке яке Москваын, яке Питерын, но самой зол, кызьы ми валамы, научной потенциал МГУ-ын Надежда Ураськина, Удмуртиысь Дышетон удысысь йӧскалык ужпумъёсты эскеронъя тодос институтлэн кивалтӥсезТодэ вайытом, алигес Удмуртиын нылпи садэ ветлӥсь пиналъёслы удмурт кылын «Зарни бугор» хрестоматиос вуизы, нош азьвылгес визьнодасьёслы дышетонъя но методикая «Зарни бугор» комплект поттӥзы. Со сяна, туэ сӥзьыл пӧртэм классъёсын пиналъёслэсь удмурт кылъя но литературая тодонлыкъёссэс эскерон но дунъян методика пособиос потӥзы. Нош 2021-тӥ арын Удмуртиын удмурт кылэз но литератураез дышетонъя ивортодэт но дышетон портал ужаны кутскоз. Тегъёс: Дышетон Ижкар Удмуртия удмурткыл дышетӥсьёс Дышетонъянотодосъяминистерство | Дышетон но тодос |
Наталья Тетерина Выль ар вакыт — паймымон дыр, куке ваньмыз котырак воштӥське: урамъёс пӧртэм буёло яркыт тылъёсын пишто, чебермам кызъёс но йӧлэсь городокъёс кылдо, пиналъёс Тол Бабайлы гожтэт гожъяло, кузьым возьмало, нош бадӟымъёс нылпиоссылы выжыкыл кылдытыны тыршо. Котькуд адямилэн, котькуд семьялэн вань аслаз сямъёсыз, кудъёсызъя со пумита Выль арез. Ивортодэтъя «Удмуртия» агентство элькунысь тодмо муртъёсын пумиськылӥз но тодӥз, мар соос понна Выль ар, оско-а соос Тол Бабайлы но кызьы валтӥсь тол празднике яратоно муртъёссэс шумпотто. Кыӵе Выль ар сюлмады тужгес пыремын, тужгес тунсыкоез вал? Владимир Соловьёв, Удмуртиысь лулчеберетъя но туризмъя министр: — Пичи дыръя нуналэн лыдъяськод вал, ку со праздник вуоз. Милям клубын ортче вал бадӟымез валтӥсез ужрад. Туж сыӵе шуныт тодэ ваён, куке клубе пыриськод но, кызлэн зынэз шӧдӥське ни вал. Соин ик шонер шуо, со нылпи праздник шуыса, но тани аръёс ортчемъя но со мылкыд кыле. Татьяна Ишматова, «Удмурт Кенеш» огазеяськонлэн тӧроез, элькунысь Кун Кенешлэн депутатэз: — Вал сыӵе вакыт, куке мон Тол Бабайлы оскемысь дугдӥ. Мон тодӥсько на, школаын дышетскисько вал ни, валасько вал, кузьымъёсты анай но атай тырыло шуыса. Мон сое анаелы верай вал, со Тол Бабай ӧвӧл, дыр, со тӥ милемлы кузьымъёс тырылӥськоды шуыса. Али но тодӥсько на, кызьы мон быдэс Выль арез, куке пуксим ни ӝӧк сьӧры, ку меда кузьым понозы кыз улэ шуыса возьмай. <…> Мыным анае шуэ, тӥ Тол Бабайлы уд оскиське ни бере, ми соку малпаським но кузьым тазьы кузьмаськом, кыз улэ понытэк. Кыӵе ке но со йылпумъян вал, тау но карим, шумпотӥм, туж умой, чебер кузьымъёс вал, собере изьыны выдӥм. Нош тужгес тунсыкоез — мар ке но монэ сайкатэ уйин, огшоры сайкасько. Кызмы чебер тылъёсын ӝуа, мон асме «Щелкунчик» выжыкылын кадь шӧдӥ, куке мон адӟи кыз улысь коньки. Тӧдьы коньки, кудзэ ми пичи дыръя басьтыны луонтэм вал. <…> мон соку малпай, нош кытысь меда со коньки? Ваньзы изё ни, кузьым кузьмамын ни. Ну кызьы Тол Бабай ӧвӧл?! Со чудо ук! И мон выльысен кутски оскыны, со Тол Бабай шуыса. Павел Смирнов, кырӟась, режиссёр, «Элькуновидение-2017» вожвылъяськонын вормись: — Тужгес тодмоез, кудӥз мынам йырам кылемын — мон соку студент вал ай, мон соку Тол Бабай луыса ужай, быдэс группамы «Ува» санаторийын ужамы. Мон соку Тол Бабай вал, кин Лымыныл, кин — кыӵе ке мукет персонаж. Ми студентъёс луыса асьмеос программа лэсьтӥм но отын ужам, Выль арез ужаса пумитам. Верало ук тани, кызьы пумиталод арез, озьы ик ортчоз шуыса. Тӥни со арын туж трос ужмы вал, пайдаё ар ортчиз. Анастасия Шумилова, кылбурчи: — Асьмеос дышемын ӧвӧл ӟеч кылъёс вераны матысь адямиослы, мар ке ялан люкетэ — возьдаськон-а со, яке мар ке мукет — ӧйтӧд. Дырпусысь горд лыдпуслы луыса гинэ ӵемысь яратонмы сярысь вераськом. Ачим но сыче ик, соин мон понна Выль ар — со ӟеч муг вераны матысь адямиослы шунытэсь кылъёс. Ачиз но нунал мар ке шунытэн герӟаськемын, тужгес сюлмам пырем Выль арез пумитай эшеным. Пумитай но шуыны уз луы — яратоно киноосмес учкыса пуким, вераським, валатэк но кылим Выль арлэсь вуэмзэ. Шудо ке тон, ӧвӧл пӧртэмлыкез, кыӵе туннэ нунал, ар, даур… Оскиськоды-а вал Тол Бабайлы? Ку дугдӥды оскемысь? Оло, али но оскиськоды? Владимир Соловьёв: Пичи дыръям оскисько вал, дыр, малы ке шуоно возьмасько вал мон сое. Татьяна Ишматова: Чудолы котьку но оскыны кулэ. Асьмеос валаськом, солы оскытэк улон но сокем тунсыко уз луы. Чудо озьы гинэ уг луы ук. Ог-огмес ми шумпоттыны быгатӥськом маин ке но, сюрпризъёс шуиськом. Инмарлы но оскиськом. Чудо котькуд вамышын ук, асьмеос куддыръя соосты ум синйылтӥське. Павел Смирнов: Мон оскисько вал, со кытын ке вань шуыса, но котьку валасько вал, ми доры зэмос Тол Бабай уг лыкты. <…> Али но оскисько мон (Тол Бабайлы — ред.). Анастасия Шумилова: Тол Бабайлы кин ӧз оскы? Но котькинлэн со аслаз вал, дыр. Пичи дыръям садикын ортчись шулдыръяськонъёс дыръя вуэм Тол Бабай — со алдаськон гинэ шуыса валасько вал (кинлэн ке атаез яке воксё анаез дӥсяськыса вуэ вал, но нылпиосты озьы гинэ уд алда ук). Нош Тол Бабай — со дуннеысь чудолэн, мар ке паймымонлэн одӥг тусэз гинэ ук. Та сярысь малпаськыкум, тодам лыктӥз Иркутскысь Артём Морс кылбурчилэн чебер чуръёсыз: и деда мороза, и бабы яги, ни фей, ни эльфов, ни гномов, ни говорящей рыбы, ни коварной змеи — ничего этого не бывает. не бывает. но иногда бывает. Асьтэос Тол Бабай яке Лымыныл пӧрмылӥды-а? Владимир Соловьёв: Мон юри лыдӟыса ӧй пукы, но 10-лэсь трос пол. 14–15 ар вал, дыр, мон котькытын — гуртын но, собере Алнашын но, собере армиын но кык ар — Тол Бабай вал. <…> Аръёс пӧлысь кудӥз тодэ лыктэ? Армиын, дыр. Нырысетӥ араз уката но. Мон институт бере служить кари ни <…> лыктэм берам ик тодӥзы режиссёрлы дешетскемме. Офицеръёс шуизы: «Тани тон луод Тол Бабай». Я, дышемын ни, малпасько. Сценарий сётӥзы кыӵе ке но, ортчытӥм нылпиослы ужрад. Воксё Выль ар азьын ӧтизы но шуо: «Тани офицеръёслэн составзылэн юртэз, тон отчы мынӥськод». Лымы нылэз вӧзам сётӥзы, список сётӥзы. Тани, шуом, 37-тӥ квартираын Петя, 7 арес, тани таӵе кузьым сётӥськод. Соос доры пыраса озьы кема ветлӥм, трос нылпиос вал. Владимир Соловьёв Тол Бабай пӧрмыса Фото: Владимир Соловьёвлэн архивысьтыз © Мыным али серем но потэ, ӝож но потэ. Армиын туж ческыт сием потэ, уг тырмы со, огшоры уг тырмы солдатлы. Озьы квартираосы пыраса ветлэм бере офицеръёс юало пиоссылэсь, нылъёссылэсь, Тол Бабайлы мар кулэ кузьманы шуыса. Мар ке но канфет, апельсин, мандарин поттыса, быдэс мешок мыным сьӧрам кузьым келязы вал, голькыт кузьым. Ӵуказеяз со мешокез сиим вал люкыса (солдатъёсын — ред.). Со тӥни Тол Бабайлэн ӟечез шуод-а, мар-а арми улонын. Кӧня ке часлы со милесьтым улонмес капчигес кариз вал, кадь. Нош тужгес секытэз вал, дыр, милям Алнашын Лулчеберетъя ёрос юртын ужакумы. Пересьёслэн юртсы вань отын. Отчы ми васькаськом вал котькуд ар, огшоры дунтэк представлениос сётӥськом вал отын, соослы кырӟаськом, эктӥськом. Собере палатаос кузя ветлӥсько на вал. Кытын ке отын кыллисьёсыз адямиос, султылыны уг быгато ни вал соос. Тӥни соиз секыт, малы ке шуоно борддор сьӧрын, кытын ке кырӟаськом, отын праздник, нош татын борддор та палан кыллисьёс, кудъёсыз улонэн ӟечъясько ни. Озьы ке но, соос доры Тол Бабай пыре ке, синъёссы мукет сямен, кыӵе ке кизили-а, мар-а, улон кизили адӟиськыны кутске вал. Татьяна Ишматова: Мон Лымыныл луыса ужалляй но. Ми Алексей Ложкинэн (али Удмурт йӧскалык театрлэн валтӥсе режиссёрез — ред.) ӵош Выль ар азьын (сыӵе ӝытъёс луо ук кафеосын) удмурт но, ӟуч но кылын нуиськом вал. Эшшо «Шунды» огазеяськонын ужакум, мерлыко огазеяськон ук, артистъёслы тырыны коньдонмы ӧвӧл, асьмеос ик дӥсялляськиськом вал. <…> Пичи дырысен весь ёлкаосы ми пыриськиськом вал, асьмеос сценарий гожтыса школаын дышетскыкумы. Мыным кельше вал кыӵе ке но геройёсты шудыны, тужгес но лекъёссэ. Мыным йӧтэ, соос йыре умойгес кылё но рользы тунсыкогес. Кыӵе ке шыр, комак — вал мынам сыӵе рольёсы. Отын туж тунсыко, кызьы пиналъёс черекъяны кутско, кызьы тонэ куддыръя кокало но. Соос пичиесь ук, уг валало, нош сценарийя тон отын ватскиськод яке соосты мар ке кариськод. Соос чепыльто но куддыръя, маинызы ке но лэзё. Туж тунсыко вал Выль аръёс. Павел Смирнов: Нылпиосы но тодо ачим дӥсяськисько шуыса, ачим луисько шуыса. Но соослы кызьы валэктӥсько: Тол Бабайлэн ужез туж трос, солы юрттӥсьёс кулэ шуыса. Тӥни солы мон юрттӥсько шуыса, озьы. Нылпиосылы котьку Тол Бабай луыса дӥсяськисько. Соослы но тырылӥськом озьы ик (кыз улэ кузьым — ред.). Со милям семьямылэн сямыз-а, мар-а ни. Павел Смирнов Выль ар возьматонын Фото: Павел Смирновлэн архивысьтыз © Анастасия Шумилова: Тол Бабайлы но Лымыныллы пӧрмылэме ӧй вал, кадь. Но пичи дыръям яратӥсько вал аслым аспӧртэм дӥсь дасяны. Огпол кыӵе ке абориген луыны малпай, быдэс арня «Чунга-Чанга» кырӟанэз кырӟаны дасяськи. Малы мыным соку семьяям нокин ӧз вера, мынам кырӟаме чик уг луы шуыса? Потӥ но кырӟай, эктӥ но, кадь. Ой, али сомында дӥсьтонэ мед луысал! Дӥсьтон ик куроно, вылды, али Тол Бабайлэсь. Пичи дыръяды кыз улын кузьымъёс шедьтӥськоды-а вал? Кыӵе кузьым тужгес дуно вал? Владимир Соловьёв: Милям малы ке но ӧй вал озьы. Мон уг тодӥськы, оло, мон вунэтӥ. Гуртын азьло коньдон рос-прос ӧй вал ук. Мон туж возьмасько вал кузьым сыӵе, голькыт кузьымъёс сётъяло вал. Азьло ӧй вал ук, карамель сяна. Карамель, печення, вафли кытысь ке но шедьто вал, школаын (кузьымен — ред.) пакет ке басьтӥськод. Озьы но шумпотӥськод вал ни, малы ке шуоно со кузьым. Татьяна Ишматова: Со конькиез мон туннэ нуналлы но тодӥсько на, кызьы со кыз улысь шедьтэм коньки ласянь мон кема малпаськи вал, оло, со зэм но Тол Бабай понӥз, оло анай-атай понӥзы. Анае но ноку но ӧз усьтӥськы, соос сое басьтӥзы шуыса. Валамон, мон собере ни, бадӟым будыса, валай, сое соос басьтӥзы шуыса. Но соослэн потэ вал, ми выжыкыллы мед оском на шуыса. Соин ик соос кык кузьым дасязы. Одӥгзэ тазьы кузьмазы асьсэлэсь, нош кыкетӥзэ — кыз улэ поныса. Павел Смирнов: Выль ар сяна, Вуж Выль ар вань на ук, со кык арня ӵоже котькуд нунал ми выныным сайкаськом но соку ик кыз улэ бызиськом вал, малы ке шуоно тодӥськом, отын кыӵе ке кузьым луоз шуыса. Котькуд нунал. Выль аре бадӟым кузьымъёс лэсьто вал анае но атае, нош собере котькуд нунал кыӵе ке пичи кузьым луэ на вал. Отын карандаш, фломастер, пичи маке, но туж шумпотӥськом вал ми. Анастасия Шумилова: Пичи дыръям сайкаме бере ик (нош сайкасько вал соку вазь) бызисько вал кыз доры — мар отын? Пичи дыръям, медам агаелы вожъяськы шуыса, милемлы огвыллемгес кузьымъёс басьяло вал, шуом, солы лыз робот, нош мыным — гордзэ. Огзэ тужгес усто кузьым кылем арын эше сётӥз. Ми кыкнамы ик пичи дырысен Виктор Драгунскийлэсь «Денискины рассказы» книгазэ яратӥськом. Огаз веросын герой — Дениска — эшезлы аспӧртэм кузьым дасяз: куасьтэм ӟазег чырты пушкы кӧжы понӥз но чыртылэсь пумъёссэ огазеяз. Сыӵе аспӧртэмлыко аляк поттӥсь шудон. Вот кылем арын мыным эше но сыӵе кузьмаз (бен ма, кыкнамылы ик 25 арес ини шуыса?). Анастасия Шумилова тюбинген нискылан дыръяз Фото: Анастасия Шумиловалэн архивысьтыз © Нош асьтэос кыз улэ пиналъёстылы кузьым тыриськоды-а вал? Владимир Соловьёв: Созэ кариськом вал ни, али туала улон мукет бере. Озьы-тазьы юалляськыса мар ке но тодӥськод, вань анай-атайёс кадь. Али соос, куке оскемысь дугдӥзы (Тол Бабайлы — ред), бадӟымезлэн аслаз нылыз вань ни, соин ик мон соослы али уксёенгес сётыны турттӥсько кузьым. Мар алдалод на соосыз, бадӟымесь, валало ни, асьсэос мыно но мар кулэ басьто ни. Алнашысь лулчеберетъя юртын ужасько вал бере (бадӟым нылы соку пичи вал, садике ветлэ вал ай, кыз пуктоно, солэн аресэз сыӵе, со оске вал соку Тол Бабайлы) милям 4–5 ёлка (утренник — ред.) нуналаз, мыныса уг вуиськы, нош Выль арез кызтэк уд пумита ук. Кык пол-а, мар-а уйин, дас яке укмыс час (ӝыт — ред.) бере, представление бырем бере, пеймыт нюлэскы фонарикен мыныса, отысь пужым лысъёс тӥялъяса сыӵе букет ке но лэсьтӥськом вал ни. Лэсьтӥсько вал ачим, малы ке шуоно валасько со кулэ шуыса, нош дыры ӧвӧл. Тӥни озьы шузияськемъёсы но вань. Татьяна Ишматова: Тодӥсько на, мынам улонам сыӵе учыре вал бере, бадӟым нылы, солы ог 12 арес вал, дыр, со мыным шуиз: «Тырмоз ини монэ татын пичи муртэн кадь малпаны, мон Тол Бабайлы оскисько шуыса. Мон уг оскиськы, со ӧвӧл, тӥ мыным озьы кузьымъёс сёткаськоды». Мон малпай но солы компьютер пыр гожъяса гожтэт лэсьтӥ Тол Бабайлэсь шуыса. Конвертэ понӥ но почта пыр келяй. Отын мон гожтӥ сыӵе кылъёс: «Мон тодӥсько, тон мыным уд оскиськы шуыса, туж жаль, малы ке шуоно кин оске, со доры гинэ мон лыктӥсько». Пичильтык кузьым но (лэзи — ред.), али почта пыр сыӵе луонлыкъёс вань бере. Ми соин ӵош куке мынӥм почтае, <…> со туж-туж паймиз, малы ке шуоно со Тол Бабайлэсь шуыса гожтэмын, но сыӵе кылъёсыз адресной. <…> Со кузьыменыз но гожтэтэныз пуксиз валес вылаз но туж кема малпаськыса пукиз. Кызьы меда, мар меда? Солэн йыраз берганы ваньмыз кутскиз лэся. Со ӧз вала ни: паймыны-а, шумпотыны-а. Павел Смирнов: Соослы но тырылӥськом озьы ик (кыз улэ кузьым — ред.). Со милям семьямылэн сямыз-а, мар-а ни. Али Шарканын Тол Бабайёслэн фестивальзы («Выжыкылысь геройёс Тол Бабайлэн шаераз» — ред.) ортчылэ ук. Нылпиос али татын Россиысь зэмос Дед Морозэз пумитало, Тол Бабайлы но, солы но асьсэлэсь гожтэтсэс киысь кие сёто. Табере мар гожтэмын, киысь кие сётэмын бере, быдэстыны кулэ луоз. Анастасия Шумиловалэн пиналъёсыз ӧвӧл на. Ивортодэтъя «Удмуртия» агентство тӥледыз вуись Выль арен ӟечкыла но сӥзе котьку, арлыддэс чаклатэк, паймымонэзлы оскыны. 2018-тӥ ар трос шумпотон, яратон но вормонъёс мед кузьмалоз. Тегъёс: Удмуртия ТолБабай Мерлык праздникъёс Выльар | Мерлык |
Анжелика Тихонова корреспондент 2021-тӥ ар кутсконысен Удмуртиын нылпи ваем студентъёслэн 103 семьяоссы «Демография» йӧскалык ӵектос улсын одӥг пол тыриськись 100 сюрс манетъем юрттэт басьтӥзы. Со сярысь элькун тӧролэн но кивалтэтлэн пресс-службазы ивортӥз. 2021-тӥ арын коньдонэн юрттэт сётӥське 2020-тӥ, 2021-тӥ аръёсы нылпи ваем семьяослы, кытын табышсы, одӥг адямилы чакласа, толэзяз 20 сюрс 930 манетлэсь ӧжыт усе. Юрттэт басьтон понна нылпи вордӥськем бере куать толэзь ӵоже вазиськоно. Куриськонъёсты улон интыя калыклы мерлыко юрттэт сётонъя ёзэтын куто. Тодэ вайытом, студент семьяослы юрттэт 2019-тӥ арысен сёто. Тегъёс: Ижкар нылпиос студентъёс Удмуртия коньдон Атайёслэнкенешсы | Мерлык |
Майя Бывальцева Кизнерысь но Можгаысь чугун сюрес вокзалъёслэсь юртъёссэс Россиысь калыкъёслэн историяя но лулчеберетъя синпелетъёсынызы кун лыдметэ пыртӥзы. Со сярысь Удмуртиысь лулчеберет кылёсбурысь объектъёсты кун ласянь утёнъя агентство ивортӥз. Кизнерын вокзалэз 1916-тӥ арын пуктӥзы. Со дыре ик Можгаын (азьвыл – Красный посёлок) лэсьтӥськон мынӥз. Юртъёслэсь ӵектоссэс тодмо ӟуч но совето архитекторлэн Алексей Щусевлэн мастерскояз кылдытӥзы. Чугун сюреслэн правлениез соосты Казань – Екатеринбург линиын уже кутӥз. Вокзалъёслэн юртъёссылы лулчеберет кылёсбурысь улосвыл синпелет инлык сётӥзы Ватсалом, 2019-тӥ арын Можгаын выль вокзал пуктыны кутскизы, вужаз музей усьтозы. Выль юртэз 2021-тӥ арын куинетӥ кварталын усьтыны чаклало. Кизнерысь вокзалъя кылем арын лэсьтӥськонъя ӵектосэз лэсьтыны кутскыны кулэ вал. Тодэ вайытом, азьвылгес лулчеберет кылёсбурысь улосвыл синпелет инлык Глазкарысь XIX даур пумын пуктэм юртлы сётӥзы. Тегъёс: Лулчеберет Можга Кизнер Удмуртия синпелет чугунсюрес | Лулчеберет но туризм |
Туспуктэм: Григорий Фомин Майя Бывальцева Удмуртилэн тӧроез Александр Бречалов арлы йылпумъянъёсъя кенешон ортчытӥз но кивалтэтын воштӥськонъёс сярысь ялӥз. Со сярысь улосвыл тӧролэн но кивалтэтлэн пресс-службазы ивортӥз. Интыужысьтызы Удмуртилэн тӧроезлэн Росси азьмурт бордын ялан ужась ыстэм муртэз – Удмуртиысь кивалтэтлэн тӧроезлэн воштӥсез Константин Сунцов, кивалтэтлэн тӧроезлэн воштӥсез Эльвира Пинчук но лэсьтӥськонъя, жилищно-коммунальной возёсъя но дыкужымъя министр Ришат Ибрагимов кошко. Улосвыл кивалтӥсьлэн верамезъя, Константин Сунцовлэн Удмуртиез азинтонъя корпорациын, собере кивалтэтын тӧролэн нырысетӥ воштӥсез луыса ужатозяз элькун инвестициос ласянь азьлане бадӟым вамыш лэсьтӥз. Озьы ик ужбергатон удысын шӧдскымон азинскиз. 2018-тӥ арын покчи ужбергатонлэсь вытъёс 4 миллиард манет вуизы ке вал, 2022-тӥ арын – 8,6 миллиард манет. Эльвира Пинчук коронавирусъя пандемилэн кутсконаз элькун кивалтэтэ вуиз. « Нырысь ик ми устооссэ ужан амалъёсты шедьтыны но пыӵатыны, удысын коньдон ласянь юнлыкез азинтыны, пациентъёс понна ӟеч луонлыкъёс кылдытыны, маршрутизация лэсьтыны, ужасъёслы кулэяськонэз быдэстыны ужпум пуктӥмы вал. Коронавирусъя пандемия ваньзэ сураз. Ми котькуд висисьлэн улонэз понна нюръяськимы » Александр Бречалов, Удмуртилэн тӧроез Бӧрысь пуктэм ужъёс бодды выльысь берытскизы. Таяз арын Удмуртиысь эмъяськонниосы 700 адями лыктӥз. Эмъюртъёсты тупатъяны кылем арын элькунлы «Здравоохранение» йӧскалык ӵектосъя ватсаса 500 миллион манет колтыр коньдон висъязы. Толсуре нимысьтыз ожгар ужрадысь ветеранъёс понна диспансеризаци кутскиз. Ришат Ибрагимовез Александр Бречалов бадӟым букваысен профессионалэн нимаз. Солэн кивалтэмез улсын Ижкарын 50 метръем бассейн, Воткаын но Можгаын поликлиникаос, Ижын но Сарапулын 220 интылы нылпи садъёс пуктӥзы. Йӧскалык лыдӟиськонниез выльдӥзы, интывылъёсты умоятӥзы. Тодэ вайытом, Константин Сунцов Удмуртилэн тӧроезлэн Росси азьмурт бордын ялан ужась ыстэм муртэз – Удмуртиысь кивалтэтлэн тӧроезлэн воштӥсез туэ коньывуонэ луиз, пӧьстолэзьын ужзэ быдэсъясь вал, 2021-тӥ арысь тулыспалысен Удмуртиысь кивалтэтлэн тӧроезлэн нырысетӥ воштӥсез интые юнматӥзы, 2020-тӥ арысь 30-тӥ шуркынмонысен со кивалтэтлэн тӧроезлэн нырысетӥ воштӥсезлэсь ужзэ быдэсъясь вал. Эльвира Пинчук Удмуртиысь кивалтэтлэн тӧроезлэн воштӥсез 2021-тӥ арын тулыспалэ луиз, 2020-тӥ арысь 5-тӥ толсурысен вице-премьерлэсь ужоскетъёссэ быдэсъясь вал, со тазалыкез утён удыс понна кылкутӥз. Ришат Ибрагимов 2021-тӥ арын шуркынмонэ лэсьтӥськонъя, жилищно-коммунальной возёсъя но дыкужымъя министрлэсь ужзэ быдэсъясь луиз, 2022-тӥ арын толсуре министре юнматӥзы. Тегъёс: кивалтэт кивалтӥсьёс АлександрБречалов ЭльвираПинчук Удмуртия | Политика |
Руслан Нуриахметов Анжелика Тихонова корреспондент 8-тӥ южтолэзе Ижкарын ньылетӥзэ фейерверкъёсын «Вальс цветов» фестиваль ортчоз. Отчы Россиысь куинь пӧртэм улосвылъёсысь командаос пыриськозы. Со сярысь элькун тӧролэн но кивалтэтлэн пресс-службазы ивортӥз. Ужрад 19 часын «Пыраклы Россиен» монумент дорын луоз. Пуштытъянъёс нылкышноослы сӥзем крезьгуро композициос улсын ортчозы. Вормись командаез учкисьёслэн куара сётонзыя быръёзы. Али udm_cak@mail.ru электрон почтае фестивале пыриськыны мылыд карисьёслэсь куриськонъёссэс куто на. Финалистъёсты 5-тӥ южтолэзе шараялозы. Фейерверкъёс сяна, праздник нуналэ карын улӥсьёсты видео-музыкальной шоу но творческой коллективъёслэн номеръёссы возьмало. Котькуд воргорон «Пыраклы Россиен» монумент дорын интыям светодиодной экран пыр яратоно нылкышнозэ ӟечкыланы быгатоз. Со понна мерлыко вотэсъёсы, #ВальсЦветов18 хештеген пусйыса, видеоӟечкыланзэ поттоно луоз. Тужгес трос лайкъёс люкам ӟечкылан гожтӥсь Владимир Кузьминлэн Ижкарын 19-тӥ южтолэзе ортчоно концертаз кык билет утоз. Фейерверкъёсын куинетӥез «Вальс цветов» фестиваль Ижкарын Тегъёс: Удмуртия нылкышноос праздникъёс Мерлык Ижкар | Мерлык |
Майя Бывальцева 15-тӥ коньывуонэ Сарапулысь «Электрон» культура дворецын – Йӧскалык лулчеберетъёсты улӟытонъя но азинтонъя центрын Россиысь удмуртъёслэн III ӧтчамзы дырысен 100 ар тырмонлы сӥзем тодосъя «Йӧскалык удмурт движение: азинсконэз но туала вакытэз» конференци ортчиз. Сое «Удмурт Кенеш» огазеяськон радъяз. Ужрадэ Удмуртилэн каръёсысьтыз но ёросъёсысьтыз, озьы ик Татарстанысь, Башкортостанысь, Пермь шаерысь удмуртъёслэн азьветлӥсьёссы, тодочиос, дышетӥсьёс люкаськизы Пусъём, конференцилы кичӧлтон сётӥз «Удмурт Кенеш» огазеяськонлэн Сарапул ёросысь ёзэтэз. Соин ик Удмуртиысь йӧскалык политикая министр Лариса Буранова нырысь ик та карын улӥсь удмуртъёслы тау каремзэ вераз, угось кылдэмезъя ӟуч карын удмуртлыкез утён уж сокем ик капчи ӧвӧл. Туннэ та конференци удмурт калык понна гинэ пусйымон ӧвӧл. Со пусйымон ужрад быдэс элькун понна, малы ке шуоно ӵапак та ӧтчамъёс удмурт калыклы аслэсьтыз кунлыксэ басьтыны луонлык сётӥзы. Соин ик мон понна туж бадӟым ужрад Лариса Буранова, Удмуртиысь йӧскалык политикая министрОзьы ик со пусйиз, вуоноез 2020-тӥ ар асьме понна «супер ар» луэ. Удмуртъёслэсь, Удмуртилэсь кунлык басьтон нуналзэ пусъем сяна, вуоно арын Вань удмуртъёслэн ӧтчамзы ортчоз, нош коньывуонэ Россиын улӥсьёсьёсты лыдъян-гожтон. Министрлэн верамезъя, со переписья тӧрлыкъёслэн но мер огазеяськонъёслэн ужамзылы дунъет сётыны луоз. Лыдъян-гожтон возьматоз, 2010-тӥ арын ортчем ужрадэн ӵошатыса, кӧнялы йылӥз яке кулэсмиз удмуртъёслэн лыдзы, тросгес яке ӧжытгес адямиос анай кылэнызы удмурт кылэз лыдъяло. Соин ик матысь ар ӵоже бадӟым валэктон уж нуоно луоз, выжызы сярысь юанлы валэктон сётыны шугъяськисьёс медаз луэ. Озьы ик люкаськемъёслы Сарапулысь Кар думалэн тӧроез Сергей Смоляков вазиськиз. Ми туж данъяськиськомы, ӵапак Сарапулын ортчиз шуыса удмурт калыклэн куиинетӥ ӧтчамез, кудӥз нырысь ик автономи, собере кунлык басьтонэ вуттӥз Сергей Смоляков, Сарапулысь Кар думалэн тӧроезПленарной кенешонын тодосчиос, удмуртъёслэн нырысетӥ ӧтчамъёссылэн йӧскалык движениын, кунлык басьтонын интызы, туала лэчыт ужпумъёс сярысь ивортонъёс лэсьтӥзы. Озьы ик I ӧтчаме пыриськемъёсын, Сарапулын удмуртлыкез утён ужпумъёсын тодматӥзы. Со сяна, праздник мылкыд кылдытӥзы Сарапулысь творчествоя коллективъёс. Озьы ик карысь учкымон интыостӥ экскурсия чакламын. Конференциын эскерем ужпумъёс сярысь ивортонмес сайтысьтымы 16-тӥ коньывуонэ лыдӟе. Тегъёс: Сарапул Удмуртия УдмуртКенеш удмуртъёс Мерлык ЛарисаБуранова | Мерлык |
Майя Бывальцева Ижкарысь Удмуртской урамысь 261 номеро юртлэн подъездэн куашкамен сэрен быремъёслэн ваньмыз семьяоссы 1 миллион манетэн басьтӥзы. Со сярысь ивортэ Удмуртиысь тӧролэн но кивалтэтлэн пресс-службазы. Быремъёслэн семьяоссылы коньдон сётъяны кутскизы толон, 15-тӥ шуркынмонэ. Сизьым пӧлысь ньылез семьяос юрттэтэз пуксёнэ басьтӥзы, мукетъёсыз — туннэ. Шугадӟонэ шедемъёслы одӥг пол тыриськись 10 сюрс манетъем юрттэт сярысь верано ке, Удмуртиысь Мерлык, семья но демографи политикая министерстволэн ивортэмезъя, 15-тӥ шуркынмонэ 13 часлы коньдон басьтӥз 501 адями. 10–12 шуркынмонэ одӥг пол тыриськись юрттэтэз 5-тӥ но 6-тӥ подъездъёсын улӥсь 182 адями басьтӥз. Вордӥськонысен 10 сюрс манетъем юрттэтэз 1–4 подъездъёсын улӥсьёслы сётъяны кутскизы. Югдур сярысь иворъёсты лыдӟе «Ижкарын 9 этажъем коркалэн подъездэз куашказ» сюжетысь Тодэ вайытом, Удмуртской ульчаысь 261 номеро укмыс этажъем куать подъездъем коркалэн 5-тӥ подъездэз 9-тӥ шуркынмонэ куашказ. Озьы ик 4-тӥ но 6-тӥ подъездъёс изъянмемын. Нырысь-валысь чакланъёсъя, соос улыны уг ярало. Мукетъёсаз ваньбурлы изъянъёс шараямтэ. Шимучырын сизьым адями быриз, соос пӧлын кык нылпиос. Юртэз куашкатэмен янгыше уськытыса, ӝегатэмын 27 аресъем воргорон. Следстви ивортэмъя, со патераз чагыр эстӥськонэз юри лэзиз но ачиз кошкиз. Тегъёс: Шимучыръёс Ижкар Удмуртия коньдон пуштонъёс | Мерлык |
Майя Бывальцева 12–26 пӧсьтолэзе Ижкарын вашкала удмурт керзьгуро инструментлы — кубызлы сӥзем нырысетӥез фестиваль ортчоз. Со улсын тодосчиосын кенешонъёс, мастер-классъёс, концертъёс ортчытыны чакламын. Ивортодэтъя «Удмуртия» агентстволы со сярысь вераз фестивалез валтӥсь радъясь Елена Петрова (Дарали Лели). Кубыз сярысь ӧжыт тодӥськом. Крезез кадь ик потэ сое калыке вуттэм, тросгес со сярысь мед тодозы. Мед со системаын уже кызьы ке но калык дорозь вуттэмын луоз, шуом, пичи кубызчи-пияшъёс мед дышетскозы ини кубызэн шудыны. Оло, азьланяз Удмурт культурая центрын сыӵе луоз луонлык, оло, кыӵе ке музыкальной школа бордын Дарали Лели, Кубыз фестивалез валтӥсь радъясьДарали Лели верамъя, кубызэн вашкала сямен шудон амалъёс Татарстанын улӥсь удмуртъёслэн гинэ кылемын на вал. Кылем даурысь 90-тӥ аръёсы соосын тодматскиз мадьяр тодосчи Миклош Дэметэр. Соин пумиськылэм кубызчиос пӧлысь туннэ Михаил Романов гинэ вань на, фестивале со но лыктоз. Йылпумъян концертын соос кыназы вашкала шудон амалъёсты возьматозы. Кубызлэсь туала сцена вылын кутӥськемзэ возьматозы «Айкай» театрысь Павел Камашев но Эграысь Калыкъёслэн эшъяськон юртысьтызы Лия но Дмитрий Лекомцевъёс. Вашкала инструментэз ас сяменыз чузъяськытоз Чудья Жени. Возьматыны, милям крезьгур потенциалмы зол, кужмо шуыса, милям вань пӧртэм удмурт крезьгуро тӥрлыкъёсмы но со удмурт крезьгурмес узырмытыны вань пӧртэм пумо луонлыкъёс, туала крезьгурез но быгатӥськом кубызэн чеберматыны но вот кызьы со кубыз туала вакытэ чузъяськысал. Одӥг ужпум — вашкала традициез адӟон, мукетыз — кубызэз туала крезьгуре пыртон Дарали Лели, Кубыз фестивалез валтӥсь радъясьКубыз фестивальлэн ужанрадлыказ: 12-тӥ пӧсьтолэзе 18 час 30 минутэ «Арт-резиденциын» (К. Маркс урам, 258) мадьяр этнографлэн, кубызэн шудӥсьлэн Миклош Дэметэрлэн (Трансильвания, Румыния) фотоадӟытонэз. Ватка сьӧрын улӥсь удмуртъёс доры этнографи экспедициен потамез сярысь лекция. Ижкарысь туала группаосын концерт-пумиськон. 17-тӥ пӧсьтолэзе 18 час 30 минутэ «Грифон» центрын (Пушкинской урам, 268) пиналъёс понна шудонъёсын но эктонъёсын программа ужалоз. Со сяна, Миклош Дэметэрен но Анастасии Дэметэр-Петроваен лэсьтэм шудонъёсын но чеберъяськонъёсын адӟытон-вузкарон радъяськоз. 19-тӥ пӧсьтолэзе 18 час 30 минутэ кар ӵектосъёсъя «Лифт» штабын (Пушкинской урам, 216) кубызэн шудонэз азинтонлы сӥзем котырес ӝӧк ортчоз. Ужрадэ Удмуртиысь но бускель элькунъёсысь валтӥсь крезьгурасьёс но калык крезьгурез эскерисьёс пыриськозы. 26-тӥ пӧсьтолэзе 15 часын Чеберлыко киужъёсъя элькун центрын (В. Сивков урам, 173) Чудья Женилэн кубызэн шудонъя асдышетонэныз тодматон ортчоз. Миклош Дэметэр кубызэн шудонъя мастер-класс нуоз. Калык инструментъёсты лэсьтӥсьёс, крезен но мукет инструментъёсын шудӥсьёс но кутскисьёс понна ужрад. 26-тӥ пӧсьтолэзе 19 часын (Киров нимо паркысь фан-зонаын) кубызлы сӥзем бадӟым концерт ортчоз. Ужрадэ кубызэн вашкала но тула сямен шудӥсь усточиос пыриськозы: Михаил Романов (Татарстан), Павел Камашев, Лия но Дмитрий Лекомцевъёс, «Эктон корка студиысь» артистъёс, Чудья Жени («Дукес» группаен но post-dukes ӵектосэн) но мукетъёсыз. Усьтэм площадкаын эктон ӝыт. Фестивальлэн вань ужрадъёсаз эркын пырыны луэ. Чаклам арлыд: 0+ Тегъёс: Лулчеберет Ижкар Удмуртия йӧскалыклулчеберет удмуртъёс крезьгур | Лулчеберет но туризм |
Майя Бывальцева 2-тӥ шуркынмонэ Ижкарысь Вормон скверын Удмуртилэн кунлыкезлы 100 ар тырмонлы сӥзем бадӟым адӟытон усьтӥськоз. Со сярысь улосвыл тӧролэн но кивалтэтлэн пресс-службазы ивортӥз. «100 лет государственности Удмуртии: документы, события, лица» адӟытонысь тодыны луоз, ку кылдӥз удмурт калыклэн автономиез, кин солэн кутсконаз сылӥз, кыӵе кун данъетъёсын пусъемын элькун но трос мукетсэ Адӟытонэ Удмуртиысь кун архивлэн, Россиысь кун архивлэн, Россиысь мерлык но политикая историяя кун архивлэн, Санкт-Петербургысь валтӥсь кун истори архивлэн фондъёсысьтызы 1917-2020 аръёсысь 200-лэсь трос ужкагазъёсты поттозы. Куд-огзэ соосты нырысьсэ возьматозы. Озьы ик нимъёссэс историе кельтэм муртъёслэсь туспуктэмъёссэс учкыны луоз. Удмуртилэн историяз нимысьтыз инты басьто 1920-тӥ арын 2-тӥ шуркынмонэ Владимир Ленинэн (Ульяновен) но Совнаркомлэн ужъёсызъя управляющиен Владимир Бонч-Буревичен кинюртэм «Об образовании автономных областей народов – калмыцкого, марийского и вотяцкого» пуктэт но 1920-тӥ арын 4-тӥ шуркынмонэ ВЦИК-лэн (Всероссийский Центральный Исполнительный Комитет) но Совнаркомлэн «Об образовании автономной области вотякского народа» валче кутэм пуктэтсы. Адӟытон 2020-тӥ арын 20-тӥ шуркынмонозь ужалоз. Тодэ вайытом, Удмуртилэн кунлыкезлы 100 ар тырмон азьын Глазкарын кун но мер ужасьлы, Вотской автоном улосвыллэн нырысетӥ кивалтӥсезлы Иосиф Наговицынлы сӥзем буре ваён пул усьтӥзы. Тегъёс: Мерлык Ижкар Удмуртия история адӟытон Удмуртилэнкунлыкезлы100ар 100ар | Мерлык |
Майя Бывальцева 2016-тӥ арын Удмуртиысь ваньмыз ёросъёс гурт возёсын ваньбур поттонлэсь табыш басьтыны быгатӥзы. «Интерфакс» агентстволы со сярысь вераз элькунлэн тӧроез Александр Соловьёв. Со пусйиз, 2015-тӥ арын гурт возёс ласянь ыштонъёсын ужась ёросъёс кык вал шуыса. «Кылем арлы йылпумъянъёсъя, элькунын ӧвӧл ёросъёс, кудъёсыз шорлыдын ыштонъёс возьматӥзы», — вера агентство Александр Соловьёвлэсь кылъёссэ. Агропром огъетысь предприятиослэн табышлыксы 11,2 процент луиз. Возьматэт ваньмаз ёросъёсын будӥз, нош Каракулино ёросын 40 процентозь. Удмуртиысь гурт возёсъёслэн чылкыт табышсы 16 процентлы йылӥз но 3 миллиард манетлэсь трос луиз. Элькун тӧролэн верамезъя, сыӵе ужъемыш басьтыны луиз сиён-юонэз вузан но ужан тӥрлык басьтон ласянь умой луонлыкъёс кылдэмен. Тегъёс: Каракулино Удмуртия гуртвозёс АлександрСоловьёв экономиканоконьдонужпумъёс | Гурт возёс |
Анжелика Тихонова корреспондент Удмуртиысь тазалыкез утёнъя министрлэсь ужзэ быдэсъясь Сергей Стрижнёв интыысьтыз кошкиз. Со сярысь удысэтлэн пресс-службаез ивортӥз. Сергей Стрижнёв министрлэсь ужзэ быдэсъясьын 2021-тӥ арын 20-тӥ куарусёнысен тыршиз. Уж интыысьтыз мукет интые выжеменыз сэрен кошкиз. Удысэтэн кивалтӥсьлэн ужъёссэ тазалыкез утёнъя министрлэн нырысетӥ воштӥсез Елена Сычёва быдэсъялоз Тодэ вайытом, Сергей Стрижнёв министрлэсь ужзэ быдэсъясе Георгий Щербак кошкем бере кутскиз вал. ВАТСАН Елена Витальевна Сычёва вордскиз 1973-тӥ арын. Ижкарысь кун эм академиез «Лечебное дело» ӧръя быдтӥз, интернатураез – «Инфекционные болезни» ӧръя, аспирантураез – «Организация здравоохранения и общественное здоровье» ӧръя. Паласькись висёнъёсын нюръяськись эмчи, СПИД-эн нюръяськонъя элькун центрысь ёзэтлэн кивалтӥсез, Удмуртиысь тазалыкез утёнъя министерствоын валтӥсь ӧнерчи-эксперт, берлогес управленилэн кивалтӥсез луыса тыршиз. 2016-тӥ арын Удмуртиысь тазалыкез утёнъя министерстволэн информационно-аналитической элькун эм центреныз кивалтыны кутскиз. 2021-тӥ арын 21-тӥ коньывуонэ тазалыкез утёнъя министрлэн нырысетӥ воштӥсез луиз. 2010-тӥ арысен эм тодосъя кандидат. Тегъёс: Политика Ижкар Удмуртия Тазалыкезутёнъяминистерство кивалтӥсьёс | Политика |
Майя Бывальцева Удмуртиысь Максим Вылегжанин Россилэн куасэн бызьылонъя чемпионатаз 4-тӥ инты басьтӥз. 23-тӥ южтолэзе ӵошатсконъёс кутскизы Тюменьысь спортъя «Жемчужина Сибири» огъетын. Воргоронъёс 30 иськеме бызёнын вожвылъяськизы. Россилэн чемпионэз луиз Ханты-Манси автоном округысь Евгений Дементьев. Улосчизэ Сергей Устюговез со 3 секундлы азьпалтӥз. Бронза медаль утӥз Москва но Нижний Новгород улосвылъёс понна бызьылӥсь Пётр Седов, со 4 секундлы кылиз. Максим Вылегжанин вормисьлы 41 секунд келяз. Удмуртиысь мукетъёсыз куасэн бызьылӥсьёс 20 кужмоосыз пӧлы ӧз шеде: Дмитрий Япаров — 23-тӥ, Евгений Байбородов — 31-тӥ, Ильшат Нигматуллин — 35-тӥ, Николай Хохряков — 46-тӥ, Равиль Валиахметов — 57-тӥ, Роман Тарасов — 59-тӥ. Финише 67 спортсмен вуиз. Удмуртиысь Константин Главатских но Александр Уткин скиатлонэ ӧз поталэ. Нылкышноос пӧлын 15 иськемын элькунысьтымы Лилия Васильева 41-тӥ инты басьтӥз (вормисьлэсь 2 минут 42 секундлы кылиз), Екатерина Бушмакина — 48-тӥ (3 минут 57 секунд). Скиатлонэ 57 куасэн бызьылӥсьёс пыриськизы. Нырысетӥ куинь интыосын Анастасия Седова (Нижний Новгород улосвыл — Мордовия), Надежда Шуняева (Иркутск улосвыл — Санкт-Петербург) но Анна Нечаевская (Вологда улосвыл). Тегъёс: Спорт МаксимВылегжанин Удмуртия Россия куасэнбызьылон | Спорт |
Майя Бывальцева Удмуртиысь «Пайдаё» сезьы печення «Вкусы России» йӧскалык вожвылъяськонэ пыриське. Со сярысь улосвыл тӧролэн но кивалтэтлэн пресс-службазы ивортӥз. Печення вашкала рецептъёсъя пыжиське. Отын таза изэм пызь но паньгатэм сезьы тысь кутӥсько, етӥн кидыс яке нюрмульы ватсаське. Озьы ик вожвылъяськонэ Сарапулысь кампетьёс, шунтэм вӧйын пельнянь, перепеч пырисько. Вераны кулэ, конкурсын кужымзэс мертаны азьвыл аре пыриськемъёслэн но луонлыксы вань. Соин ик кунамы улӥсьёс элькунамы поттэм ӵынатэм стерляден, кеч йӧллэсь сырен, Каракулиноысь пастилаен, чечыен, бакча сиёнъёслэсь чипсыен выльысь тодматскыны быгатозы. Оглом йӧскалык вожвылъяськонэ Удмуртиысь 10-лэсь трос сиён-юонъёс пыриськозы шуыса чаклало Россиысь гурт возёсъя министерствоен ортчытӥськись «Вкусы России» конкурслы кутскон сётӥзы 17-тӥ инвожое. Радъясьёслэн ивортэмзыя, та дырлы 47 улосвылъёсысь 215 куриськонъёс вуизы ни. Куриськонъёсты кутон 1-тӥ куарусёнозь мыноз. Вожвылъяськон сярысь рос-просгес тодматскыны луоз. Тодэ вайытом, 2020-тӥ арын перепеч 10 устоосыз сиёнъёс пӧлы пыриз. Тегъёс: Мерлык Удмуртия Россия вожвылъяськон сиён-юонъёс сиён | Мерлык |
Туспуктэм: vk.com (Владимир Соловьёв) Майя Бывальцева Сарапул ёросысь Нечкино черкоугртын «Культура» йӧскалык ӵектосъя пуктэм лулчеберт юртэз усьтӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Выль юртын 170 учкисьёслы чаклам зал, круужокъёслы висъетъёс, гримёркаос лэсьтӥзы. Муниципал кылдытэтын улӥсь 1 сюрс 800-лэсь трос адями аслыз кельшымон ужрадъёсы ветлыны быгатоз. Лулчеберет юртын 14 клуб огазеяськонъёс кылдытэмын, отчы 233 адями ветлэ. Со сяна, кык йӧскалык центръёс ужало: Удмурт лулчебертъя «Кам тулкымъёс» центр но Ӟуч лулчебертъя «Беоловодье» центр. Отын ужасьёс калык кырӟанъёсты, выжыкылъёсты, дауркылъёсты, шудонъёсты люкало-гожъяло, йылолъёсты улӟыто. Та уже быдэ вуымтэосты но кыско. Оглом, лулчебрет юртын араз 180-лэсь трос ужрадъёс ортчытъяло, отчы 7 сюрслэсь ятыр адями ветлэ. Доразы тросгес куноосты кыскон понна Нечкиноысь лулчеберет юртын ужад но лулчеберт туризмез азинтыны малпало. Тодэ вайытом, «Лулчеберт» йӧскалык ӵектосъя туэ куинь лулчеберт юртъёс усьтозы. Оштолэзе Алнаш ёросысь Улын Сыръезь гуртын корка пырон шудӥзы ни. Куарусёнэ Каракулдино ёросысь Галаново черкогуртын выль лулчеберт юрт усьтыны мапало. Тегъёс: Лулчеберет лэсьтӥськон Сарапул йӧскалыкӵектосъёс | Лэсьтӥськон |
Анжелика Тихонова корреспондент Удмуртиысь Сьӧлта ёросысь Кибашлыослэн юртазы тыршисьёс астэ ачид нимаз висъян вакытэ видео-мастер-классъёс ортчыто. Со улсын Быдӟымнунал азьын курегпуз буяны но дышето. Елена Пантюхина Лана но Василина нылъёсыныз курегпузъёсты сиён-юонлы чаклам буёлъёсын пӧртэм амалъёсын буяны валэктэ. Нош Любовь Баталова Быдӟымнуналлэсь тодметсэ декупаж амалэн чеберъяны дышетэ. Озьы ик Сьӧлта ёросысь Кибашлыослэн юртсылэн «ВКонтакте» мерлыко вотэсысь огиназ мукет ӧнерчиоссылэн но мастер-классъёсынызы тодматскыны луэ. Тодэ вайытом, туэ Быдӟымнуналэ черкъёсын вӧсяськонъёс калыктэк ортчозы. Тегъёс: Удмуртия Быдӟымнунал Сьӧлта кибашлыос | Лулчеберет но туризм |
Анжелика Тихонова корреспондент Сюрес лэсьтонъя«Ижевское» предприятиысь ӧнерчиос Ижкарысь Потёмкин, Новоажимов, Ленин нимо урамъёсысь но Прасов пролкаысь огъя одӥг но ӝыны иськем сюрес люкетъёсты выльдӥзы. Со сярысь ужъюртлэн «ВКонтакте» мерлыко вотэсысь огиназ ивортэмын. Сюресъёс вылысь бырем сӥзэс куштӥзы, гопъёсты ӵошкытатӥзы. Куд-ог интыосын бордюръёсты воштӥзы, колодчаосты тупатӥзы, асфальтобетонлэсь ӵошкытатӥсь сӥ кисьтӥзы но тротуаръёс лэсьтӥзы Сюресъёслэсь вылӥ сӥзэ полимерно-битумной вяжущийен щебёно-мастичной асфальтобетонэн шобыртӥзы. Со огшоры асфальтобетонлэсь чурытгес луэменыз висъяське. Озьы ик транспорт ветлэмен но инкуазен сэрен быронлы чидасьгес луэ. Вань ужъёс «Кышкыттэм но ӟечлыко автомобиль сюресъёс» федерал программа улсын быдэстэмын. Туэ Ижкарын та программая огъя 25 иськем 200 метр мында 27 сюрес люкетъёсты тупатъялозы. Тодэ вайытом, таяз арняе «Ижевское» предприятиысь ӧнерчиос Глаз ёросын Глаз – Яр – Пудем сюреслэсь 3,6 иськем люкетсэ тупатъян ужъёсты йылпумъязы. Тегъёс: Авто Ижкар Удмуртия сюресъёс тупатъянужъёс | Авто |
Анжелика Тихонова корреспондент Удмуртиын «Кышкыттэм ӟечлыко сюресъёс» йӧскалык ӵектос улсын дышетон ужъюртъёс доры нуись 37 иськемлэсь трос 41 сюрес люкетъёсты тупатъялозы. Со сярысь элькун тӧролэн но кивалтэтлэн пресс-службазы ивортӥз. Тужгес трос сюресъёсты Дэри но Эгра ёросъёсын лэсьтозы – быдэн 10-эн. Озьы ик бадӟым уж нуиськоз Можга, Якшур-Бӧдья, Пичи Пурга, Вотка, Вавож, Сьӧлта, Ува ёросъёсын, Сарапулын но Ижкарын. Удмуртиысь транспортъя но сюрес возёсъя министр Алексей Горбачёв верамъя, йӧскалык ӵектос улсын тупатъяно сюресъёсты бырйыкузы, нырысь ик солэн мерлыко кулэлыкезлы саклык висъязы. Нимысьтыз саклык школаос но нылпи садъёс доры нуись сюресъёслы, школа маршрутъёслы висъяське. Вань чаклам ужъёсты ӟечлыко но эсэп куронъёсъя быдэстыны кулэ Алексей Горбачёв, Удмуртиысь транспортъя но сюрес возёсъя министрСюресъёсты котыр ласянь умой каро: сюрес шобретэз выльдэм сяна, сюрес вамен потон интыос радъяло, искусственной лёгъёс лэсьто, кенертонъёс, сюрес пусъёс пуктыло. Кылсярысь, та дыре Дэри ёросысь Хохряки гуртын Тепличной урамысь сюресэз тупатъяло. Солэн кузьдалаез 950 метр. Сюрес вылэ асфальтобетон кык сӥен вӧлдӥзы, сюрес дуръёсты юнматӥзы. Али тротуаръёсты лэсьто. Соос лапег бордюр изъёсын но коляскаосын каньыл мынон-ветлон понна нялмыт васьконэн луозы. «Хохряковское» муниципал кылдытэтлэн тӧроезлэн Роман Белицкийлэн кылъёсызъя, Тепличной урам 2006-тӥ арын кылдӥз. Отчы асфальт векчи сӥен вӧлдӥзы, 15 ар ӵоже солэсь номыр ӧз кыльы ни. Арлы быдэ тупатъян ужъёсын но секыт вал сое возьыны. Нош табере милям татын чылкак выль сюрес кылдоз, со сяна, йӧскалык ӵектосъя тротуар но выльдӥськоз, со туж шумпоттэ. Милям уго татын школа сяна, нылпи сад но сылэ Роман Белицкий, «Хохряковское» муниципал кылдытэтлэн тӧроезСюресэз ужась ӧри эскериз ини. Пыдын ветлӥсьёсты кышкытлыклэсь утён понна, сюрес выжон интыос но Хохрякиысь школа дорын кык искусственной лёгъёс лэсьтозы. Тодэ вайытом, туэ Удмуртиын йӧскалык ӵектос улсын 122 иськем мында 98 сюрес люкетъёсты тупатъялозы. Тегъёс: Авто Ижкар Удмуртия сюресъёс школаос тупатъянужъёс дӥськут | Авто |
Туспуктэм: Майя Бывальцева Майя Бывальцева Элькун «Ашальчи лыдӟонъёс» туэ Юкаменскын радъяськозы. Ужрад Ашальчи Окилэн (Акилина Векшиналэн) вордскемез дырысен 125 ар тырмонлы но «Удмурт нылкышно кенеш» огазеяськонлы 30 ар тырмонлы тупатэмын. Со сярысь нылкышноослэн азьветлӥсьсы Елена Миннигараева «Удмурт Кенеш» огазеяськонлэн исполкомезлэн пумиськоназ ивортӥз. Ужрадын вить валтӥсь докладъёс луозы. Литературатодосчи Любовь Фёдорова Ашальчи Окилэн улон но творчество сюресэзъя Кузонысь архивъёсын шедьтэм ужкагазъёсын тодматоз. Офтальмолог, эм тодосъя кандидат Апполинария Перевозчикова трахомаен нюръяськон вакытъёс сярысь вералоз. Глазкарысь пединститутысь студентъёс Акилина Векшиналэн Юкаменск ёросын улон вакытэзлы сӥзем ивортон дасяло. Со сяна, Ашальчи Окилы сӥзем фильм возьматозы, отын ачиз кылбурчи но вераське. Озьы ик ужрадын Ашальчи Оки нимо йӧскалык премилэсь выль лауреатъёссэ пусъёзы. Туэ сое удмуртлыкез утён но азинтон ӧрын тыршисьёс, кылбурчи, журналист Ада Диева но Ижкарысь нылпи эмчи, «Удмурт Кенеш» огазеяськонэз кылдытонлэн кутсконаз сылӥсьёс пӧлысь Лидия Крестьянинова басьтозы. Тодэ вайытом, туэ толшоре Ижкарысь чугун сюрес вокзалын удмурт кылбурчилэн вордскемез дырысен 125 ар тырмонлы сӥзем лыдӟонъёс ортчизы. Нош 2022-тӥ арын Удмуртилэн шоркараз нылкышно кылбурчилы, ожгар эмчилы Ашальчи Окилы – Акилина Векшиналы сӥзем бадӟым сруредэз сӥё-дано усьтӥзы. Тегъёс: АшальчиОки Юкаменск йӧскалыклулчеберет Удмуртия | Лулчеберет но туризм |
Анжелика Тихонова корреспондент Ижкарын 10-16 тулыспал ӵоже паласькись лек вирус инфекциен (ОРВИ) черламъёслэн лыдзы эпидеми гожез 17 но ӝыны процентлы ортчиз. Со сярысь элькунъя Роспотребнадзорлэн управлениезлэн пресс-службаез ивортэ. Шоркарысь эмъюртъёсы кынман висёнъёсын 8 сюрс 646 адями вазиськиз, соос пӧлысь 6 сюрс 154-ез – нылпиос Ижкарын сяна, эпидеми гож Грак, Дэбес, Кез ёросъёсын, Сарапулын но Воткаын ортчемын. Элькунъя чаклано ке, висисьёслэн лыдзы эпидеми гожлэсь 10,2 процентлы улӥын. Арня ӵоже паласькись лек вирус инфекциен черласа, эмъюртъёсы 17 сюрс 669 адями вазиськиз, соос пӧлысь 12 сюрс 666-эз – пиналъёс. Кынман висёнъёс аляны кутскем дырысен лабораториосын 1 сюрс 254 висисьёслэсь мазокъёссэс эскеризы. 204-ез пуэдэн висе шуыса пусйизы Кылем арня ӵоже карантинэ быдэсак ворсазы Дэбесысь политехникумез, Сюмси, Вотка, Можга, Эгра, Дэбес, Грак ёросъёсысь укмыс нылпи садъёсты но Кизнер, Сюмси, Дэри, Ува, Грак, Дэбес, Каракулино ёросъёсысь сизьым школаосты. Тодэ вайытом, сӥзьылысен Удмуртиын 733 сюрслэсь трос адями пуэдлэсь прививкаос пуктӥз, кылем арын нырысьсэ элькунэ выль вакцина вайизы. Тегъёс: Ижкар Роспотребнадзор висён Удмуртия тазалыкезутён | Тазалык |
Туспуктэм: Руслан Нуриахметов Анжелика Тихонова корреспондент Удмуртиысь 28 гуртъёсын но черкогуртъёсын умой мобильной герӟет но интернет кылдӥз. Инъет станциосты «Цифровая экономика» йӧскалык ӵектос улсын «Сельсовет» улосвыл ӵектосъя но операторлэн инвестпланэзъя пуктӥзы. Со сярысь элькун тӧролэн но кивалтэтлэн пресс-службазы ивортӥз. Умой мобильной герӟет но интернет вуттӥзы: Алнаш ёросысь Кузюмгуртэ но Шор Утчанэ; Вавож ёросысь Уё гуртэ но Тыловыл черкогуртэ; Вотка ёросысь Бадӟым Кивар но Куарса гуртъёсы; Грак ёросысь Вуж Эграе но Конзаводэ (Заречный); Дэбес ёросысь Бадӟым Ӟӧтымэ но Такагуртэ; Дэри ёросысь Выль Казьмасэ; Каракулино ёросысь Черново черкогуртэ; Кизнер ёросысь Булган черкогуртэ (Балдейка); Пичи Пурга ёросысь Пуро-Можгае, Бӧдья-Пурое (Сундуково), Кӧтшуре (Кечур), Эдэйгуртэ; Можга ёросысь Ломесьлудэ, Мельниковое но Поршур черкогуртэ; Сьӧлта ёросысь Югдонэ но Кӧлесуре; Ува ёросысь Кулябино гуртэ, Мушковай, Подмой, Кибы-Ӝыкъя но Каркалай черкогуртъёсы; Якшур-Бӧдья ёросысь Чернушка черкогуртэ. « 2021-тӥ арлы йылпумъянъёсъя, инъет станциос Удмуртиысь 85 гуртъёсын но черкогуртъёсын пуктӥзы. 26 сюрслэсь трос улӥсьёслэн умой мобильной герӟетсы но интернетсы кылдӥз. 2017-тӥ арысен сотовой герӟетэн но интернетэн вырись калыклэн лыдыз ог 16 процентлы йылӥз » Тимур Меджитов, Удмуртиысь цифровой азинсконъя министр Министр пусйиз, Удмуртиын умой мобильной герӟет но интернет вуттон ужъёс азьланьтэмын луозы. Тодэ вайытом, 2022-тӥ арын 4G герӟет Удмуртиысь 45 гуртъёсы вуоз. Тегъёс: Удмуртия Интернет гурт Технологиос | Мерлык |
ИА «Удмуртия» Иворъёсъя «Удмуртия» агентство но Удмурт Элькунысь Йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэз «Аръёс но иворъёс» нимысьтыз ӵектос улсын кылем даур кутсконын шаерамы, озьы ик дуннеын улон-вылонэз вуж газетъёс пыр возьматонэз азьланьто. Таяз радэ «Удмурт коммуна» газетлэн 1935–1936 арын гудырикошконэ потэм куд-ог номеръёсыныз тодматомы. Ӵектос сярысь рос-прогсес лыдӟыны луоз татысь Газетлэн сканер пыр поттэм копиосыныз тодматскыны луэ Удмуртиысь Йӧскалык лыдӟетъюртлэн электрон библиотекаяз. 1935–1936 аръёсы потэм «Удмурт коммуна» гезетын фашистъёс выль ожмаськонлы дасясько шуыса трос иворъёс гожъямын. «Дась луоме!» «21 ар талэсь азьло 1 август нунал’ёсы империалистической мировой ӝутске. 60 миллион ужаса улӥсьёс винтовка улэ султытэмын вал. 4 ар ӵоже мынӥз война. 4 арскын 10 миллионлэсь но трос виемын, 20 миллион ранить каремын, 400 миллиард манет тыр ваньбурлык быттэмын. Тӥни вакчияк вераса, 1917–17 ар’ёсы войналэн йылпум’ян’ёсыз сыӵе. Туннэ 1 август — международной антивоенной нунал туж секыт международной обстановка вакытэ ортче. <…> Европаын германской фашизм дуннеез люконлы шара ужпум пуктӥз. Фашизмо Германия войналы, нош ик выль жугиськон кылдытонлы урмем кадь шара дасяське. Войнаез улӟытонын нырысь радаз германской, японской но польской империалист’ёс мыно. Германия тужгес ик шунды ӝужан пала ас нырзэ чуртнаны турттэ. Войнае туж кужмо дасяськыса, мировой империализмлэн нырысь интыяз кариськыса со Совето Союз вылэ нырысь ик лыктыны малпа. Фашизмо Германия Совето Союзэз котыртыны понна ас бордаз союзник’ёсыз утча. Япония но Польша гинэ уг турмы, фашистской Италиез но бордаз кыскыны турттэ. <...> Война Совето Союзлы кулэ ӧвӧл. Нош куке Совето Союз вылэ тушмон нападать карыны кутскиз, Совето Союзысь 170 миллион’ем ужасьёс ваньзы ас социалистической родиназэс возьманы, защищать карыны одӥг мурт кадь султозы. Асьме Горд армимы военной техникалэн пӧртэм выль вормем’ёсыныз тырмыт снабдить каремын. Тушмонлы ас парсь нырзэ советской бакчае чуртнакуз кужмо отпор сётыны со котьку но дась. Совето Союзлэн мирной политикаез котькинлы адӟымон. Сое адӟыса капитализмо кун’ёсысь ужаса улӥсьёс войналы пумит, фашизмлы пумит султо. 14 июле Франциын антифашистской демонстрациын 2 миллионлэсь, но трос участвовать карем сое туж умой возьматэ. Сыӵе пример’ёс одӥг гинэ ӧвӧл <…>». (№ 175, 01.08.1935) Фото: Национальная библиотека Удмуртии © unatlib.ru 1935-тӥ арын Удмуртиын стахановской движение кылдӥз но азинскиз. Солы сӥземын, кылсярысь, 1936-тӥ арын потэм газетъёсысь иворъёс. «Стахановской движение азьмынӥсе поттӥз». «Кылем ар’ёсы Ува районысь «Красный паровоз» колхоз ю октон-калтонэн ялан бере кыльылӥз. Туэ арын колхозлэсь председательзэ воштыса, ужпум шӧдскымон азинскиз. Колхозлэн выль председателез Чирков ужаны кутскем бере ик стахановской движениез вӧлмытон бордын кужмо ужаз. Стахановской движени вамен гинэ туэ арын колхоз 198 гектар ӟег аранзэ мукет колхоз’ёслэсь азьло быдтӥз. Дуриськись Чумаков Алексей Фёдорвич ӵукнаысен нуназеозь 4 гектар аран машинаен араз, нуназе бере нош кебитаз ужаз на. Чумакова Ульяна солэн кышноез 250 культо керттон интые 300–325 культо керттылӥз. Пашкина Матрена 67 арес, 300–325 культо керттылӥз. Сыӵеос колхозын трос. Добровольский Маркел аран машинаен 8-10 гектар аралляз. Чирков Григорий киын араса нуналлы быдэ 0,30 га аралляз. Колхоз государстволы 5 тонна ю-нянь сётӥз ни. Али етӥн ишкон но государстволы нянь сётон кужмо мынэ». (№ 177, 03.08.1936) Фото: Национальная библиотека Удмуртии © unatlib.ru 1936-тӥ арын гудырикошконэ ужын азинлыкъёс сярысь гинэ ӧз сюлмаське, палэнэ ӧз кыле лулчеберетэз утён но вӧлмытон ужпумъёс но. Фото: Национальная библиотека Удмуртии © unatlib.ru 3-тӥ гудырикошконэ потэм номерын ик верамын «гуртын физкультурной движениез азьланяз паськыт вӧлмытон понна но физкультурник’ёслэсь-колхозник’ёслэсь спортивной азинскем’ёссэс шараян понна <…> 1936 аре 1 сентябрысен 6 сентяброзь нырысетӥ республиканской колхозной спартакиада ортчытэ» шуыса. Ӵошатсконъёс радлыкын: капчи атлетика, суро эстафета, ыбылӥськон, велосипедэн ворттылон. «Удмурт коммуна» газетлэн котькуд номераз пичи ялонъёс печатламын. Тани одӥгез соос пӧлысь: «Ижысь шур сьӧрын улӥсьёслы та нунал’ёсы 300 мурт тэрымон выль кинотеатр усьтӥське». Тегъёс: Мерлык Удмуртия история Аръёсноиворъёс | Мерлык |
Анжелика Тихонова корреспондент 13-тӥ гудырикошконэ Удмуртиын +32 градусозь луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Удмуртарняе улосвылын пильмаськылоз, зорыны кулэ ӧвӧл. Тӧл лымшор палась секундскын 6-11 метре пельтоз. Нуназе элькунъя +27…+32 градус возиськоз. Омыр зӥбет луло узвесь юбоя 751 миллиметр луоз, омырлэн мускытлыкез – 49 процент. Тегъёс: Ижкар Удмуртия куазь гужем | Инкуазь |
Анжелика Тихонова корреспондент 11-тӥ пӧсьтолэзе 10 часысен Ижкарын Михаил Архангеллэн черкез дорын гырлы жугонъя фестиваль ортчоз. Со сярысь Ижкарысь но Удмуртиысь епархилэн пресс-службаез ивортӥз. Ужрад Ижкарын епископской кафедра кылдэм дырысен 100 ар тырмонэз пусъён улсын радъяськоз. Программаын: - гырлы жугисьёслэн возьматонъёссы; - фолк-кырӟасьлэн Анна Сизовалэн «Русь Православная» концертэз; - гырлы жугонъя мастер-классъёс; - киужъёсъя ярмарка; - шудонъёс но вожвылъяськонъёс. Ватсалом, 10-тӥ пӧсьтолэзе 15 часысен Александр Невский черк дорысь Михаил Архангеллэн черкез дорозь киросэн вамыштон ортчоз. Тегъёс: Мерлык Ижкар Удмуртия фестиваль черк | Мерлык |
Туспуктэм: Константин Вознесенских Наталия Сильвестрова 13-тӥ толшоре Удмуртиын пильмо луоз, уйин интыосын лымыялоз. Шуак кезьытскоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин уйпалась, нуназе уйпал но шундыпуксён вискысь секундскын 6-11 метре пельтоз. Омырын уйин но нуназе -22...-27 градус возиськоз. Сюресъёс вылын йӧвалег. Омыр зӥбет луло узвесь юбоя 732 миллиметр луоз, омырлэн мускытлыкез – 74 процент. Тодэ вайытом, шутэтскон нуналъёсы Удмуртиын кезьыт луоз, нош вуоно арня кутсконын шунытгес кариськоз. Тегъёс: куазь Удмуртия | Инкуазь |
Наталья Тетерина Удмуртиын Россилэсь азьмуртсэ быръён улсын куара сётонлы дасяськонъёс азьланьтӥсько. Кызьы ивортӥз элькунысь Быръёнъёсъя валтӥсь ӧрилэн кивалтӥсез Виктор Кушко, интывылъёсъя но участокъёсъя быръён ӧриосын 519 видеокамераос пуктэмын. Озьы ик улосвылэ быръён бюллетеньёсты автоматика амалэн эскеронъя 140 комплексъёс (КОИБ) ваизы, металлодетекторъёс но вуо. 18-тӥ южтолэзе Удмуртиын интывылъёсъя 34 но участокъёсъя 1 сюрс 204 быръён ӧриос ужалозы, озьы ик 21 ӧри бырйисьёслэн огдырлы улон интызыя. Быръён нуналэ ужалоз Учыръёсъя центрлэн трос каналъем телефонэз — 8-800-350-18-03. Соя куара сётӥсьёс шугъяськонъёс сярысь ивортыны быгатозы. Усьтӥськем но катъёсты чаклан — со куара сётонлэн валтӥсь куронъёсыз. Со огшоры кылъёс ӧвӧл — со ужаны косон <…> Котькуд вазиськон соку ик эскеремын луыны кулэ, озьы ик ми миым куарусёнэ ужамы Александр Бречалов, Удмуртилэн тӧроезУдмуртиысь тӧролэн но кивалтэтлэн администрацизылэн кивалтӥсез Сергей Смирнов верамъя, та быръёнъёсын элькунын котькулэсь трос мерлыко чакласьёс ужалозы. Соос улосвылысь котькуд быръён участокын катлэсь куронъёссэ быдэсъямез эскерозы. Ватсалом, тулыспал пумын 1 сюрслэсь трос адями Удмуртиысь чакласьёслэн корпуссылэн форумаз пыриськиз. Тодэ вайытом, Россилэсь азьмуртсэ быръёнъёс 18-тӥ южтолэзе ортчозы. Удмуртиын 1 миллион 200 сюрс адямилэн куара сётон эрикрадэз вань, 41 процентэз бырйисьёс Ижкарын уло. Тегъёс: Политика Ижкар быръёнъёс Удмуртия Россилэназьмуртэз | Политика |
Наталья Тетерина 9-тӥ инвожое 11 часысен Юкаменск ёросысь «Тылыс» шутэтскон базаын нылпиослэн фольклоръя «Гуждор» улосвылкуспо праздниксы ортчоз. Туэ нылпи творчествоя ужрад мунёлы сӥземын, ивортэ фестивалез кылдытӥсьлэн — Удмуртиысь лулчеберетъя но туризмъя министерстволэн пресс-службаез. Фольклоръя нылпи коллективъёс мунёен герӟаськем йылолъёсты возьматозы. Озьы ик фестиваль улсын нылпиослэн киужъёсынызы адӟытон ужалоз. Мунёос йӧскалык сямъёсъя лэсьтэмын луыны кулэ. «Гуждор» нылпи фестиваль Удмуртиын улӥсь калыкъёслэсь йӧскалык шудонъёссэс но ваньмон дырзэс ортчытон сямъёссэс улӟытон но калык лулчеберетэ пиналъёсты кыскон вылысь радъяське. Кызьы вераз ивортодэтъя «Удмуртия» агентстволы Юкаменск ёросысь туризмъя ёзэтлэн кивалтӥсез Марина Фёдорова, «Гуждор» фестиваль квест-шудонысен кутскоз. Йӧскалык кырӟанъя нылпи коллективъёсты Муромысь Пётрлы но Феврониялы сӥзем ужрадэн пумиталозы, собере гинэ кырӟанъя вожвылъяськон радъяськоз, . Со пусйиз, «Тылыс» шутэтскон база — со аспӧртэм инты, кытын Муромысь Пётрлы но Феврониялы сӥзем купель но часовня вань. Отын ик 30 пала ошмесъёс бызё. Нырысь ик ми соосты (нылпи коллективъёсты — ред.) квест-шудонэн пумиталом, нимаське со «От Петра до Февронии Муромских». Нырысь ик картая соос шудонэз ортчозы, собере табань пыжонъя мастер-классэ пыриськозы. Собере ини луоз фестивальлэн усьтонэз Марина Фёдорова, Юкаменск ёросысь туризмъя ёзэтлэн кивалтӥсезСолэн кылъёсызъя, туннэ нуналлы Удмуртиысь фольклоръя 13 нылпи коллектив фестивале пыриськыны куриськон сётӥз ни. Озьы ик радъясьёс Пермь но Киров улосвылысь нылпи коллективъёсты ӧтизы, но али тодмо ӧвӧл на, лыктозы-а соос «Гуждоре». Со сяна, празднике ёросысь гужем лагерьёсысь 150 пала пиналъёсты витё. Соос понна аквагримен но шудонъёсын нимысьтыз программа чакламын. Кырӟанъя фестивале соос учкисьёс сямен пыриськозы. Тегъёс: Лулчеберет Удмуртия пиналъёс кырӟан Юкаменск фольклор | Лулчеберет но туризм |
Майя Бывальцева 10-тӥ коньывуонэ ӵукна Удмуртиын бус луоз. Со сярысь ивортэ Россиысь МЧС-лэн элькунъя Валтӥсь управлениезлэн пресс-службаез. Пуксёнэ улосвылын пильмаськылоз, уз зоры. Ӵукна куд-ог интыосын бус луоз. Тӧл лымшор но шундыӝужан вискысь секундскын 4–9 метре пельтоз. Нуназе элькунъя +9…+14 градус шуныт луоз. Омыр зӥбет луло узвесь юбоя 755 миллиметр, омырлэн мускытлыкез 93 процент. Тегъёс: МЧС Удмуртия куазь | Инкуазь |
Майя Бывальцева 7-тӥ тулыспалэ Удмуртиын интыен но Ижкарын кужмо лымыялоз, каллен пельскоз, сюресъёс вылэ лымы пуктоз. Улосвыл Гидрометцентр вылэ чӧлскыса, со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Элькунын улӥсьёсты кышкыттэмлыкъя куронъёсты сак чакланы, кыдёке сюрес вылэ потонлэсь возиськыны куро. Тегъёс: Ижкар МЧС Удмуртия куазь лымы | Инкуазь |
Майя Бывальцева Удмуртиын 35 адями лемтэй энцефалитэн но боррелиозэн черлаз. Со сярысь 26-тӥ пӧсьтолэзе ивортӥз Роспотребнадзорлэн элькунъя управлениезлэн пресс-службаез. Куазь шуныт луэм дырысен 8 сюрс 143 лемтэйёс энцефалитлы эскеремын. Чер 5 процентэзлэн шараямын. Боррелиозлы 6 сюрс 75 лемтэй чакламын, чер шедьтэмын 38,7 процентэзлэн. «Лемтэй энцефалит» диагноз 16 адямилы пуктэмын, «Лемтэй боррелиоз» — 19 муртлы. Таяз арын Удмуртиын 11 сюрс 943 адями борды лемтэйёс куртчиськизы, отысь 2 сюрс 425-ез — нылпиос. Прививка пуктэмын вылэм 964 муртлы, со пӧлын 324 пиналъёс. Лемтэен куртчем муртъёс тросгес пусъемын Ижкарын, Можгаын, Воткаын, Глазкарын, озьы ик Алнаш, Шаркан, Дэри, Якшур-Бӧдья, Вотка, Кез, Пичи Пурга, Эгра, Дбэес, Балезино но Ува ёросъёсын. Роспотребнадзорысь ӧнерчиос тодэ вайытом, лемтэйёслэсь утиськыны луэ мугорез дӥськутэн рос-прос ворсаса. Со сяна, нымы-кибыосты кышкатӥсь пӧртэм суретъёсты кутыны кулэ. Нюлэскы ветлэм бере мугорез одно ик эскероно. Тегъёс: Тазалык Роспотребнадзор Удмуртия пиналъёс лемтэй | Тазалык |
Туспуктэм: Константин Вознесенских Наталия Сильвестрова 6+ 25-тӥ толсуре 16 часын Ижкарысь В. В. Маяковский нимо лыдӟетъюртын (Новостроительной ульча, 28) котырес лыдпуссэс пусйись удмурт гожъясьёслэн творчествозылы сӥзем литературая но крезьгуръя ӝыт ортоз. Со сярысь ужъюртлэн «ВКонтакте» мерлыко вотэсысь нимлыко огиназ ивортӥзы. Ужрадын Кедра Митреез, Егор Загребинэз, Владимир Семакинэз, Герман Ходыревэз, Фёдор Пукроковэз, Анатолий Демьяновэз, Роман Валишинэз, Александр Белоноговэз тодэ ваёзы. Ӝытэз Россиысь писательёслэн огазеяськонзылэн ёзчиез, автор кырӟанъёсты быдэстӥсь, Удмуртиысь лулчеберет удысысь сӥё-дано ужась Ада Диева нуоз. Пыронэз дунтэк. Тодэ вайытом, Ижкарын Чеберлыко киужъёсъя йӧскалык центрын нырысьсэ нылпиослы Выль ар интерактивной возьматон дасяы. Тегъёс: Удмуртия Ижкар Лулчеберет гожъясьёс удмуртъёс Литература | Лулчеберет но туризм |
Туспуктэм: Наталия Сильвестрова Наталия Сильвестрова 29-тӥ южтолэзе Удмуртиын ӧжыт пильмаськоз, зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин уйпалась, уйпал но шундыӝужан вискысь секундскын 5-10 метре, нуназе шундыпуксён палась секундскын 7-12 метре пельтоз. Элькунъя уйин -2…-7, нуназе +2…+7 градус возиськоз. Омыр зӥбет луло узвесь юбоя 751 миллиметр луоз, омырлэн мускытлыкез — 51 процент. Тодэ вайытом, Удмуртиын арня шорын ӧжыт кезьытскылоз. Тегъёс: Удмуртия куазь | Инкуазь |
Анжелика Тихонова корреспондент 8-тӥ гудырикошконлы Удмуртиын коронавирусэн черлан 27 выль учыръёсты пусйизы. Со сярысь элькун тӧролэн но кивалтэтлэн «ВКонтакте» мерлыко вотэсысь нимлыко огиназы ивортӥзы. Висёнзы Ижкарын 15 улӥсьёслэн, Дэри ёросын сизьым улӥсьёслэн зэмаз. Озьы ик быдэн кык висисьёсты Воткаын но Сарапулын, одӥг висисез Вотка ёросын шараязы. Эшшо 21 адями лек через вормиз Туннэ нуналлы Удмуртиын выль коронавирус инфекциен черлан 2 сюрс 574 учыръёс лабораториосын зэматэмын. 2 сюрс 149 адями йӧназ, 55-ез – кулӥз. Та дыре 19-езлэн висисьёслэн тазалыксы секыт лыдъяське. Элькунамы туэ тулыспалысен лабораториосын коронавирус инфекцилы 215 сюрс 658 эскеронъёс ортчытӥзы, со пӧлысь 2 сюрс 682-сэ – берло уй-нунал ӵоже. Тегъёс: Тазалык Ижкар висён Удмуртия коронавирус | Тазалык |
Анжелика Тихонова корреспондент 5-9 южтолэзе Удмуртиысь кун циркын Цирк устолыкъя 13-тӥ калыккуспо фестиваль ортчоз. Туэ со Удмуртилэн кунлыкезлы 100 ар тырмонлы сӥземын луоз. Со сярысь элькун тӧролэн но кивалтэтлэн пресс-службазы ивортэ. Фестивале Колумбиысь, Франциысь, Эфиопиысь, Украинаысь, Финляндиысь, Испаниысь, Аргентинаысь, Германиысь но Россиысь пыриськисьёсты возьмало Артистъёс аспӧртэм номеръёссэс, тужгес но секыт трюкъёссэс возьматозы. Пӧлазы тодмоосыз но, али ӝужась кизилиос но луозы. 13-тӥ фестиваль Гиннесслэн рекордъёсъя книгаяз пыртымон трос адямиен номеръёсын узыр луоз Артистъёслэсь номеръёссэс тодмо, нимо-дано куноос дунъялозы: жюрилэн вошъяськисьтэм тӧроез Дмитрий Иванов (Россия); Сен-Поль-ле-Дакс карын цирк фестивальлэн тӧроез Брюно Лалой (Франция); Грандезза Интертэйнмент компанилэн кивалтӥсез Марко Биасини (Германия); Жирона карын «Золотой Слон» Калыккуспо цирк фестивальлэн тӧроез Женис Матабош (Испания); Москваысь Никулин нимо цирклэн фестивалезлэн кивалтӥсез, Юрий Никулинлэн нунокез Максим Никулин (покчиез) но мукетъёсыз. Со сяна нылпиослэн жюризы но ужалоз, отчы сизьым пиналъёс пыриськозы. Удмуртилы 100 ар тырмон аре фестиваль цирк арена сьӧры потоз. 4-тӥ южтолэзе, «Петровский» вузкарон центрын зэмос цирк шулдыръяськон ортчоз. Тегъёс: Мерлык Лулчеберет Ижкар Цирк Удмуртия фестиваль 100ар | Лулчеберет но туризм |
Майя Бывальцева Ижкарын тодмо ӟуч суредасьлэсь Иван Айвазовскийлэсь зэмос ужъёссэ возьматозы. Со сярысь ивортэ адӟытонъёсъя «Галерея» центрлэн пресс-службаез. «Айвазовский» адӟытон Ижкарын 13-тӥ оштолэзе усьтӥськоз. Одӥг интые XIX — ХX даур кутсконысь тодмо суредасьёслэсь ужъёссэс люкалозы. Айвазовскийлэн сяна, Андрей Шильдерлэн, Григорий Мясоедовлэн, Руфин Судковскийлэн суредъёссы луозы. Соослэсь ужъёссэс Рыбинскысь историяя но архитектурая, чеберлыкъя кун музей-заповедниклэн бичетъёсысьтыз ваёзы. Ижкарын улӥсь котькуд адямилэн бадӟым каръёсы мыныны но быдэс дуннелы тодмо суредасьёслэсь зэмос ужъёссэс ас синмыныз адӟыны луонлыкез ӧвӧл, со пӧлын коньдонэн герӟаськем мугъёсъя но. Ми калыклы бадӟым искусствоен татын, артэ тодматскыны луонлык сётӥськом адӟытонъёсъя «Галерея» центрлэн кивалтӥсез Алексей ТкаченкоСолэн верамезъя, та ужрад понна адӟытонъёсъя центрын кӧня ке воштонъёс лэсьтоно луиз. «Нимысьтыз адӟытонлы шуыса ми залысь тылэз воштӥмы, озьы ик, трос калык лыктонэз лыдэ басьтыса, ми кылиськон интыез выльдӥськом. Милем теплотрассаез тупатъяно луиз, угось солэсь сӧриськемез омырез воштыны быгатоз. Озьыен, бадӟым ӵектосъёс милемыз умоятӥськыны ӝуто», — пусйиз Ткаченко. Адӟытонлэсь бадӟым люкетсэ басьтозы Ижкарысь 30-лэсь трос суредасьёслэн зарезь пейзажъёссы. Маринистъёслэсь ужъёссэс 12-тӥ инвожоозь адӟыны луоз. Тегъёс: Лулчеберет Ижкар Музей Удмуртия суредасьёс | Лулчеберет но туризм |
Майя Бывальцева 26-тӥ гудырикошконэ Удмуртиын куазь кӧс но салкым луоз. Со сярысь Россиысь МЧС-лэн элькунъя валтӥсь управлениезлэн пресс-службаез. Вордӥськонэ улосвылын пилемо улоз, уз зоры. Тӧл уйпал но шундыпуксён вискысь секундскын 8-13 метре пельтоз. Нуназе элькунъя +13…+18 градус возиськоз. Омыр зӥбет луло узвесь юбоя 747 миллиметр луоз, омырлэн мускытлыкез – 75 процент. Тегъёс: МЧС Удмуртия куазь гужем | Инкуазь |
Майя Бывальцева 4-ӥ тулыспалэ Удмуртиын кот лымы кӧня ке усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Пуксёнэ улосвылын пилемо улоз, тӧл лымшор но шундыпуксён вискысь секундскын 7-12 метре пельтоз. Нуназе элькунъя -3…+2 градус возиськоз. Сюресъёс вылын лымы пельтэмъёс. Омыр зӥбет луло узвесь юбоя 725 миллиметр, омырлэн мускытлыкез – 86 процент. Тодэ вайытом, улосвыл Гидрометцентр ивортэмъя, Удмуртиын арня шорозь куазь шуныт но тӧло луоз. Тегъёс: МЧС Удмуртия куазь Тол лымы | Инкуазь |
Майя Бывальцева Быдӟым Атыкай оже пыриськемъёслы но отын сӧсырмемъёслы улон интызэс тупатъян понна кутэм коньдонзылэсь люкетсэ элькун бюджет берыктоз. Уксё сётозы соослы, кин федерал коньдэтэн висъям сертификат ӧз басьты на. Со чакламын 16-тӥ куартолэзе улосвыл кивалтэтэн юнматэм пуктэтын. Быдӟым Атыкай оже пыриськемъёслы но отын сӧсырмемъёслы улон интызэс тупатъян понна 80 сюрс манетозь сётозы, улонысь кошкем сыръёслэн но оже пыриськемъёслэн семьяоссылэн ёзчиосызлы — 30 сюрс манетозь. Муниципал кылдытэтъёслэн ыстэм муртъёссы улон интыосты эскерозы но соосты тупатъяны кулэ луись коньдонлэсь быдӟалазэ пусъёзы, нош тупатъян ужъёсты быдэстӥсьёсты быръёзы асьсэос ветеранъёс. «Тыронъёслы Удмуртия 13 миллион манет висъяны чакла. Со улон интызэс умоятыны кун сертификат басьтымтэ вань ветеранъёслы патерзэс яке юртсэс тупатыны тырмоз, сыӵеос 101 адями. Озьы ик одӥг пол тыронэз басьтозы оже пыриськемъёслэн 164 палкышнооссы», — валэктӥзы Удмуртиысь Мерлык, семья но демографи политикая министерствоын. Тодэ вайытом, Быдӟым Атыкай ожысь ветеранъёслы улон инты висъянъя программа Россиын 2008-тӥ арысен быдэсъяське. Солы коньдон висъя федерал бюджет. 2016-тӥ арысь 1-тӥ тулыспаллы Удмуртиын 116 адями сертификат басьтымтэ вал. Федерал бюджетысь таяз арын вуэм коньдон — 105 миллион 100 сюрс манет — 85 ветеранъёслэсь улон интыя югдурзэс умоятыны мыноз. Тегъёс: Мерлык Ижкар Удмуртия Россия улонинты коньдон БыдӟымАтыкайож ветеранъёс | Мерлык |
Анжелика Тихонова корреспондент Валерий Грахов ИжГТУ-лэн ректорезлэсь ужъёссэ быдэсъян борды басьтӥськиз. Нырысетӥ ужан нуналысеныз вузын дышетонъя но тодосъя быръёнъёслэсь азьвыл дасям ужанрадлыксэ улонэ пыӵатон кутскиз. Со сярысь иворъёсъя «Удмуртия» агентстволэн корреспондентэзлы вераз Ижкарысь Калашников нимо техникая кун университетлэн выль ректорез. Талэсь азьвыл мон «Развитие» элькун ассоциациысь ӧнерчиосын пумиськылӥ. Отчы Удмуртиысь валтӥсь предприятиослэн кивалтӥсьёссы пыро. Огкылэ вуэмын, вузмы инженеръёслы кулэяськись промышленной компаниосын но огазеяськонъёсын валче ужан инъетсэ паськытатоз шуыса. Нош соосты дасянъя опытэз ИжГТУ-лэн 65 ар ӵоже быдӟым ини. Но со арсенал туннэ нуналлэн куронъёсъя выльдӥськонъёсты кулэ каре ИжГТУ-лэн ректорез Валерий ГраховСо сяна, солэн верамезъя, 2018-тӥ арын университетын нырысьсэ жилищно-коммунальной возёс удыслы ӧнерчиос дасян понна абитуриентъёсты кутыны кутскозы. Чакламъя, со выль ӧрез теплотехнической факультет ас вылаз басьтоз. ИжГТУ жилищно-коммунальной возёслы араз 200-лэсь ятыр ӧнерчиосты поттыны быгатоз шуыса чакламын. Удмуртилы гинэ ӧвӧл, кунысьтымы мукет улосъёслы но. 15-тӥ южтолэзе вузлэн азьвыл ректорезлэн Борис Якимовичлэн ужоскетъёсызлэн дырыз йылпумъяськемен, проректоръёслэн но ужоскетъёссы пумаз вуизы. Луозы-а соос пӧлын воштӥськонъёс, выль ректор Валерий Грахов уг на вера. ВАТСАН Ижысь техникая кун университетын 800-лэсь ятыр дышетӥсьёс ужало. Вузлэн 12 факультетъёсаз но филиалъёсаз 22 сюрслэсь трос студентъёс но аспирантъёс визь люкало. Инженеръёсты 65 ӧнеръёсъя дасяло, бакалавръёсты — 48 ӧръя, магистръёсты — 37 ӧръя. Калашников нимо техникая кун университетын ужало 105 докторъёс но профессоръёс; тодосъя 396 кандидатъёс но доцентъёс. Ужало 61 кафедраос, диссертациосъя 7 кенешъёс. Вуз Умдуртиысь но Пермь улосысь каръёсын филиалъёс возе — Воткаын, Сарапулын, Чайковскийын но Глазкарын. Тегъёс: Дышетон ИжГТУ Ижкар Удмуртия студентъёс | Дышетон но тодос |
Туспуктэм: t.me/yaroslav_semenov Майя Бывальцева Москваын «Мы вместе. Спорт» форум дыръя Ижкарын Нюръяськонъя дворец пуктыны концессионной тупанкылэз юнматӥзы. Со сярысь Удмуртилэн тӧроез Ярослав Семёнов мерлыко вотэсъёсысь бамаз ивортӥз. Лэсьтӥськон «Бизнес-спринт (Я выбираю спорт)» федерал программа улсын мыноз. Ӵектосэз быдэстыны элькун 572,3 миллион манет басьтоз. Лэсьтӥськонэз 2023-тӥ арын кутскозы но 2025-тӥ арын йылпумъялозы 10 сюрс квадрат метръем юртэ нюръяськонлэн пӧртэм амалъёсызлы (тхэквондо, карате, дзюдо, самбо, бокс, борьба, тайский бокс) залъёс, спортысь шудон амалъёс понна 1 сюрс адямилы трибунаосын зал, тренажёръёсын зал, тямыс адямилы кунокуа, гылтӥськон, дӥсез воштон интыос, кафе луозы. Нюръяськонъя дворец Молодёжной ульчае интыяськоз. Тодэ вайытом, «Мы вместе. Спорт» форумын Россиысь Паралимпи комитетлэсь пермизэ сётън ужрад ортчиз, лауреатъёс пӧлын Удмуртиысь кык спортсменъёс. Тегъёс: Удмуртия Спорт лэсьтӥськон Ижкар | Лэсьтӥськон |
Наталья Тетерина 2017-2019 дышетскон арын Удмуртиысь 47 ӧнер дышетсконниосысь 15 сюрс 570 дышетскисьёс йырсазез усыкмытӥсь суретъёслы эскерон пыр ортчизы. Чакламезлэсь со 98,4 процентэз. Кылем арен ӵошатыса, эскеронэ пыриськемъёслэн лыдзы 7,4 процентлы йылӥз, ивортэ Удмуртиысь дышетонъя но тодосъя министерстволэн пресс-службаез. 954 дышетскись висемзыя эскеронэ ӧз пыриське (азьвылаз дышетскон арын - 1 сюрс 62 адями вал). Кызьы верамын ивортонын, тестированиез 15 ареслэсь бадӟымесьгес пиналъёс ортчизы. Наркотикъёслы эскеронэз Алнаш, Балезино, Вотка, Глаз, Грак, Дэри, Камбарка, Каракулино, Кез, Кияса, Красногорск, Сарапул, Сьӧлта, Ува, Шаркан, Юкаменск, Якшур-Бӧдья ёросъёсысь, Вотка но Можга каръёсысь дышетон юртъёсысь вань пиналъёс ортчыны мылкыд каризы. Тестированиез ортчемъёс пӧлысь 4 сюрс 751 адями яке 30,5 процентэз наркотикъёсты утчалоз шуыса кышкытлык вань. Дэбес ёросын «кышкытлыко группае» одӥг но дышетскись пыртэмын ӧвӧл. Ватсалом, усыкмытӥсь суретъёсты кутӥсь пиналъёсты Наркологияя элькун диспансерын пусъё. 1987-тӥ арын ООН-лэн валтӥсь ассамблеяез котькуд ар 26-тӥ инвожое Наркоманиен но йырез усыкмытӥсь суретъёсты катэз тӥяса вӧлмытонэн нюръяськон нуналэз сямен пусйыны пуктӥз. Тегъёс: Удмуртия Тазалык пиналъёс тазалыкезутён Дышетонъянотодосъяминистерство йырсазезусыкмытсьсуретъёс | Тазалык |
Анжелика Тихонова корреспондент Можгаысь 10 номеро школаын дышетскись Ярослав Зорин «Улэп классика» («Живая классика») огъяросси конкурслэн суперфиналаз потӥз. 2-тӥ инвожое со Москваын Горд площадьын ассэ возьматоз. Со сярысь Удмуртиысь дышетонъя но тодосъя министерстволэн пресс-службаез ивортэ. Театрысь но киноысь тодмо актриса Наталья Варлей кивалтэм улсын ужась жюриез Ярослав Зорин Михаил Веллерлэн «Кошка» произведениысьтыз люкетсэ лыдӟеменыз паймытӥз. Озьы со Россиысь 17 тужгес усто лыдӟисьёс пӧлысь 9 суперфиналистъёс пӧлы потӥз. Бадӟым тау кареме потэ анай-атаезлы но дышетӥсьёсызлы, Овчинникова Ольга Леонидовналы, Можгаысь искусствоосъя нылпи школаысь театр ёзэтэн кивалтӥсьлы, кудзэ йылпумъяз Ярослав, озьы ик Ефимова Алла Васильевналы, ӵапак со пияшез конкурсэ пыриськыны куриз Светлана Болотникова, Удмуртиысь дышетонъя но тодосъя министр Тодэ вайытом, Ярослав Зорин «Улэп классика» вожвылъяськонлэн улосвыл люкетаз вормиз но мукет улосвылъёсысь 255 пиналъёсын ӵош «Артек» нылпи центре огъяросси финалэ мынӥз. Лыдӟисьёслэн «Улэп классика» конкурссылэн улосвыл люкетэз Тегъёс: Мерлык Лулчеберет Литература Удмуртия Россия | Лулчеберет но туризм |
Майя Бывальцева Лушкемлык шарае потыны юрттӥз Россиысь книга поттӥсьёслэн тужгес бадӟымез вожвылъяськонзы – «Арлэн устоез книгаез», сое Россиысь книга поттӥсьёслэн ассоциацизы ортчытэ. 2018-тӥ ар понна «Лучшее издание, вносящее вклад в диалог культур» номинациын «Удмурты: тайна тамги» книгаез пусйизы. Со вожвылъяськон улсын ик Россиысь Йӧскалык ужпумъёсъя федерал агентство «Удмуртия» издательстволы «Музей-заповедник «Лудорвай» книгаез понна Таукарон гожтэт сётӥз. Россиысь Печатья но калыке ивортодэт вӧлмытонъя агентство Улосвыл но шаертодон литературая «Малая Родина» конкурсаз «Многонациональная Россия» номинациын «Удмурты: тайна тамги» книга понна издательстволы диплом сётӥз. Нимаз диплом книгалэн авторез Георгий Грязев басьтӥз. «Удмуртия» книгапоттониысь дизайнерлэсь Валентин Семёновлэсь вылӥ быгатонлыксэ Агентство Таукаронэн пусйиз. 2018-тӥ ар понна утэм данъетъёс Фото: Майя Бывальцева © udmurt.media Издательствоысь кивалтӥсьёс верамъя, огдыре тамында данъетъёс соос ӧз на басьтылэ вал. Пусйымон, кыказ ик вожвылъяськонын дунъясьёс одӥг книгаез бырйизы. Маин со висъяськиз мукетъёсызлэсь? Нырысь ик, нимыз: а мар со сыӵе тамга шуыса юаны лыкто, тайна эшшо, мар отын сыӵе мифическоез маиз ке но пуштросэз вань шуыса. <…> Собере мар мукет издательствоослэсь кыӵе ке но висъетмы вал? Асьмелэн ик автормы но, асьме дорын ик ужа, то есть со книгаез асьмеос ик ми лэсьтӥмы - «Удмуртия» издательство. Соин ик кык диплом басьтӥм одӥг номинациын: как автор и как издательство. Сыӵеосыз быдэс Россиын нокин ӧй вал ни Юрий Кузнецов, «Удмуртия» книгапоттоннилэн кивалтӥсезОзьы ик ас кужыменызы но «Лудорвай» музейын ужасьёс юрттэмен «Музей-заповедник «Лудорвай» книгазэс поттӥзы. Али издательствоямы сыӵе, дыр, коллектив люкаськемын, кудӥзлэн аръёс ӵоже люкаськиз ни сыӵе быгатонлыкез, лыдӟисьёсын кусыпъёсыз, куке быгатӥськомы ини ӟеч книгаосты поттыны асьме лыдӟисьёслы, соос мед шумпотозы шуыса, соос мед данъяськозы шуыса асьсэ адямиосынызы. Тани милям редакторъёсмы но, видимо, сыӵе люкаськемын, корректоръёс но, художникъёс но, дизайнеръёс но, и тӥни со куке огазе ваньмыз люкаське, со вулкан кадь улӟе но потэ кыре Георгий Грязев, «Удмуртия» издательстволэн валтӥсь редакторез Валентин Юрьевич Семёновмылэсь быгатыса ужамзэ адӟизы. Ми Валентинмы понна туж но туж шумпотӥськом, малы ке шуоно со издательствоын ужаны кутскемез бере, милям книгаосмы зэмзэ но лыдӟисьлы матын луизы. Нылпиослы-а ми дасяськом, бадӟым агай-апайёслы-а ми дасяськом, книгаосмес котькыӵе ярмаркае, котькыӵе конкурсэ нуллыны возьыт ӧвӧл Юрий Кузнецов, «Удмуртия» книгапоттоннилэн кивалтӥсезВожвылъяськонъёсы быдэс Россиысь кӧня ке сюрс книгаос вуо. Коньдон ласянь но, ужасьёслэн лыдзыя но бускель Татарстанысь яке Башкортостанысь издательствоослэн мында луонлыкъёсмы ӧвӧл ке но, «Удмуртия» книгапоттоннилэсь ужъёссэ синйылтытэк уг кельто ни, пусъе Юрий Кузнецов. Милемыз, удмуртъёсты, адӟыны кутскизы. Со туж шумпотымон. Авторитет бордын ужам кадь ини, мон шуисько, таре авторитет но ми вылэ мед ужалоз ни каньылля, малы ке шуоно сотэк уг луы. Шуак-дуак книгадэ, оло, уз но адӟе мукетъёсыз пӧлын. Тани Книгоиздательёслэн ассоциацизылэн офисаз <…> коридоръёсын но, кабинетъёсын но со конкурсэ вуэм книгаос гурезь ӝужда. Но… «Удмурты: тайна тамги» книгаез мон адӟи, вице-президентмылэн ӝажы вылаз тань тазьы сылэ. О! тань та коридорын уг ке костаськы, Олег Василичмылэн сюлмаз бинялтӥськем ук шуыса, сюлэм ик нясь-нясь луиз Юрий Кузнецов, «Удмуртия» книгапоттоннилэн кивалтӥсез«Азьло аръёсы но «Удмуртия» издательство малы син шоразы йӧтэ вал? Милям вылӥын, пе, культура, кызьы сётӥськом со суредъёсты ик, со книгаез ик пуштроссэ: ваньмыз интыяз. Со чебер, со гольтрес но ӧвӧл, со законъёсты но тӥямын ӧвӧл, и кызьы туала лыдӟисьлы кулэ, озьы сётэмын», – ватсаз Георгий Грязев. Кызьы «Удмуртия» фестивалез «ӝуатӥз» «Удмуртия» туэ 100 ар тырмонзэ пусъе. Соин валче фестивальлэн нырысетӥ нуналаз, 1-тӥ инвожое, книгапоттонниен нимысьтыз тодматон ортчиз (со сяна, Татарстанысь но Башкортостанысь издательствоослэн, соослы озьы ик 100 ар тырме). Ужрадэз чебертӥзы но вунонтэм карыны юрттӥзы Кияса ёросысь Вуж Салья гуртысь «Тайвади» но «Усточи» фольклор коллективъёс, кырӟась Олеся Полатова. Москваысь кузёос туж но туж милемыз ушъязы, малы ке шуоно тӥ, пе, сётӥды тылгизьы быдэс фестивальлы, тӥ кутскон сётӥды, соин ик фестивальмы но туж шулдыр, йӧскалык шӧмо ортчиз Юрий Кузнецов, «Удмуртия» книгапоттоннилэн кивалтӥсез Книга фестивальын Росси кивалтэтлэн тӧроезлэн воштӥсеныз Татьяна Голиковаен Фото: vk.com (Удмуртия Книжное-Издательсвто © http://udgiz.ru/ Вуоно арын фестивальын нимаз книгаен тодматон ортчытыны малпало. Москваысь удмуртъёслэн бӧляксы нош ик юрттыны пумит уз луы шуыса оско. Табере милям туж бадӟым вань мылкыдмы: вуоно аре одно ик нимысьтыз книгалы презентация ортчытыны. Ӵапак таӵе книга али дасяськомы ни, 99 процентлы со дась, нимаськоз со «Секреты удмуртских мастеров» шуыса. Отын копак удмурт калык искусство люкамын: кызьы, шуом, корка ӵыпон бордысен, озьы ик куиськон, пужыятӥськонэн бырыса. Соин ик, малпасько, тань та книга люкырак калыкез люканы быгатоз шуыса Юрий Кузнецов, «Удмуртия» книгапоттоннилэн кивалтӥсезУдмуртиысь издательство фестивале ог 60 пӧртэм книгаоссэ возьматыны но вузаны нуиз. Георгий Грязевлэн верамезъя, берен туж ӧжытэз берытскиз. Туж мыло-кыдо басьтӥзы удмурт кылын книгаосты но. Валтӥсь редактор Китайысь нылашен суро-пожо кылын вераськыса ог-огзэс валаны тыршемзэс, собере коньдон пумысен споръяськемзэс тодаз вайиз. Шундыӝужан палась кунысь куно удмурт дӥськутлы сӥзем книгалы синмаськем, нош манетъёсыз ӧвӧлэн я доллар, я евро ӵектэ, пе. Пумитъяськыса но, мар но евроен ик басьтӥллям ни. Табере книгаосмес кунсьӧр валютаен вузаны потӥм, серекъяло издательствоысь кивалтӥсьёс. Сомында вузаммы ӧй вал на. Кошкиз Америкае но, кошкиз Китае но, Аргентинае но, Россиез уг вераськы ни. Даже удмурт кылынъёссэ но басьто Москваын но улӥсьёс, кунгож сьӧрын но улӥсьёс. <…> Соку ик кошкизы самоучительёс, словарьёс удмурт кылын. Нырысетӥ нуналаз ик быриз «Мифы, легенды и сказки удмуртского народа», кудӥз али выль издание потӥз. Озьы ик туж умой кошкизы мукет выжыкылъёсмы. Юало на кухня сярысь, юало на дӥськутъёс сярысь, удмурт калык сярысь. Озьы бере, вань милемлы мар бордын ужаны Георгий Грязев, «Удмуртия» издательстволэн валтӥсь редакторез Вуоноезлы малпанъёс сярысь Юрий Кузнецовлэн верамезъя, туж тунсыко ӵектон вуиз Россиысь калыкъёслэн ассоциацизылэн тӧроезлэсь Светлана Смирновалэсь: дасяны куинь кылын книга. «Удмуртские народные мифы и легенды» берыктыны англи кылэ. И со книга луыны кулэ удмурт, ӟуч, англи кылъёсын. Ми со куронлы туж шумпотӥськом, малы ке шуоно асьмеос собыдӟа ужрадэз коньдон ласянь ми ӧм вормысалмы, дыр. Соин ик, малпасько, вуоно аре тань та книга но шулдыртоз, дыр, «Горд площадез» Юрий Кузнецов, «Удмуртия» книгапоттоннилэн кивалтӥсезСолэн верамезъя, туала вакытэ книгаосты англи кылын поттонлы бадӟымгес саклык висъяны кулэ, угось удмуртъёсын тунсыкъяськон озьы-а, тазьы-а быдэс дуннеын вань. Но азьланяз эшшо китай кыл сярысь но малпаськыны кулэ, оло. Англи кылын аннотированной ке но изданиос ӵемгес но ӵемгес поттано, малы ке шуоно асьмеос, удмуртъёс, <…> мукет калыкъёслы но тунсыко. <…> Но тани туэ мон синйылтӥ: тросаз стендъёсын, кылсярысь, «скидки на всё 30 процентов» ӟуч кылын ке гожтэмын, улаз ик китай иероглифен но со ик озьы ик гожтэмын. Горд площадьын ӝыныез али ветлӥсьёс, туристъёс, Китайысь лыктэмын. Сое азьланяз милемлы но сьӧд мыйыке-а, горд мыйыке-а, кытчы ке но бинялтытэк ӧвӧл Юрий Кузнецов, «Удмуртия» книгапоттоннилэн кивалтӥсезОзьы ик Юрий Кузнецовлэн пичи, кисые тэрымон кадь, книгаос борды басьтӥськыны мылкыдыз вань. Ас вакытаз «Удмуртская народная одежда» книгаез бадӟым (ӟуч, англи но удмурт кылъёсын) но пичи (ӟуч кылын) форматэн поттӥзы вал. Издательстволэн кивалтӥсез верамъя, вузкаронысь нырысь ик пичиез «тӧлӟиз». Эшшо одӥг лемлет малпанэз – удмурт калык чеберъяськонъёсын альбом поттыны. Татын Удмуртиысь Йӧскалык музеен одӥг кыл шедьтыны оске, угось бичет соос понна но пайдаё луыны быгатоз – арбериосты «улэпкын» адӟыны мылкыд карисьёс музее тросгес вуозы. Ӵошен ужан опытсы вань ни, удмурт калык дӥськутлы но пужыятсконлы сӥзем книгаос поттӥзы ни вал. Юрий Кузнецов но Георгий Грязев азьланезлы малпанъёсын пачылмемын Фото: Майя Бывальцева © udmurt.media Юрий Кузнецов эшшо одӥг выль ужзы пумысь ялон лэсьтӥз: туэ ар пумозь кык томъем антология потоз - туала удмурт проза но туала удмурт поэзия. Со сяна, удмурт сиён-юонъёсын книга вуыны кулэ. Та выллем бичетъёслэсь со аспӧртэм туспуктэмъёсын висъяськоз. «Ми сьӧрын удмурт кыллэн азинсконэз» 1919-тӥ арын 29-тӥ куарусёнэ удмуртъёслэн кыкетӥ ӧтчамазы резолюция кутӥзы – удмурт калыкез югдытон понна книга поттонъя ёзэт кылдытоно. 2020-тӥ арын южтолэзе нырысетӥ книга потӥз ни. Юрий Кузнецовлэн верамезъя, «Удмуртия» издательстволэн ужпумез али но ӧз воштӥськы. Учебникъёсты, кылсярысь, соос гинэ потто. Книгаослэн лыдзыя асьме издательство сокем бадӟым ӧвӧл: араз 55-60 пумо гинэ потто. Мукет ласянь, со ӧжыт но шуыны кыл уз пыры. Быдэс Россиын 50-лэсь трос книга ог 100 пала гинэ издательствоос потто ар ӵоже, нош Россиын 5 сюрс 500 издательствоос. Соин ик ми, огласянь, пичиесь кадь, но мукет ласянь, ми чик но пичиесь ӧвӧл. Ми туж бадӟым, ас интыяз удыссэ возись издательство Юрий Кузнецов, «Удмуртия» книгапоттоннилэн кивалтӥсезКотькытын сямен ик, «Удмуртия» книгапоттоннилы коньдон уг тырмы. Тросгес возь вылэм дизайнеръёсты, корректоръёсты, редакторъёсты, шуэ Юрий Кузнецов. Но сыӵе луонлыксы ӧвӧл бере, кулэ дыръяз ӧнерчиосты медъяса ужатоно луо. Озьы ке но, 100 ар тырмонзэс издательствоын ужасьёс капчи мылкыдын пумитало. Выль но выль вормонъёссы выль тунсыко ужъёс борды басьтыны ӝуто. Тегъёс: Ижкар Москва Удмуртия книгаос книгапоттонни | Мерлык |
Майя Бывальцева Ижкарын Калашников проспектын асфальт вӧлдон ужъёсты дугдытӥзы. Со сярысь Удмуртиысь транспортъя но сюрес возёсъя министерстволэн пресс-службаез ивортэ. Ужъёсты нуись «Радонеж» огазеяськон ӵошкытатӥсь сӥзэ курисен (заказчикен) соглаштытэк лэсьтыны кутскем. Асфальт суретэз ужасьёс дасямтэ инъет вылэ, мускытэ но дэрие вӧлдо вылэм. Сюрес шобрет али ини пилиськылэмын. Соин валче ӝогак люкаськем ӧри ужъёсты соку ик дугдытыны куриз. Али подрядчикез вӧлдэм асфальтэз утялтыны но ӵошкытатӥсь сӥез выльысь вӧлдыны косон сярысь верасько. Транспортъя но сюрес возёсъя министерствоын технологиосты тӥяса быдэстэм ужъёсты уз кутэ, со понна коньдон уз тыре шуыса пусъё. Тодэ вайытом, Калашников проспектэз «Кышкыттэмылко но ӟечлыко» ӵектос улсын тупатъяло. Сюреслэн 1,6 иськем люкетаз ӵошкытатӥсь но вылӥ сӥзэ вӧлдыны чакламын. Тегъёс: Авто Ижкар Удмуртия сюресъёс тупатъянужъёс | Авто |
Туспуктэм: vk.com (Зоопарк Удмуртии) Наталия Сильвестрова 1-тӥ тулыспалэ Удмуртиысь зоопаркысь Гоша гондырлы 16 арес тырмиз. Со сярысь ужъюртлэн пресс-службаез ивортӥз. Али пӧйшур ческыт изе. Пурысь гондыр зоопаркын валтӥсь куазез чаклась. Со сайка ке, иське, тулыс вуиз. « Ми ӟечкыласьком сое 16 арес тырмеменыз. Мед со азьланяз но милемыз но тӥледыз шумпоттоз. Ваньмы ми чидатэк возьмаломы, ку Гоша гуысьтыз потоз но тулыслэсь вуэмзэ возьматоз » Удмуртиысь зоопарклэн пресс-службаез Тодэ вайытом, 2023-тӥ арын гондыр вазьгес сайказ. Тегъёс: Зоопарк пӧйшуръёс Удмуртия | Мерлык |
Алёна Григорьева 432 миллион манет басьтӥз федерал коньдэтысь Удмуртия Ижкарысь «Столичный» микрорайонын выль школалы. Та сярысь 10 коньывуонэ ивортӥз Удмуртиысь кивалтэтлэн тӧроез Виктор Савельев. Солэн верамезъя, арлы быдэ элькунын 4 школа пуктӥськоз яке выльдӥськоз. Та программа, тодэ вайытом, элькунамы ужалоз 2025-ти арозь. Нырысетӥ дышетсконни кылдоз Ижкарысь «Столичный» микрорайонын. Туэ толсуре со быдэстэмын луоз ини. Выль юртъерын одӥг сменае 825 нылпиос дышетскыны быгатозы. Нош вуонояз аре 500 интылы школаос пуктыны малпало Кезын но Алнашын. Федерал программая Удмуртиын эшшо 38 сюрс дышетскисьёслы выль интыос кылдозы на. Тегъёс: Дышетон Ижкар Удмуртия школаос кивалтэт | Дышетон но тодос |
Майя Бывальцева 12–19 куартолэзе Эстониын лулчеберетъя но югдытонъя «Эстониын удмурт нуналъёс» ужрад ортчоз. Со сярысь вотэсысь бамаз ивортэ Удмуртиысь калык артистка, «Культурный капитал Ижевска» фондлэн кивалтӥсез Надежда Уткина. Фонд ужрадэз Россилэн но Эстонилэн улосвылъёсысьтыз коммерци луисьтэм огазеяськонъёс понна выль кенешон интыос кылдытон вылысь радъя. «Эстониын удмурт нуналъёс» улсын Пярну, Ида-Вирумаа, Пылва, Выру уездъёсын творчествоя пумиськонъёс, удмурт но эстон коллективъёслэн концертъёссы, йӧскалык сиён-юонъя но этнотекстилья мастер-классъёс ортчозы. Ӵектосэ пыриськисьёс: Надежда Уткина – Удмуртиысь калык артистка, «Культурный капитал Ижевска» фондлэн кивалтӥсез, Ашальчи Оки нимо йӧскалык премилэн лауреатэз; Мария Краснопёрова – суредась, этнодизайнер, чеберлыко киужъёсъя усточи; Лариса Быкова – суредась, этнокулинар, чеберлыко киужъёсъя усточи; Людмила Руукель – этнокулинар, «Финн-угор сиён-юонъя огазеяськон» ужъюртлэн кивалтӥсез (Пярну уезд). Тегъёс: Лулчеберет Удмуртия Эстония удмуртъёс | Лулчеберет но туризм |
Анжелика Тихонова корреспондент Удмуртиын тудву кошкон вакытлы дасясько. Со сярысь элькун тӧролэн но кивалтэтлэн пресс-службазы ивортӥз. Элькун кивалтэтлэн тӧроез Ярослав Семёнов 8-тӥ оштолэзьысен Удмуртиысь муниципал кылдытэтъёслэсь вань кужымзэс тудву кошкон вакытэз чакланы куштӥськом шуыса вераз. Тужгес бадӟым саклык висъяно уйпал ёросъёслы но Нылгалы. Удмуртиысь Гидрометцентрлэн ивортэмезъя, шутэтскон нуналъёсы элькунамы зоръёс вуыны кулэ, нош вордӥськонысен шуак +10…+15 градусозь шуныт кариськоз Ярослав Семёнов, Удмуртиысь кивалтэтлэн тӧроезСо пусйиз, шутэтскон нуналъёсы оперативной группаосты ужаны поттоно но дежурство радъяно шуыса. Ёрос тӧроос ву кошкон гумыосты, кыремъёсты дасянэз, сюресъёс вылысь ву кошкон сооружениосты сузянэз чакланы кулэ Ярослав Семёнов, Удмуртиысь кивалтэтлэн тӧроезМуниципал кылдытэтъёслы, гидротехнической сооружениослэн кузёооссылы но балансазы возисьёслы калыклы кышкытлык вайись пуктосазы уен-нуналэз дежурство радъяно. Тодэ вайытом, Удмуртиын шуръёс вылысь йӧэз пуштытъян ужъёс мыно. Тегъёс: Мерлык Удмуртия тудву инкуазь тулыс | Мерлык |
Майя Бывальцева 28-тӥ толшорлы Удмуртиын коронавирус инфекциен черлан 163 выль учыръёс пусйизы. Со сярысь элькунысь оперативной штаб ивортӥз. Выль висисьёс пӧлын 14 аресозь укмыс пиналъёс но 65 ареслэсь бадӟым 46 адямиос Черламъёсты шараязы: Ижкарын – 100 адями, Дэриё рсоын – 11, Глазкарын – тямыс, Балезино, Пичи Пурга ёросъёсын – сизьым, Глаз, Сюмси ёросъёсын – вить, Алнаш ёросын – ньыль, Можгаын, Яр, Ува ёросъёсын – куинь, Сарапулын – кык, Вавож, Грак, Кез, Кизнер, Сарапул ёросъёсын – одӥг. 177 адями висёнэз вормиз. Одӥг мурт кулӥз Туннэ нуналлы Удмуртиын выль коронавирус инфекциен черлан 25 сюрс 278 учыр лабораториосын зэматэмын. 21 сюрс 451 адями йӧназ, 332 мурт кулӥз. Та дыре 155 висисьёслэн тазалыксы секыт лыдъяське. Элькунын выль коронавирус инфекцилы 813 сюрс 105 эскеронъёс ортчытӥзы, берло нуналскын – 2 сюрс 627. Тегъёс: Тазалык Ижкар висён Удмуртия коронавирус | Тазалык |
Анжелика Тихонова корреспондент Кияса ёросысь Подгорной черкогуртысь лулчеберетъя юрт «Единая Россия» партилэн «Культура малой родины» федерал ӵектосэз улсын 1 миллион 711 сюрс манет басьтӥз. Со сярысь Кияса ёрослэн нимлыко сайтаз ивортэмын. Коньдонэз липетсэ воштыны, корказьзэ но сценазэ тупатъяны, юрт котырез мускытлэсь утён ужъёсты быдэстыны, висъетъёс куспысь ӧсъёсты но кык укноез воштыны кутозы. Ужъёсты туэ 15-тӥ гудырикошконэ йылпумъяны кулэ. Кык арня ӵоже ӝыны юртлэн липетэз воштэмын ини, корказьзэ но сценазэ тупатъян ужъёс кутскемын Владимир Марков, лэсьтӥськисьёслэн бригадазылэн мастерезШуг-секытъёс куазен сэрен кылдыло. Со сяна, липетэз серттэмзы бере, инъетэз сисьмем ини шуыса шараяськиз. Озьы ке но, лэсьтӥськисьёс ужъёссэс дыраз вуттозы шуыса оскыто. Вераны кулэ, Подгорной черкогуртысь лулчеберетъя юрт партилэн ӵектосаз кыкетӥ арзэ пыриське ини. 2018-тӥ арын ужъюрт федерал но элькун коньдэтъёсысь 1 миллион 300 сюрс манет басьтӥз вал. Соин учкисьёслы залэз тупатъязы, пластик укноос пуктӥзы, театр пуконъёс басьтӥзы. Со сяна, учкисьёслы залысь тылпу дыръя потон ӧсъёсты воштӥзы, сигез шуныт каризы. Тегъёс: Лулчеберет Удмуртия ЕдинаяРоссия тупатъянужъёс коньдон Кияса | Лулчеберет но туризм |
Туспуктэм: vk.com (Александр Васильев) Майя Бывальцева Можга ёросысь Сардан станциын 50 инытлы выль нылпи сад усьтӥзы. Пиналъёс но анай-атайёс понна шумпотымон ужрад 30-тӥ куартолэзе ортчиз, ивортӥз ёрослэн тӧроез Александр Васильев «ВКонтакте» мерлыко вотэсысь бамаз. « Анай-атайёслэн но визьнодасьёслэн мылкыдзы ӝутскемын: ваньмыз выль, чебер, яркыт, туала. Нош нылпиослэн тужгес баӟдым шумпотонзы группаосын но поръян интыын трос выль шудонъёс бордын – мӧзмыны дыр уз кыльы » Александр Васильев, Можга ёрослэн тӧроез Модельной юртэз пу юрт интые пуктӥзы. Нылпи сад ньыль гуртъёсысь пиналъёслы чакламын – Сарданысь, Русский Сюгаилысь, Удмурт Сюгаилысь но Ефремовкаысь. Ватсалом, нылпи садэз «Демография» йӧскалык ӵектос улсын пуктӥзы. Тодэ вайытом, Удмуртилэн тӧроез Александр Бречалов 31-тӥ куартолэзе Россилэн азьмуртэныз виддеоконфеернци амалэн пумиськонын ивортӥз, вить арскын элькунын «Демография» но «Образование» йӧскалык ӵектосъёс улсын 52 нылпи садъёс но 10 школаос пуктӥзы шуыса. Гурт интывылъёсьты азинтон программая Шаркан ёросысь Сосновкаын, Пичи Пурга ёрсоысь Аксакшурын нылпи садъёс лэсьто. Тегъёс: нылписад Можга пиналъёс йӧскалыкӵектосъёс Удмуртия | Дышетон но тодос |
ИА «Удмуртия» Удмуртилэн тӧроезлэсь ужзэ огдырлы быдэсъясь Александр Бречалов элькунысь тазалыкез утёнъя министрлэсь ужзэ быдэсъясез Алексей Чуршинэз ужезлэсь мозмытӥз. Со сярысь кивалтӥсь ивортӥз «Твиттерысь» бамаз. «Элькунысь тазалыкез утён удысын люкаськем ужпумъёс министерстволэсь ужзэ чутрак воштыны кулэ каро! А. Д. Чуршинэз отставкае келяй», — гожтӥз улосвыл кивалтӥсь. Тодэ вайытом, элькунысь тазалыкез утёнъя министерствоен Алексей Чуршин 2014-тӥ арысен кивалтӥз. Солэсь азьвыл Ижкарысь 10 номеро эмъяськоннилэн валтӥсь эмчиез вал. Тегъёс: Удмуртия АлексейЧуршин тазалыкезутён АлександрБречалов | Политика |
Анжелика Тихонова корреспондент 3-тӥ южтолэзе Ижкарын «Коляскаосын баскетбол» вожвылъяськон ортчоз. Со сярысь Ижкар администрацилэн пресс-службаез ивортэ. Стритболъя ӵошатсконъёсы Удмуртиысь 6 командаос пыриськозы. Стритбол – баскетболлэн «эшез». Но татын 3 адямиен кык командаос баскетбол площадкалэн ӝыныяз гинэ ог-огзы пумит шудо, тупсэс одӥг кульчое куяло. Котькуд командаын коляскаын пукись кык спортсмен но одӥг «таза» адями луыны кулэ. Ӵошатсконъёс 12 часысенн Ижкарысь эм кун академилэн выль спортъя залаз (Коммунъёслэн урамзы, 281) ортчозы. Ужрад Азьмуртлэн грантъёсъя фондысьтыз юрттэт басьтэм ӵектос улсын радъяське. Солэн ужпумез – секыт югдуре сюрем адямиослэн шугъяськонъёссы пала калыклэсь саклыксэ кыскон. Коляскаосын баскетбол - улыны мылкыд Тегъёс: Спорт Ижкар Удмуртия баскетбол сӧсыръёс | Спорт |
Майя Бывальцева 2-тӥ шуркынмонлы Удмуртиын 356 сюрс 88 адями пуэдлэсь прививка пуктӥз, со элькунын улӥсьёс пӧлысь 23,7 процентэз (чакламелэсь 39,5 процентэз). Со сярысь Роспотребнадзорлэн улосвылъя управлениезлэн пресс-службаез ивортӥз. Прививка пуктэмъёс пӧлын 146 сюрс 849 нылпиос но 1 сюрс 891 секытэн нылкышноос 26-тӥ коньывуонысен 1-тӥ шуркынмонозь Удмуртиын паласькись лек вирус инфекциен (ОРВИ) 9 сюрс 95 адями черлаз, со пӧлын 14 аресозь 4 сюрс 362 пиналъёс. Ӝыны палаез висисьёс – Ижкарын улӥсьёс. Кынман висёнъёсъя эпидеми гож арлыдоос чотын 18,7 процентлы ортчиз Туннэ нуналлы элькунын паласькись лек вирус инфекцилы но грипплы 7 сюрс 200 эскеронъёс ортчытӥзы. Пуэд вирусъёс та дырлы шараямтэ. Тодэ вайытом, 2020-тӥ арын 60 процентэзлы Удмуртиын улӥсьёслы грипплэсь прививка пуктыны малпало. Тегъёс: Тазалык Ижкар Роспотребнадзор висён Удмуртия грипп | Тазалык |
Майя Бывальцева Алнаш ёросысь Асанысь аграрно-технической техникумын вить выль мастерскойёс усьтӥзы. Сыӵе луонлык Росси азьмуртэн Владимир Путинэн кичӧлтэм «Образование» йӧскалык ӵектос улсын кылдӥз. Со сярысь Удмуртиысь тӧролэн но кивалтэтлэн пресс-службазы ивортӥз. Удмуртиын Гуртлэн арез азьын куинетӥяз шор ёзо ӧнер дышетсконниын выль мастерскойёс усьтӥськомы ни. Ми Можгаысь агропромышленной коллеже но Уваысь ӧнеръя колледже вуылӥмы ни. Асанын мастерскойёс мукетгес, малы ке шуоно татын асьсэлэн пудо вордонъя подсобной возёссы вань, мукет колледжъёсын со ӧвӧл. Тӥрлык котькуд ужъюртлы нимаз быръемын. Татын со ас ӧрезъя ужаны ӧръямын. <…> Со техникумлэн азинсконаз выль тубат Светлана Болотникова, Удмуртиысь дышетонъя но тодосъя министрТехникумын «Ветеринария», «Геномная инженерия», «Сельскохозяйственные биотехнологии», «Сити-фермерство», «Эксплуатация сельскохозяйственных машин» лабораториосты кылдытыны федерал но элькун коньдэтъёсысь 50 миллион манет висъязы. Со коньдонэн скал кыскись робот, тракторъёс, пресс-подборщик, микроскопъёс, ультразвукен эскерись аппаратъёс, шейкер-инкубаторъёс, сюйтэк будосъёсты будэтон сӧзнэтъёс но мукет тӥрлык басьтӥзы. Асанысь аграрно-технической техникум Россиысь одӥгез вашкалаез дышетсконни луэ. Удмуртиысь гурт возёслы ужасьёсты татын 126 ар дасяло ни. Техникумысь 27 сюрлэсь трос ӧнерчиос потӥзы, туннэ 400-лэсь трос студентъёс тодон-валанъёс люкало. Дышетон ваньбурзэс выльдон выль ӧръёс усьтыны луонлык сётӥз. Ми куинь выль ӧръёсъя лицензиос басьтӥм: «Электрификация и автоматизация сельского хозяйства», «Эксплуатация сельскохозяйственной техники и ремонт» но «Технология переработки сельскохозяйственной продукции». Та ӧнеръёс милем ужмыя матын луо. Толэзь азьвыл гинэ лицензия басьтӥм, группаос люкамтэ на. Группаосын быдэн 25 адями дышетскоз шуыса малпаськом Надежда Федотова, Асанысь аграрно-технической техникумлэн кивалтӥсезАлнаш ёрослэн тӧроез Алексей Семёнов пусйиз, выль мастерскойёсты усьтон агропром огъетын ужасьёслэсь данзэс будэтыны юрттоз. Техникумын гурт возёс удысын ужасьёс тодон-валанъёссэс паськытатыны быгатозы. Тодэ вайытом, выль мастерскойёсты Сарапулысь педагогикая колледжын, Можгаысь агропромышленной колледжын но Уваысь ӧнеръя колледжын усьтӥзы ни. Шуркынмон пумозь Ижкаырсь лэсьтӥськонъя колледжын эшшо вить лабораториос ужаны кутскозы. 2021-тӥ арын выль мастерскойёс Удмуртиысь кык колледжын усьтӥськозы. «Молодые профессионалы» федерал ӵектос улсын Мерлыкъя но педагогикая элькун колледжлы но Совето Союзысь Герой Ф. А. Пушина нимо элькун эм колледжлы 20 миллион манет пала висъялозы. Нош 2024-тӥ арозь Удмуртиын 50 туала мастерскойёс кылдыны кулэ. Тегъёс: Дышетон Удмуртия шорёзоӧнердышетсконниос Алнаш СветланаБолотникова 100ар | Дышетон но тодос |
Туспуктэм: Руслан Нуриахметов Майя Бывальцева Удмуртиын эмчи доры, со пӧлын сюбег ӧръёсъя ӧнерчиос доры, гожтӥськыны капчигес луиз. Асгожтӥськонъя улосвыл порталлэн мобильной пӧртэмлыкез (версиез) кылдӥз. Со сярысь элькун кивалтэтлэн тӧроезлэн воштӥсез Эльвира Пинчук Телеграм-каналаз ивортӥз. Ватсэтъёсын магазинын со «К врачу» (6+) нимаське. Смартфонэ кыскем бере ас улосвылэз («Удмуртская Республика») быръёно но ӵектэм амалъёс пӧлысь одӥгезъя пусйиськонэз (регистрациез) йылпумъяно. Ватсэтлэн мобильной пӧртэмлыказ Госуслугиысь аккаунт пыр но пусйиськыны луэ, соку ватсаса электрон почтаез гожтыны но выль паролез йырын возьыны кулэ уз луы. Тодэ вайытом, Удмуртиын эмчи доры гожтӥськыны Кун юрттӥськетъёсъя огъя портал но Эм юрттӥськетъёсъя улсовыл портал пыр луэ. Госуслуги пыр гожтӥськыны луэ со эмъюртэ гинэ, кудӥз борды тӥ юнматэмын. Улосвыл портал пыр сюбег ӧръя вань ӧнерчиос доры, улон интыез лыдэ басьтытэк, гожтӥськыны, озьы ик нимез вазьман баме пыртыны яра. Вотэс пыр гожтӥськыны луонлык ӧвӧл ке, 122 номеръя, 8-800-100-24-47 номеръя яке эмъяськоннилэн регистратураяз жингрытысав азиськыны луэ. Тегъёс: Тазалык Технологиос Удмуртия | Тазалык |
Алёна Григорьева Анжелика Тихонова корреспондент Удмурт егитъёслэн кырӟанъя лулчеберетсы огвыллемгес луэ. Но отын но, котькытын сямен, аспӧртэмлыко адямиос вань. Соослы нимысьтыз саклык висъяны луэ. Иворъёсъя «Удмуртия» агентство удмурт кылын кырӟась егит артистъёсын тодматскыны ӵектэ. 1. Богдан Анфиногенов Богдан — кылбурчи, солэн кылбуръёсаз огдыре 3–4 кылъёс сурасько-пожасько; со литературая калыккуспо премилэн лауреатэз; историк; Россиысь тодосъя академилэн Урал ёзэтысьтыз Историяя, кылъя но литературая Удмурт институтысь аспирант; тодмо кырӟась. Крезьгур удысын но Богдан ассэ пӧртэм сямен возьматэ. Пӧртэм вакытъёсы солэн нимыныз герӟаськемын вал Amiso Wott, Ullapala Boy, Мурӝол Undergroung, «Малыми» проектъёс. Нош нимыз эшшо но паськытгес вӧлмиз «Суперудмурты» кырӟанэзлы луыса. Отын со удмурт калыкез «засиженной юртаысь» потыны ӧтиз. Огъя учконо ке, троссэ кырӟанъёссэ, оло, ваньзэ но, удмуртлыкен герӟаськем мерлык ӧр висъя. Но 18 аресозяз егит пияш удмуртъёслэн кылынызы но, лулчеберетэнызы но воксё тунсыкъяськымтэ. Сыӵе мылкыдыз УдГУ-ысь историяя факультетэ пырем бераз сайкам. «Маргарита Гришкиналэсь «Удмурты. Этюды из истории IX—XIX вв.» книгазэ лыдӟем бере, мынам сюлэмам кыӵе ке вӧсь кылдӥз. Книгаын туж трос шугадӟонэн, лулпушлы секыт учыръёсын герӟаськем югдуръёс верамын. Соку мон ас поннам малпай: адямиос Иван Грозный Казанез ас улаз басьтыку бырылӥллям, нош тон кылзэс но уд тодӥськы», — тодаз вае Богдан. Мурӝол Underground & T.-D.A.B feat. Дыдыкай - Super Удмурты 2. Ladi Sveti Ladi Sveti — Silent Woo Goore группаын кырӟасьлэн, Светлана Ручкиналэн нимаз проектэз. Группаын Светлана рок амалэн кырӟанъёсты быдэстэ ке, Ladi Sveti — со поп-крезьгур, ненег, яратон сярысь кырӟанъёс. «Ladi Sveti — со Светӥлэн крезьгурчи но кырӟась устолыкъёссэ (кудъёсыз пӧртэм вакытэ синмаськытӥзы туала лулчеберетын бадӟым инты басьтӥсь Артемий Троицкиез, Марат Гельманэз но Леонид Бурлаковез), Ксения Евсеевалэсь кылбурчи быгатонлыксэ но Дмитрий Якимовлэсь саунпродюссер устолыксэ огазеян», — пусйиз лулчеберет удысэз эскерись Александр Старков. 2015-тӥ арын гужем Светлана «Веръя» нимо макси-синглзэ поттӥз, отчы 6 кырӟанъёсыз пыризы. Куд-огъёссэ соос пӧлысь радио пыр кылзыны луэ, Ижкарысь ӟуч кылын ужасьёсысьтыз но. Ladi Sveti «Выль кен» 3. Ксения Ахметханова Ксения Ахметханова — йӧно нылаш. Со история но политология удысъёсын ӧнерчи, кылем арын Удмурт кун университетэз йылпумъяз, нош али Удмуртиысь Кун Кенешын ужа. Концертъёс но кырӟанъёс бордын ужан — тунсыкъяськон гинэ, шуэ Ксения. Калыке шер пота ке но, нылаш удмурт сцена вылын ас интызэ шедьтӥз. Тодманы луоно аспӧртэмлыко куараез, ас сяменыз кырӟамез но сабырлы, но со вакытэ ик лулысь-сюлмысь быдэстэмез висъяло сое мукет кырӟасьёслэсь. Ксения вордскиз но будӥз Башкортостанын. Сцена вылэ нырысьсэ 2 аресказ семья ансамбленызы потӥз. Кырӟаны но, крезьгуро инструментъёсын шудыны но нокытын ӧз дышетскы, но пичи дырысеныз кунгож сьӧрысь англи кылын кырӟанъёсын тунсыкъяськиз, со ик солэсь крезьгур шӧдонзэ но кылдытӥз. Али солэн яратоно кырӟасьёсыз луо Sia, Ed Sheeran, Sam Smith но One republic группа. Ксения соослэсь кырӟанъёссэс удмурт кылэ берыктэ но каверъёс кылдытэ. «Туж потэ выль, ас кырӟанме, но со выллем стилен. Валасько, со ваньмызлы уз кельшы, сыӵе кырӟанъёсын мон аслым ним но уг лэсьты. Но мон азьланьто кырӟаны сое, мар мыным кельше, собере учком. Бадӟым ужпумъёс со ласянь мон уг пуктӥськы», — шуэ нылаш. Гужем пумын Ксениялэн нырысетӥ клипез потӥз. Со удмурт вотэсын пукисьёс пӧлын туж вӧлмемын. Ксения Ахметханова - Тонэ Веръян 4. Иван Белослудцев Кез Ёросысь Иван Белослудцев Удмурт кун университетэ дышетскыны пырем бераз ик ас факультетаз «кизили» луиз. Кылбуръёс но крезьгур гожъя, ас кырӟанъёссэ ас шудэмез улсын ик быдэстэ. Иван тросэзлы (тужгес но нылъёслы) тодазы кылиз яратон сярысь балладаосыныз — ненег но небыт кырӟанъёсыныз. Куд-огъёсыз соос пӧлысь «Пузкар» удмурт фильмлы саундтрекъёс луизы. Ӵапак Иванлэн куараеныз ик кырӟаз фильмысь валтӥсь герой но. 2012-тӥ арын Белослудцев но солэн «4 чебер пиос» группаез Удмуртилэсь данзэ Испаниын калыккуспо конкурсын — пичи калыкъёслэн Liet International Евровидениязы утизы. Пиос 9-тӥ инты басьтӥзы. 2015-тӥ арын соослэн Финляндиын пичияк гастрольёссы вал. Учкисьёс соосты туж шуныт пумитазы. 2015-тӥ арын сӥзьыл Иван армие кошкиз, нош кемалась ик ӧвӧл дораз бертӥз. Озьыен, матысь дыре выль кырӟанъёссэ возьмано. Иван БЕЛОСЛУДЦЕВ - «Тау тыныд» 5. Анастасия Иванова Быдэ вуымтэ вакытлэн романтикаез, дӥсьтӥсь метафораос, удмурт крезьгурлы аспӧртэмлыко луись поп но рэп ӧръёсты герӟан. Кырӟась, кылбурчи но крезьгурчи Анастасия Иванова кӧня ке ар талэсь азьло тодмо луиз. Соку Алнаш ёросысь школаын дышетске вал ай. Со ас понназ гитараен шудыны, видео гожъяны дышетскиз но гожтэмъёссэ вотэсэ поттаз. Соку сое Ижкарысь продюссеръёс синйылтӥзы, кӧня ке кырӟанъёссэ гожтыны ӵектӥзы. Озьы соос удмурт радиоын шудыны кутскизы. Туннэ нуналлы Анастасия УдГУ-ын2-тӥ курсын дышетске. Дышетсконэн сэрен кырӟаны дырыз уггес кыльы ни шуэ. Эшшо туж востэм но ас кужымезлы оскисьтэм шуыса ватса. Озьы ке но, Настя азьланяз улонзэ крезьгурен герӟалоз шуыса малпанэз уг палэнты. Но со понна «чебер, шонер но ӧнерлыко» кырӟаны дышетскемез потэ. «Удмурт эстрадаын шоро-куспо кырӟасьёс (нош мон асме ӵапак сыӵеос пӧлы пыртӥсько) озьы но трос», — валэктэ нылаш. Тегъёс: Лулчеберет Удмуртия удмуртъёс крезьгурчиос кырӟан крезьгур | Лулчеберет но туризм |
Наталья Тетерина Туннэ, 11-тӥ толшоре, Удмуртиын пилемо луоз. Кызьы ивортэ Россиысь МЧС-лэн элькунъя валтӥсь управлениезлэн пресс-службаез, удмуртарняе уйпал но шор ёросъёсын кӧня ке лымы усёз. Тӧл лымшор палась секундскын 6-11 метре пельтоз. Элькунъя нуназе -8…-13 градус луоз. Тегъёс: Удмуртия куазь инкуазь | Инкуазь |
Туспуктэм: ИА "Удмуртия" Наталия Сильвестрова Ижкарын пуэдлэсь вакцинаци нуыны калык пӧлы потэм пунктъёслэн нырысетӥ ужан нуналъёсазы 294 адями привика пуктӥз. Оглом Удмуртиын 139 сюрс 347 мурт вакцинациез ортчиз ин. Со сярысь элькунысь тазалыкез утёнъя министерстволэн пресс-службаез ивортӥз. Удмуртиын улӥсьёс понна ватсам пунктъёс ужалозы: Вузкаронъя «Флагман Дисконт» центрын (Удмуртской урам, 255) 26-28 куарусёнэ 15 часысен 19 часозь; «Мой порт» центрын (Киром нимо урам, 144) 26-28 куарусёнэ 15 часысен 19 часозь; «Сигма» центрын (Широкой пролка, 53) 28-29 куарусёнэ 15 часысен 20 часозь; «Талисман» центрын (Холмогоров нимо урам, 11) 29-тӥ куарусёнэ 15 часысен 19 часозь; Удмуртиысь зоопаркын (Киров нимо урам, 8) 29-30 куарусёнэ 10 часысен 15 часозь. Вакцинаци пункт 25-тӥ куарусёнысен мерлык тазалыкъя элькун центрын (Октябрьлы 50 ар, 21) ужаны кутскиз. Прививка пуктыны вордӥськонысен удмуртарняозь 8 часысен 18 часозь луоз (13 часысен 13 час 30 минутозь вис). Сьӧре одно ик паспорт, СНИЛС но эм утетъя полис кутоно. Озьы ик прививка улон интыя эмъяськонниын пуктыны луэ. Улосвылэ эшшо 17 сюрс доза «Гриппол Плюс» вуиз. Тодэ вайытом, Удмуртиын укмыс школаос паласькись лек вирус инфекциос сэрен карантинэ ворсамын. Тегъёс: Тазалык пуэд вакцина Ижкар Удмуртия | Тазалык |
Майя Бывальцева «Удмурт Кенеш» огазеяськонлэн Сарапул карысь ёзэтэз вань мылкыд карисьёсты удмурт кылъя дунтэк курсъёсы ӧте. Со сярысь ивортэ Удмуртиысь Калыкъёслэн эшъяськон юртсылэн пресс-службаез. Куинь толэзьем курсъёс «Электрон» лулчеберетъя юртын тулыспалэ кутскозы. Нырысетӥез радъян пумиськон 31-тӥ толшоре ортчоз. Ватсалом, удмурт кылэз дышетыны мылкыд карисьёсты Сарапулын кыкетӥзэ люкало ни. Тегъёс: Мерлык Дышетон Сарапул Удмуртия удмурткыл | Дышетон но тодос |
Анжелика Тихонова корреспондент Удмуртиысь каръёсысь школаосын ужась 196 егит дышетӥсьёс одӥг пол висъяськись тыронъёсты басьтозы. Нырысетӥ ар ужамзы понна 40 сюрс манет сётозы. Со сярысь элькунысь дышетонъя но тодосъя министерство ивортэ. Дышетӥсьёслы тыриськонъёслы элькун коньдэтысь 7 миллион 840 сюрс манет висъязы Удмуртиысь дышетонъя но тодосъя министерствое оглом 199 куриськонъёс вуизы. 20-тӥ шуркынмонэ нимысьтыз ӧри ваньзэ соосты эскериз но 196-зэ умоен лыдъяз. Ужкагазъёсты ӧжытэзтэк 100 процентлы шонер быдэстӥзы. Сыӵе луонлык егит дышетӥсьёсын ялан кусып воземенымы кылдӥз. Дышетонъя но тодосъя улосвыл министерствое трос вазиськонъёс вуизы. Министерствоысь ӧнерчиос вазиськисьёслы телефон пыр валэктонъёс сётъязы, озьы ик вань ивор удысэтлэн сайтаз поттэмын вал но ивортодэт вӧлмытӥсьёс пыр ивортон уж мынӥз Ольга Карпова, Удмуртиысь дышетонъя но тодосъя министерствоысь валтӥсь ӧнерчи-экспертТодэ вайытом, шоръёзо но вылӥ ӧнер дышетсконниосты йылпумъям егитъёслы ватсаса кун юрттэт сётыны кичӧлтонэн Удмуртилэн тӧроез Александр Бречалов потӥз. Юрттэт улосвыламы школаосын ужасьёслы кулэяськонэз кулэстон понна чакламын. Со сярысь воштӥськонъёсты катрадлыке туэ пӧсьтолэзе пыртӥзы. Выльдӥськонъёсъя кун юрттэт басьтыны каръёсысь дышетон юртъёсы 2018-тӥ арын 1-тӥ гудырикошконысен интыяськем егит ӧнерчиос быгато. Куриськонъёсты таяз арын куарусёнысен кутыны кутскизы. Со сяна, 2019-тӥ арын 40 сюрс, 60 сюрс, 80 сюрс манет тыр одӥг пол тыриськись коньдонэз гуртъёсы ужаны интыяськем 377 егит ӧнерчиос нырысетӥ, кыкетӥ но куинетӥ арзэ ужамзы понна басьтӥзы. Гуртъёсысь егит ӧнерчиослы юрттэт сётон понна 22 миллион манет пала висъязы. Тодэ вайытом, 2020-тӥ арын Удмуртиын «Земский учитель» федерал программа ужаны кутскоз. Тегъёс: Ижкар егитъёс Удмуртия коньдон дышетӥсьёс Дышетонъянотодосъяминистерство 100ар | Дышетон но тодос |
Анжелика Тихонова корреспондент Удмуртиын Быдӟым Атыкай ожын бырем ожгарчилэсь, 1910-тӥ арын 18-тӥ коньывуонэ вордӥськем Кез ёросысь Удмурт-Зязьгор гуртысь Михаил Константинович Игнатьевлэсь ӵыжы-выжыоссэ утчало. Со сярысь Ижкар администрацилэн пресс-службаез ивортэ. Рядовой Михаил Игнатьев Удмурт АССР-ысь Кез ёрос военкоматэн 1941-тӥ арын 2-тӥ коньывуонэ армие басьтэмын вал. Службазэ Шундыпуксёнпал фронтысь 33-тӥ армиысь 17-тӥ стрелковой дивизиысь 1316-тӥ стрелковой полкын нуиз. Ожгарчилэсь лысьӧмъёссэ Смоленск улосвылысь Тёмкинно ёросысь Мурыгино гуртысь азьвыл госпитальлэн шайвылысьтыз 2016-тӥ арын 6-тӥ куартолэзе Москваысь утчаськисьёслэн «Обелиск» отрядысьтызы волонтёръёс шедьтӥзы. Бӧрысь соосты со ёросысь ик Васильевское черкогуртын огъя шае ватӥзы. Со дырысен волонтёръёс ожгарчи сярысь ужкагазъёсты но ватэм интыезъя тодметъёсты сётыны Михаил Игнатьевлэсь ӵыжы-выжыоссэ утчало. Юанъёсын Москваысь утчаськисьёслэн «Обелиск» отрядысьтызы волонтёрлы roza-fattahova@mail.ru электрон почтае вазиськыны луэ. Тодэ вайытом, Вормонлы 75 ар тырмон азьын Удмуртиын «Письма сквозь время» книга поттыны малпало. Тегъёс: Ижкар Кез Удмуртия ВормонНунал БыдӟымАтыкайож | Мерлык |
Майя Бывальцева Кӧснуналэ, 27-тӥ толшоре, Ижкарын Удмуртиысь иворъёсты вӧлмытӥсь ёзэсъёслэн котырес ӝӧк сьӧрын кенешонзы ортчиз. Журналистъёс но ӧтем ӧнерчиос вераськизы, кызьы ӟечгес ужано вуоно вакытысь лыдӟись понна. Ужрад Россиысь прессалэсь нуналзэ но «Удмуртская правда» газетлы 100 ар тырмонэз пусъён улсын радъяськиз. Ялэм ужпумъя бадӟым ивортонъёс лэсьтӥзы тодмо социологъёс: Нижний Новгородысь «Экспертный центр «Мера» огазеяськонлэн кивалтӥсез Сергей Борисов но Удмурт кун университетысь дышетӥсь, Ижкарысь Мер палаталэн ёзчиез Дмитрий Шевкунов. Серегй Борисовлэн верамезъя, ялан вошъяськись дуннеын вань со, марлы кулэяськон ноку уз ышы: адямиослэн тунсыко, пайдае но оскымон иворъёсты тодыны мылкыдзы. Югдытон уж нуись газетъёс кулэлыксэс ноку уз ыштэ, шуиз со. Дмитрий Шевкунов 2000-тӥ аръёсы вордскем лыдӟисьёс сярысь вераськиз. Кызьы возьмато эскеронъёс, егитъёс газетъёсты туж ик кулэ уг каро. Пинал лыдӟисьёслэн куронъёссылы тупан понна газетъёс воштӥськыны кулэ. Удмуртиысь печатной изданиос сое ӟеч валало: ваньмыз сямен соос туннэ дунневыл вотэсэ потэмын, нош «Удмурт дуннелэн» «Дарт» ватсэтэз нырысетӥез элькунысь газетъёс пӧлын ватсам дуннеен (дополненная реальность) потӥз. Удмуртиысь Журналистъёслэн огазеяськонэнызы кема аръёс ӵоже кивалтэм Людмила Прокошева пусйиз, лыдӟисьёс газетлы кулэяськонэз медаз ыштэ шуыса, отын аналитикая тросгес материалъёс луыны кулэ, угось вакчияк иворъёсты туннэ ӝоггес тодыны луэ интернет, телевидение но радио пыр. Удмуртиысь печатья но калыке ивортодэт вӧлмытонъя агентстволэн кивалтӥсез Александр Воронцов журналистъёсты Россиысь печатья нуналэн ӟечкылаз но пусйиз: зэмлыко луон — вань журналистъёслэн мереткылзы (девиз) луыны кулэ. Кенешез йылпумъяса, иворъёсты вӧлмытон удысын ужасьёсты но журналистъёсты пӧртэм данъетъёсын пусйизы. Удмурт журналистъёс Владимир Михайлов, Александр Бикузин но Мария Векшина Эрик Батуев нимо йӧскалык премиез басьтӥзы. Тегъёс: Мерлык Ижкар СМИ Удмуртия | Мерлык |
Майя Бывальцева Майя Бывальцева 12+ 21-тӥ южтолэзе Удмуртиысь йӧскалык лыдӟетъюртын «Дэри ёрос – Удмуртилэн литературая шоркарез» программалы нимлыко кутскон сётозы. Со сярысь ужъюртлэн пресс-службаез ивортӥз. Ужрадэ лыктэмъёслы Дэри ёросын вордскем кылбурчилэн Эрик Батуевлэн кылбуръёсызъя «Эриктэм Эрик» композициез возьматозы, сое удмурт драматург Серегй Антонов пуктӥз. Кутсконэз 18 часын, билетэз азьвыл ик лыдӟетъюртысь басьтыны яке чӧлсконпусъя кельтыны кулэ. 2022-тӥ ар ӵоже программа улсын Дэри ёросэн герӟаськем гожъясьёсын, журналистъёсын пумиськонъёс радъялозы. Котькуд ар Дэриын фольклоръя Д. К. Зеленин нимо «Окно в небо» калыккуспо фестиваль ортчылэ, со улсын «Зеленин лыдӟонъёс» радъясько. Ужрад Люк чергогуртын вордскем тодосчилы, этнографлы но фольклористлы, дышетӥсьлы Дмитрий Зеленинлы сӥземын. Дэри музъем Влександр Вотяковен, Граигорий Петуховен, Иван Дядюковен, Алла Кузнецоваен, Валерий Батуевен данъяське. Туннэ литератураез эскеро но азинто Вячеслав Ар-Серги, Пётр Захаров, Татьяна Владыкина, Вера Пантелеева, Татьяна Душенкова. Тодэ вайытом, Йӧскалык лыдӟиськонни «Удмурт Элькунысь муниципал кылдытэтъёслэн литератураоссылэн нуналъёссы» программазэ улосвылысь лулчеберетъя министерство юрттэмен ортчытэ. Ӵектос 2017-тӥ арын Алнаш ёрос литературалэн ареныз кутскиз. Та дырозь Литератуаря шоркар нимез Можга, Пичи Пурга ёросъёс нуллӥзы ни. Дэри ёрослы эстафетаез Сарапул ёрос сётӥз. Тегъёс: Удмуртия Ижкар Литература Йӧскалыклыдӟетъюрт автозавод | Лулчеберет но туризм |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртиысь трос нылпиё 20 анайёс «Анайлэн данэз» («Материнскя слава») пусэз басьтӥзы. Улосвыллэн тӧроез Александр Бречалов Анайлэн нуналэз азьын нылкышноосты ӟечкылаз но кун элькун данъетъёсты сётӥз. Со сярысь тӧролэн но кивалтэтлэн пресс-службазы ивортӥз. « Асьтэ улонэныды тӥ возьматӥскоды, кыӵе луыны кулэ семья – бадӟым, тупась, шудо. Удмуртиын сыӵе йылолъёсты утёнэз туж гажало. Пи но атай сямен тодӥсько, семьяын анайлэн валтӥсь интыез. Вань вормонъёсмы сьӧрын сылӥськоды тӥ. Анайёс милемлы нырысетӥ моральной дунлыкъёсты пыӵато, лякыт, валась, сэзь но пуктэм ужпумъёсты быдэстонын кужмо луыны дышето » Александр Бречалов, Удмуртилэн тӧроез Данъетэз басьтӥсьёс пӧлын Эгра ёросысь Елна Корепанова, картэз ӵош со куинь пиоссэ будэтӥз. Куиньназы ожгарчи луизы, бадӟымез «За отвагу», «За отличие в военной службе», «За службу в морской пехоте» медальёсын пусъемын ни. « Ми картэным ӧм но малпаллялэ, пиосмы одӥг ӧнер быръёзы но ожгар дӥсь дӥсялозы шуыса. Туннэ котькудӥз ас интыяз службазэ нуэ, сыӵе кыл сётӥзы присяга кутонын. Та данъет – анайлэсь ужзэ вылӥ дунъет » Елена Корепанова, трос нылпиё анай Юаменск ёросысь Ирина Стрелкова ӟуч кылъя но литератуаря дышетӥсь, кузпалыныз ӵош куинь пиоссэс будэтӥзы. Ваньзы ас удыссэс шедьтӥзы, бадӟымез пизы ачиз трос нылпиё атай луиз. «Анайлэн данэз» пус Удмуртиын 2005-тӥ арын юнматэмын вал. 17 арскын сое быдэс элькунысь 779 нылкышноос басьтӥзы ни. Ватсалом, та дыре Удмуртиын 26 сюрслэсь ятыр трос нылпиё семьяос, отын 80 сюрслэсь трос пиналъёс будо. Тегъёс: Удмуртия анайёс данъетъёс | Мерлык |
Майя Бывальцева «Удмуртия» издательство истори тодосъя докторлэсь, профессорлэсь Карл Пономарёвлэсь «О судьбе удмуртского народа» книгазэ поттӥз. Кызьы вераз ивортодэтъя «Удмуртия» агентстволы ужъюртысь валтӥсь редактор Георгий Грязев, книгае тодосчилэн пӧртэм аръёсы пӧртэм изданиосын потэм статьяосыз огазеямын. Карл Александрович Удмурт Элькунлы 100 ар тырмон азьын юри соосты люказ одӥг липет улэ-а, мар-а шуод ни но сыӵе книга кылдытӥз. Табере удмурт движенилы, удмурт культуралы статьяос, финн-угор движение сярысь малпанъёсыз, удмурт кылэз школаосын дышетон сярысь статьяос тани люкамын одӥг книгае Георгий Грязев, «Удмуртия» издательстволэн валтӥсь редакторезСтатьяос пуштроссыя ньыль люкетэ огазеямын. Нырысетӥяз Ижкарын Удмурт клублэн кылдэмез, аслаз удмурт движение пыриськемез но кивалтэмез, со вакытысь шуг-секытъёс, кивалтӥсьёсын одӥг кыл шедьтон понна кызьы ужамзы сярысь вера. «Удмуртиын нырысетӥосыз асьсэ огазеяськонзэс кылдытӥзы бигеръёс - Татарский общественный центр (ТОЦ). 16-тӥ толшоре 1988-тӥ арын Ижкарын Удмурт клуб кылдытэмын вал». (книгаысь чуръёс) Книгалэн кыкетӥ люкетэз удмурт этнослэн азинскемезлы сӥземын. Татын бадӟым саклык висъя со историезлы но: нырысетӥ съездысен кутскыса, со пӧртэм дунъет сётэ, солэсь кулэлыксэ, солэсь удмурт калыклэн историяз интыез сярысь, ваньзэ радъя со но возьматэ удмурт движенилэсь туала вакытэ кызьы азинскемзэ. Адӟе янгышъёссэ но, умой палъёссэ но, аслэсьтыз малпанъёссэ вера та пумысен Георгий Грязев, «Удмуртия» издательстволэн валтӥсь редакторезКуинетӥ люкетаз Карл Пономарёв огъя финн-угор движение сярысь вера – Россиын но, кунгож сьӧрын но. «15-16 куартолэзе 1992-тӥ арын Удмурт Элькунлэн шоркараз Ижкарын Росси Федерациысь финн-угор калыкъёслэн I ӧтчамзы ортчиз. Со дас одӥг ужкагазъёсты кутӥз. <…> Ӧтчамын Росси Федерациысь финн-угор калыкъёслэн ассоциацизы кылдытэмын. <…> Ӧтчам 1992-тӥ арын шуркынмонэ Сыктывкарын Финн-угор калыкъёслэсь дунневыл конгрессэс ортчытон сярысь пумкылъян кутӥз <…>» (книгаысь чуръёс) Бичетлэн ньылетӥ люкетаз пӧртэм катъёс дасян бордын ужамез сярысь статьяос пыртэмын. Озьы ик удмурт кылэз школаосын дышетон сярысь вераськон мынэ. Со, пӧртэм документъёс, пӧртэм лыдпусъёс вылэ чӧлсыкса, сыӵе анализ лэсьтэ, кызьы мынэ удмурт кылэз дышетон, кыӵе югдур удмуртлык шаерамы возиськонэн… <…> Адями ачиз тодосчи бере, солэн быгатонлыкез вань ӵошатыны, тӥни со 50-60 аръёсты басьтыса, 70-тӥоссэ но, 20-тӥ даурлэсь кутсконзэ но туала нуналэз басьтыса. <…> Со яраос ваньмыз поттэмын, усьтэмын и валэктэмын, мар бордын ужаны кулэ Георгий Грязев, «Удмуртия» издательстволэн валтӥсь редакторезГеоргий Грязев чакламъя, та книга нырысь ик пайдалыко луоз историен тунсыкъяськисьёслы. Озьы ик кивалтӥсьёслы – соос син азязы пуктыны быгатозы, кыӵе янгышъёс лэсьтэмын вал пӧртэм аръёсы. Со валаны юрттоз, оло, кыӵе амалъёс быръёно кылдэм ужпумъёсты сэрттон-пертчон понна. Издательствоысь валтӥсь редакторлэн кылъёсызъя, вуоно 10-20 аръёсы таӵе книга уз поты ни, дыр, «малы ке шуоно татын кышкатэк возьматэмын но усьтэмын удмурт движенилэн пӧртэм палъёсыз: урод палъёсыз но, умой палъёсыз но. Ваньмыз со сётэмын зэмлыкен <...>». Уката но мыным пусйымон потӥз удмурт кылэз дышетон пумысен статьяосыз, малы ке шуоно Карл Александрович ачиз ужамын ас вакытаз калыкез дышетонъя министр луыса, соин ик со югдурез 50-60 арысен умой тодэ но, со аръёсты туала арен ӵошатыса, со лыдпусъёс вылын возьматэ, кыӵе югдур та удысын. Сюлэм висёнъёссэ усьтэ но дэмла сюресъёс, кызьы та ужпумысь потыны. Малпасько, таӵе кышкатэк-а, мар-а шуод верам, именно аргументированно верам, - со туж дуно потэ Георгий Грязев, «Удмуртия» издательстволэн валтӥсь редакторез «2000/01 – 2011/12 дышетскон аръёсы <…> удмурт кылэз дышетӥсь школаослэн лыдзы 408-ысен 261-ёзь кулэсмиз (147-лы_, нош дышетскисьёслэн 33 сюрс 131-ысь 17 сюрс 263-ёзь (15 сюрс 868 адямилы). <…> 1926-тӥ арын 99,1 процентэз удмуртъёс анай кылынызы удмурт кылэз лыдъяло ке вал, 2010-тӥ арын – 55,6 процентэз». (книгаысь чуръёс) Георгий Грязевлэн верамезъя, Карл Пономарёв ачиз вань статьяосты люказ, книгаез 500 экземплярен ас коньдонэныз поттӥз. Валтӥсь тиражзэ лыдӟиськонниослы, школаослы кузьманы малпа, но мылкыд карисьёс сое издательстволэн вузкаронниысьтыз но шедьтыны быгатозы. Книга 12 ареслэсь бадӟым лыдӟисьёслы чакламын. Тегъёс: Мерлык Лулчеберет Ижкар Удмуртия история удмуртъёс книгаос удмуртлык | Мерлык |
Анжелика Тихонова корреспондент Эгра ёрослэсь данзэ «Элькуновидение-2019» вожвылъяськонын Елизавета Лекомцева утёз. Нылаш ужрадэ кыкетӥ арзэ пыриське ини. Ивортодэтъя «Удмуртия» агентстволэн корреспондентэзлы со кыӵе муген отчы нош вамыштэ вераз. 22 аресъем Елизавета Лекомцева Эграысь 4 номеро школаын покчи классъёсты дышетӥсь луыса ужа. Удмурт кылъя кружок нуэ. Со вакытэ ик заочной амалэн Глазкарысь дышетӥсьёсты дасясь институтын тодон-валан люка. Вуоно арын тулыспалэ со вылӥ дышетскемез сярысь дипломзэ басьтоз ини. «Элькуновидение» вожвылъяськонэ нылаш кылем арын но пыриськиз вал ини. Мыным ваньмыз вал выль. Кӧня ке тулкымъяськи. Но таре мон кӧня ке уверенногес асме шӧдӥсько. Валай, кызьы асме возёно, кызьы кырӟано, дышетски быдэс ар, быдэс ар настраивалась, шуом, и туннэ мон нош ик со конкурсын Елизавета Лекомцева, «Элькуновидение-2019» вожвылъяськонэ пыриськись2018-тӥ арын кырӟась Алексей Даниловлэсь «Сяськаяське гербер» кырӟанзэ быдэстӥз вал ке, туэ со ас гожтэм «Улонмы – чылкыт куар» кырӟанэныз сцена вылэ потоз. Потэ, мед монэ не только кырӟась кадь тодозы шуыса, но кылбур но кырӟан гожъясь шуыса мед тодозы, малы ке шуоно мынам основной уже - со дышетон уже, школаын уже, но улонэ мынам тӥни озьы пӧрме, что кырӟан монэн улонэ ӵоже ини ӵош Елизавета Лекомцева,«Элькуновидение-2019» вожвылъяськонэ пыриськисьЕлизавета Лекомцева кылем арын «Элькуновидение» пыриськемез бере улонэз воштӥськиз шуыса пусъе. Кырӟанъёсы радиоын чузъясько, сольный концерт сётӥмы Артемий Гавриловен Дэбесын но Играын Елизавета Лекомцева, «Элькуновидение-2019» вожвылъяськонэ пыриськисьСо сяна, егит дышетӥсь валтӥсь ужаз но вормонъёс басьтыны вуэ. Кылсярысь, 2017-тӥ арын егит ӧнерчиослэн «WorkdSkills» улосвылкуспо конкурсазы пыриськиз но 2-тӥ инты басьтӥз. Нош 2018-тӥ арын «Учитель года» улосвыл конкурсын «Педагогический дебют» номинациын вормиз. Со понна туэ сое Москваысь Кремльын дышетӥсьёслэсь нуналзэс пусйыны ӧтчазы. Кремле ветлэме мыным сётӥз мотивация, что ужано дышетӥсь удысын, яратоно аслэсьтыд профессидэ. Дышетӥсьлэн ӧнерез котькыӵе вакытэ престижной луэ Елизавета Лекомцева, «Элькуновидение-2019» вожвылъяськонэ пыриськисьЕгит дышетӥсь верамъя, «Учитель года» выллем конкурсъёсы одно ик пыриськоно, но со понна дышетонын, дышетон ужын выль технологиосты кутоно шуыса пусъе. Вуж методикаос соос умоесь, но соосты выль сямен кызьы ке сётоно, малы ке шуоно пиналъёс визьмогес, туалагес лыкто, соосъя ужано Елизавета Лекомцева, «Элькуновидение-2019» вожвылъяськонэ пыриськисьШутэтскон сярысь но быгатонлыко нылаш уг вунэты, со дуннеез котыръяны яратэмзэ вераз. Туж потэ трос кунъёсты адӟеме, чебер интыосты, мукет континетъёсты, мукет материкъёс вылэ вуылэме Елизавета Лекомцева, «Элькуновидение-2019» вожвылъяськонэ пыриськисьТодэ вайытом, Кияса, Пичи Пурга, Кез, Можга, Шаркан, Балезино, Кизнер, Алнаш, Сьӧлта, Глаз, Ижкарысь Индустри, Первомай, Ленин но Октябрь ёросъёсысь кырӟасьёс но «Элькуновидение» вожвылъяськонэ пыриськыны дасясько. Конкурслэн тужгес яркыт люкетэз, концерт, Ижкарын 19-тӥ коньывуонэ ортчоз ни. Тегъёс: Лулчеберет Эгра Удмуртия удмуртъёс кырӟан Элькуновидение | Лулчеберет но туризм |
Майя Бывальцева Коньывуон пумозь Удмуртия ӝог эмъюрттэт сётонъя 99 выль автомобильёс басьтоз. Журналистъёслы со сярысь ивортӥз элькунысь тазалыкез утёнъя министр Алексей Чуршин. Солэн верамезъя, 2015-тӥ арын 1-тӥ куарусёнлы ӝог эмъюрттэт сётонъя 225 машинаос пӧлысь 188-эз вужмемын вал — соос 5 арлэсь кема ужамын. «Санитар автотранспортэз выльдонъя программа кутэмын вал, ар кутсконысен ми ӝог эмъюрттэт сётонъя 37 машинаез воштӥмы ни. Тросгес «Газельёс», «УАЗъёс», 2 «Мерседесъёс» но 1 «Форд». Вуоно арняе ми эшшо 29 авто сётӥськомы, нош коньывуон пумозь ӝог эмъюрттэт сётонъя 99 авто воштэмын луоз», — вераз Чуршин. Озьы автопаркез ог 40 процентлы выльдыны луоз. 5 арлэсь ӧжыт ужась машинаослэн лыдзы 2016-тӥ ар пумозь 125 мында кылёз. Удмуртиын ӝог эмъюрттэт сётонъя 131 бригада ужа, озьыен 95 процентэз соос вужмымтэ автомобильёсын ужаны быгатозы. Министрлэн верамезъя, вуоно арын элькун сомында ик машинаосты воштыны чакла. Тодэ вайытом, 14 санитар транспорт Удмуртия туэ басьтӥз федерал коньдэт чотын. Тегъёс: Тазалык Авто Ижкар Удмуртия АлексейЧуршин Тазалыкезутёнъяминистерство ӝогэмъюрттэтсётон | Тазалык |
Туспуктэм: vk.com (Усадьба Тол Бабая -Дом удмуртской сказки) Наталия Сильвестрова 9-тӥ толсуре Шарканын Тол Бабайлэн юртъераз «Выжыкылысь геройёс Тол Бабайлэн вордскем шаераз» XII калыккуспо фестиваль ортчиз. Ужрадын элькунысь валтӥсь Выль ар кызлэсь тылъёссэ ӝуатӥзы. Со сярысь ужъюртлэн «ВКонтакте» мерлыко вотэсысь огиназ ивортӥзы. Куноосты Великий Устюгысь Дед Мороз, Костромаысь Снегурочка но мукет улосъёсысь Тол Бабайёс но Лымынылъёс пумитазы. Нимысьтыз фестивальлы Тол Бабаен но Дед Морозэн выль ар конвертъёс, открыткаос но маркаос поттӥзы. Тиражзы – 47 сюрс. Соос вылэ штемпель пуктӥзы. Туспуктэм: vk.com (Усадьба Тол Бабая -Дом удмуртской сказки) 10-тӥ толсуре шулдыръяськонъёс Удмуртиысь циркын ортчизы. Тодэ вайытом, Тол Бабай Москваысь «Россия» адӟиськонысь «Мы из Удмуртии» стендэ вуылӥз, Удмуртилэсь выль ар кыззэ ӝуатӥз. Ватсалом, Ижкарын Почталэн валтӥсь ёзэтаз нимысьтыз ящике Дед Морозлы но Тол Бабайлы гожтэтъёсты 31-тӥ толсурозь лэзьыны луэ. Тегъёс: ТолБабай Выльар Лулчеберет Шаркан Ижкар Удмуртия | Лулчеберет но туризм |
Туспуктэм: Лада Иванова Майя Бывальцева 6-тӥ толсуре Удмуртиын пилемо улоз, сайкиськылоз. Уйин дырын-дырын, нуназе интыосын кӧня ке лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь, лымшор палась секундскын 2-7 метре пельтоз. Элькунъя уйин -15…-20, нуназе -10…-15 градус возиськоз. Сюресъёс вылын интыосын йӧвалег. Омыр зӥбет луло узвесь юбоя 762 миллиметр луоз, омырлэн мускытлыкез – 83 процент. Улосвыл Гидрометцентр ивортэмъя, та арня ӵоже температура сыӵе ик возиськоз, со та вакытлы эсэпъёслэсь 1,5-2 поллы улӥынгес. 7-тӥ но 8-тӥ толсуре шӧдскымон лымы усьыны кулэ ӧвӧл, 9-тӥ толсуре нуназе бере уйпал ёросъёсын кӧня ке лымыяны кутскоз. Сюресъёс вылын йӧвалег возиськоз. Нырысь-валысь чакланъёсъя, шутэтскон нуналъёсы куазь лымыё но тӧло луоз. Тегъёс: Удмуртия куазь | Инкуазь |
Наталья Тетерина 23-тӥ пӧсьтолэзе Удмуртиын ӧжытак пильмаськылоз, куазь уз зоры, ивортэ Россиысь МЧС-лэн элькунъя валтӥсь управлениезлэн пресс-службаез. Удысэт ивортэмъя, тӧл шундыӝужан палась секундскын 6-11 метре пельтоз. Элькунъя нуназе +22…+27 градус луоз. Тегъёс: Ижкар Удмуртия куазь инкуазь гужем | Инкуазь |
Туспуктэм: Константин Вознесенских Майя Бывальцева Сюрес вылын кышкытлыкъёслэсь утиськон вылысь Пермь шаерын Удмуртилэн гожез дорысен федерал трасса вылын бадӟым машинаос ветлонлы сюбегатонъёс огдырлы кутэмын. Со сярысь Удмуртиысь Кун автоинспекцилэн «ВКонтакте» мерлыко вотэсысь бамаз ивортӥзы. Сюбегатон 4-тӥ толсуре 10 часысен 5-тӥ толсурозь 10 часозь (Москва дыръя) ялэмын. Бадӟым машинаосын сюрес вылэ потӥсьёсты та ивортодэтэз лыдэ басьтыны куро. Тодэ вайытом. Удмуртиын зол лымыян вакытъёсы нуналмысь ужась штаб кылдытӥзы, со бускель улосвылъёсысь но югдурез чакласа возёз. Тегъёс: сюресъёс сюбегатонъёс Удмуртия Пермь | Авто |
Майя Бывальцева 5-тӥ пӧсьтолэзьлы Удмуртиын коронавирусэн черлан 126 выль учыръёсты пусйизы. Висьыны усемъёс пӧлын 14 аресозь 19 пиналъёс но 65 арессэс ортчем 15 арлыдоос. Со сярысь элькунысь оператвиной штаб ивортӥз. Диагноззы Ижкарын 57 улӥсьёслэн зэмаз, Ува ёросын, Можгаын – быдэн 14, Сюмси ёросын – 10, Глазкарын – тямыс, Воткаын, Вотка ёросын – быдэн ньыль, Вавож, Кизнер, Яр ёросъёсын – быдэн куинь, Алнаш, Дэри, Пичи Пурга, Можга, Шаркан, Якшур-Бӧдья ёросъёсын – быдэн одӥг. 41 адями висёнэз вормиз. Ньыль мурт кулӥз - кышномуртъёслы 64, 70 но кыкезлы 85 арес вал Туннэ нуналлы Удмуртиын коронавирусэн черлан 36 сюрс 316 учыр лабораториосын зэматэмын. 32 сюрс 388 адями йӧназ, 516 мурт кулӥз. Али 95-езлэн висисьёслэн тазалыксы секыт. Берло нуналскын элькунын коронавирус инфекцилы 4 сюрс 836 эскеронъёс ортчытӥзы. 5-тӥ пӧсьтолэзьлы Удмуртиын 198 сюрс 504 адями коронавируслэсь прививка пуктӥз, со пӧлысь 145 сюрс 65-ез кыкетӥ люкетсэ басьтӥзы ни. Тегъёс: Тазалык Ижкар висён Удмуртия коронавирус | Тазалык |
Майя Бывальцева Удмуртиын Ижкар думалэн сизьыметӥ ӧтчамаз шедем депутатъёслэсь лыдметсэс юнматӥзы. Пуктэт элькунысь Быръёнъёсъя валтӥсь ӧрилэн (ЦИК) сайтаз поттэмын. Быръёнъёслы йылпумъянъёсъя мандатъёс тазьы люкиськизы: «Единая Россия» - 24 мандат, ЛДПР – куинь, КПРФ – вить, ас ӵектӥськемъёс – кык, «Справделивая Россия» - одӥг. Ижысь кар думаысь депутатъёслэн быдэс лыдметсы: 1. Ярослав Балобанов; 2. Алексей Баталов; 3. Андрей Батов; 4. Мария Бобылева; 5. Степан Богуцкий; 6. Дмитрий Вычужанин; 7. Олег Гарин; 8. Алексей Гарипов; 9. Владимир Гасов; 10. Антон Городилов; 11. Фарит Губаев; 12. Бахруз Гумбатов; 13. Марина Дегтярева; 14. Альфред Зиннатуллин; 15. Андрей Зюзин; 16. Сергей Кривоногов; 17. Алексей Кузнецов; 18. Борис Ломаев; 19. Денис Назаров; 20. Дмитрий Никонов; 21. Марина Нужина; 22. Виктор Редькин; 23. Николай Санников; 24. Александр Светлаков; 25. Игорь Стыценко; 26. Александр Сыров; 27. Жанна Таранникова; 28. Сергей Тарасов; 29. Алексей Фомин; 30. Алексей Хлебников; 31. Кирилл Чечин; 32. Роман Чурин; 33. Сергей Шабалин; 34. Николай Швецов; 35. Станислав Широбоков. Тодэ вайытом, азьвылгес ЦИК Удмуртиысь кар думаосы быръёнъёсъя нырысь-валысь йылпумъянъёс лэсьтӥз. Тегъёс: Политика Ижкар быръёнъёс депутатъёс КарДума | Политика |
Наталья Тетерина Туннэ, 5-тӥ тулыспалэ, Ижкарын «Удмурт Кенеш» мер огазеяськонлэн ёросъёсысь ёзэтъёсызлэн кивалтӥсьёсыз ортчем арлы йылпумъянъёс лэсьтыны люкаськизы. Кенешчиослы вазиськоназ огазеяськонлэн тӧроез Татьяна Ишматова интыосын Удмурт кыллэсь дунневыл нуналзэ пусъёнэз радъямзы понна тау кариз. Озьы ик со огазеяськонлэн нимыныз ортчытӥськись вань ужрадъёс сярысь ивортодэтэз вотэсъёсын шаплы вӧлмытоно шуыса пусйиз. Ёросысьтызы удмуртлыкен герӟаськем лэчыт ужпумъёссы сярысь журналистъёслы «Удмурт Кенешлэн»Дэбес ёросысь ёзэтэзлэн кивалтӥсез Марина Ершова вераз. Солэн кылъёсызъя, котькытын сямен ик, али тужгес но сюлэмшугъяськытӥсез – со пиналъёслэн ӟучомемзы. Та югдурен Марина Ершова матысь тодмо, малы ке шуоно ачиз Зар-Медло школаын удмурт кылъя но литературая дышетӥсь луыса ужа. Нылпиослы анай кылынызы вераськыны мылкыд пыӵатон понна «Удмурт Кенешлэн» ёрос ёзэтэзлэн кивалтӥсез выль амалъёс утча. «Удмурт Кенешен» ми малпаськом вал туж бадӟым ужрад ортчытыны «Билингва» центрен. <…> Малы со малпанмы милям кылдӥз? Нырысь ик, анай-атайёслэсь сюлэмзэс бугыртон понна, мед удмурт кыл пала берытскозы шуыса Марина Ершова, «Удмурт Кенешлэн» Дэбес ёросысь ёзэтэзлэн кивалтӥсезЖаляса верано, «Билингва» центрысь ӧнерчиос Дэбес ёросэ ортчем арын потаны ӧз быгатэ, но та ӧрын ужез Марина Ершова азьланьтыны малпа но таяз арын кыккылолыкъя ӵектосъя ужасьёс доразы вуылыны быгатозы шуыса оске. Шугъяськонъёс сяна, удмуртлыкен герӟаськем ужъёсын вормонъёс но вань, пусъе Дэбес ёросысь ёзэтлэн кивалтӥсез. Одӥгез сыӵе пусйымон азинлыксы — Анай кыллэн калыккуспо нуналэзлы сӥзем «Удмурт кылмылы ум луэ мурт» ужрад. Со ёросын кема аръёс ӵоже 21-тӥ тулыспалэ радъяське. Та ужрад нырысь ик школаын дышетскись пиналъёслы малпамын вал. Со улсын дышетсконниосын визь сынанъёс, эктонъёс, кырӟанъёс но шулдыръяськонъёс ортчо. Нош туэ Анай кыллэн нуналэзлы тупатэм ужрадэз ӧжытак воштыны малпазы. Котькуд поселениысь быдэн одӥг сыӵе наж-наж удмурт шӧмо номер дасяса, бадӟым удмурт шӧмо концерт малпаськомы 21-тӥ тулыспалэ ортчытыны ёрос клубын Дэбесын. Ваньзы, кин удмурт кылэз гажа но яратэ, мед отчы лыктозы, мед шутэтскозы, мед шумпотыса кошкозы Марина Ершова, «Удмурт Кенешлэн» Дэбес ёросысь ёзэтэзлэн кивалтӥсезСьӧлта ёросысь «Удмурт Кенешлэн» ёзэтэзлэн но ушъяськымон ужрадъёсыз вань. Со сярысь журналистъёслы ёзэтлэн кивалтӥсез Нина Келарева вераз. Милям туж тунсыко удмурт лулчеберетлы сӥзем нуналъёс, соин милям ушъяськеммы луэ. Кыкетӥ арзэ ми туж тунсыко но шулдыр ортчытӥськом «Кырӟась семья но кырӟась кузпалъёс» фестивалез. Со милям быдэс ёрос конкурс луиз ни Нина Келарева, «Удмурт Кенешлэн» Сьӧлта ёросысь ёзэтэзлэн кивалтӥсезОзьы ик Сьӧлта ёросын муниципал кылдытэтъёс понна нимысьтыз ужрадъёс ортчо, отын котькуд поселение удмуртлык бордын ужамзэ возьматыны быгатэ. Со сяна, «Удмурт Кенешлэн» ёзэтэз ӵектосъёсын ужаны кутскиз. Туннэ нуналлы грант вормонъёс ӧй вал на, но туэ проектъёсын ужез одно ик азьланьтомы, шуиз Нина Келарева. Солэн кылъёсызъя, сюлэмшугъяськытӥсь ужпумъёс но ёросын тырмыт. Тросэзлэн сямен ик, одӥгез валтӥсез соос пӧлысь — удмурт кылэз школаосын дышетон. Сьӧлта ёрос – со ӟучомем ёрос, но 4 школаын милям удмурт кыл дышето предмет амалъя, кык школаын милям удмурт кыл дышетӥське факультатив амалъя, соин ик кылмес утьыны тыршиськом. Милям ӧрмы удмурт кылэз вераськон сярысь утён ӧвӧл, ӵапак удмурт кыллы гажан пыӵатон ласянь Нина Келарева, «Удмурт Кенешлэн» Сьӧлта ёросысь ёзэтэзлэн кивалтӥсезТросэзлэн кенешчислэн удмурт кылэз дышетон пумысен юанъёссы кылдо бере, огазеяськонлэн пумиськоназ Удмуртиысь Дышетонъя но тодосъя министерствоысь ӧнерчиез Валентина Корепановаез ӧтизы. Солэн кылъёсызъя, 2018-тӥ арысен анай кылэз котькуд нылпи дышетыны кулэ. Кыӵе кыл со луоз, анай-атайёс быръё. Туэ дышетскон арын удмурт кылэз предмет чотын 18 сюрслэсь тросгес пиналъёс дышето. Кылем арез чакласа, со 700-лы тросгес. Но ӧжытгес луизы факультатив чотын дышетӥсьёс Валентина Корепанова, Удмуртиысь Дышетонъя но тодосъя министерствоысь ӧнерчиӦнерчи пусйиз, туннэ удмурт кылэз дышетыны луонлыкъёс вань - дышетон программаос федерал реестре пыртэмын. Озьыен, удмурт кылъя дышетӥсьёс со программаосъя ужаны быгато. Тодэ вайытом, 2018-тӥ арлэн пумаз покчи классъёслы удмурт кылъя учебникъёс федерал лыдметэ пыризы. Шор но бадӟым классъёслы учебникъёс туннэ нуналлы эскеронъёсты ӧз ортче на. Ватсалом, кылем арын толсуре «Удмурт Кенеш» огазеяськонлэн исполкомезлэн кенешоназ 2019-тӥ арлы чаклам ужрадъёс сярысь вераськизы. Соос пӧлын Геннадий Корепанов-Камскийлэсь котырес лыдпуссэ пусъён, «Герд лыдӟонъёсты» но «Бадӟым удмурт диктантэз» радъян, палэнысь удмуртъёсын ужан но мукетыз. Тегъёс: Дышетон УдмуртКенеш пиналъёс школаос удмуртъёс Мерлык удмурткыл Дышетонъянотодосъяминистерство удмуртлык | Мерлык |
Майя Бывальцева 31-тӥ пӧсьтолэзе но 1-тӥ гудырикошконэ Удмуртиын кужмо зороз но зол тӧласькоз. Улосвыл Гидрометцентр вылэ чӧлскыса, со сярысь Россиысь МЧС-лэн элькунъя валтӥсь управлениезлэн пресс-службаез ивортэ. 31-тӥ пӧсьтолэзе 19 часысен но 1-тӥ гудырикошконэ 19 часозь элькунын кема зороз, интыосын зол кисьтоз шуыса чаклало. 1-тӥ гудырикошконэ уйпал но шундыпуксён вискысь тӧл кужмояса пельтоз Водительёсты кышкыттэм ӝоглыкен ветлыны, машинаосты писпуослы, ляб юнматэм конструкциослы матэ пуктэмлэсь ало. Коркаосын укноосты ворсаны куро. Шимучыр дыръя 01, мобильной телефонысь - 101 номеръя жингыртоно. Тегъёс: МЧС Удмуртия куазь тл зор | Инкуазь |
Анжелика Тихонова корреспондент Удмуртиын огъя кун экзаменъёсты сётыны ваньмыз интыос пиналъёсты пумитаны дасесь. Соосты эскеронъёс 29-тӥ инвожое ортчизы. Со сярысь мерлыко вотэсъёсысь меӵак эфирез дыръя элькунлэн тӧроез Александр Бречалов ивортӥз. Туэ элькунамы экзаменъёсты 7 сюрс 518 пиналъёс сётозы. Соос понна 710 аудиториос дасязы. Отын пиналъёслэсь тазалыксэс утён понна вань кулэ луись арбериос вань. Элькунлэн тӧроез кышкытлыклэсь утиськонэз нимысьтыз чакласа возёзы шуыса пусйиз. Со сяна, экзаменъёсты радъясьёслы ватсаса тыронъёс чакламын. Таяз арын огъя кун экзаменэз радъянэ но ортчытонэ пыриськись дышетон удысын ужасьёслы – со 3 сюрс 281 адями, оглом 35 миллион манет тыр тыронъёс чакламын. Со сяна, ужзы мултэс трос луэмен, туэ дышетӥсьёс оглом 13 миллион 800 сюрс манет тыр ватсаса юрттэт басьтозы Александр Бречалов, Удмуртилэн тӧроезТодэ вайытом, туэ огъя кун экзаменъёс 3-тӥ пӧсьтолэзе кутскозы. Пиналъёс география, литература, информатика но ИКТ тодметъёсъя тодон-валанъёссэс возьматозы. Тегъёс: Дышетон Ижкар Удмуртия ЕГЭ экзамен пиналъёс АлександрБречалов | Дышетон но тодос |
Наталья Тетерина Дэбес ёросысь Лулчеберетъя но туризмъя «Сибирский тракт» центр сӧсыр муртъёсты чеберлыко киужлы дышетоз. Татьяна Жуйковалэн солы сӥзем «Мир без границ» ӵектосэз Егитъёслэн проектъёссыя огъяросси конкурсазы 100 сюрс манет грант утӥз. Та коньдон чеберлыко киуж лэсьтон материалъёс басьтыны но ёросысь гуртъёсы потаны кошкоз, вераз ивортодэтъя «Удмуртия» агентстволы «Сибирский тракт» центрысь ӵектосъёсын ужанъя ӧнерчи Алексей Старков. Солэн верамезъя, чеберлыко киужлы быдэс ёросысь 35 аресозь дас ӧлексы муртэз дышетозы. Ӵектос кык ар ӵоже быдэстӥськоз. Нырысь ик соосты дышетыны кулэ. Валамон, нырысь ик арбериос вузанлы уз луэ, кылсярысь ӵыжы-выжыоссылы кузьымлы. Нош собере, куке дышетскозы ни, мон малпасько, ар куспын дышетскозы, кыкетӥ ар куспын лэсьтозы вузаны ярамон киужъёс Алексей СтарковӴектосэз 2020-тӥ арын адӟытон-ярмарка йылпумъялоз. Отын сӧсыръёслэсь лэсьтэм арбериоссэс 20 сюрс манет тыр вузаны малпало. Озьыен, котькудӥз усточи коньдон поттоз на. Со сяна, дышетскем муртъёс чеберлыко киужен выремзэс мед азьланьтозы шуыса, интернет-экомагазин кылдытозы. Ёросысь Лулчеберетъя но туризмъя центр юрттэмен соос асьсэ лэсьтэм арбериоссэс вузаны быгатозы, валэктӥз ӵектосъёсын ужанъя ӧнерчи. Та дырлы «Сибирский тракт» центрын Дэбесысь кык сӧсыр муртъёс чеберлыко арбериос лэсьтыны дышизы ни. Нош проект улсын ёрос центрлэсь кыдёкысь гуртъёсын улӥсьёсты но дышетыны луонлык кылдӥз, шуэ Алексей Старков. Со верамъя, туннэ нуналлы центрлэн ӧнерчиосыз тодо ни, ёросысь кыӵе гуртъёсын ӧлексыос уло. Кӧняез ке соос пӧлысь ӵектосэ пыриськыны мылкыдзэс но веразы ни. Ватсалом, Егитъёслэн проектъёссыя огъяросси конкурсазы Удмуртиысь 13 ӵектосъёс вормизы. Соосты быдэстон понна оглом 3 миллион пала коньдон висъязы. Тегъёс: Лулчеберет Дэбес Удмуртия сӧсыръёс Мерлык киуж | Мерлык |
Туспуктэм: Наталия Сильвестрова Наталия Сильвестрова 6-тӥ оштолэзе Удмуртиын пильмаськылоз, зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин уйпалась секундскын 5-10 метре, нуназе улпал но шундыӝужан вискысь секундскын 8-13 метре пельтоз. Элькунъя уйин 0…+5, нуназе +7…+12 градус возиськоз. Омыр зӥбет луло узвесь юбоя 749 миллиметр луоз, омырлэн мускытлыкез 51 процент. Тегъёс: куазь Удмуртия | Инкуазь |
Майя Бывальцева Туннэ, 4-тӥ тулыспалэ, «Удмурт дунне» газетлы 105 ар тырмиз. Ивортодэтъя «Удмуртия» агентстволэн корреспондентэз газетлэн валтӥсь редактореныз Зинаида Рябининаен вераськиз. Солэн верамезъя, ивор вӧлмытӥсь йӧскалык ёзэсъёслэн адӟонзы урод ӧвӧл. Соослэн вань оскымон лыдӟисьёссы, соин ик матысь дасо аръёсы уз быре. Тросэзлэн гуртын улӥсьёслэн интернетсы ӧвӧл, соин ик соос элькунлэн улонэз, лулчеберет но дышетон, мерлыко политика, гурт возёс но йӧскалык ужпумъёс сярысь иворъёсты арняяз кык пол газетысь тодыны быгато. «Удмурт дунне» дасо пала мерлыко ӵектосъёсты улонэ пыӵатэ. Со сяна, толэзьлы быдэ нимаз ӧръёсъя ватсэтъёсты поттэ: «Удмурт Кенеш» огазеяськонлэн - «Герд», юртъер но бакча возисьёслы визь-кенешъёсын «Берекет», егитъёслы «Дарт» но литературалы сӥзем «Ингож». Тодэ вайытом, 2019-тӥ арын «Удмурт дунне» газет «Пять лучших этнических изданий России-2019» вожвылъяськонын вормисе потӥз, нош редакцилэн Удмуртиысь журналистъёслэн огазеяськонэнызы валче вылысь «Гурт адями» ӵектосэз Россиысь азьмуртлэн грантъёсъя фондысьтыз 1 миллион 36 сюрс 999 манет утӥз. Газетын ужасьёс вордӥськем нуналзэс дэмен пельнянь кутыса пусйизы. Озьы соос «Пельняньлэн дунневыл нуналэз» фестивале но пыриськизы. ВАТСАН Удмурт кылын газетлэн нырысетӥ номерез 1915-тӥ арын 4-тӥ тулыспалэ потӥз, соку «Войнаысь ивор» нимын. Кык ар ортчыса, со «Удморт» нимаськыны кутскиз, нош 1918-тӥ арын – «Виль синь», берлогес – «Гудыри». 1930-тӥ арын газетэз «Удмурт коммуна» нимазы, 1943-тӥ арын «Советской Удмуртия». Туала нимзэ 1992-тӥ арын басьтӥз. Тодэ вайытом, удмурт пиналъёслы чаклам «Ӟечбур» газетлы туэ 10-тӥ толшоре 90 ар тырмиз. Озьы ик лыдӟе: «Гудыри» газетлэн но Иосиф Наговицынлэн котырес лыдпуссылы сӥзем огъяросси конференци ортчиз Ижкарын Тегъёс: Мерлык Ижкар СМИ Удмуртия удмуртъёс удмурткыл | Мерлык |
Туспуктэм: Алексей Арзамасцев Наталия Сильвестрова Сочиысь спорт данлыкъя аллеяын Удмуртиысь куасэн бызьылонъя ньыль полэс олимпи чемпионкалы Галина Кулаковалы сӥзем барельеф лэсьтозы. Со сярысь Россиысь Олимпи кенешлэн пресс-службаез ивортӥз. Барельефлы куинь эскиз дасязы. Удмуртиын улӥсьёс кельшисез «ВКонтакте» мерлыко вотэсысь огазеяськонлэн нимлыко огиназ куаразэс сётыны быгато. Тодэ вайытом, оштолэзе Галина Кулаковаез Данлык орденэн пусйизы. Ватсалом, Ижкарын спорт данлыкъя аллея усьтӥзы. Тегъёс: Спорт синпелет ГалинаКулакова Удмуртия | Спорт |